ފަހިދުވެލީގެ ދަށުން ކުރެވޭ ލޯންޗް ފެރީ ދަތުރުތައް އިތުރު ރަށްރަށަށް\nހއ. އަތޮޅު ކައުންސިލް އިދާރާއިން ކުރިއަށްގެންދާ ލޯންޗް ފެރީ ދަތުރުތައް ތަޖުރިބާ ކުރުމުގެ ގޮތުން، އިތުރު ރަށްރަށާއި، ކުޅުދުއްފުއްޓާއި ހަނިމާދޫއާ ދެމެދު ދަތުރު ކުރާގޮތަށް ހަމަޖައްސައިފިއެވެ.\nއަތޮޅު ކައުންސިލްގެ 113 ވަނަ ބައްދަލުވުމުން ނިންމާފައިވާ ގޮތުގައި އަލަށް ދަތުރު ފެށުމަށް ހަމަޖެހިފައިވަނީ، ދިއްދޫ – ވަށަފަރު – އުތީމު ހަނިމާދޫ – ކުޅުދުއްފުއްޓަށެވެ. މީގެކުރިން ފަހިދުވެލީގެ ފެރީ ދަތުރުތައް ކުރަމުން ގެންގޮސްފައިވަނީ ހަމައެކަނި ދިއްދޫ – ކުޅުދުއްފުއްޓާ ދެމެދުގައެވެ. އެހެންނަމަވެސް ފެރީ ދަތުރުތަކުން މާބޮޑު ނަފާއެއް ލިބެމުން ނުދާތީ އިތުރު މަންޒިލްތައް އިތުރުކުރަން ޖެހުނީއެވެ.\nކައުންސިލުން ނިންމާފައިވާ ގޮތުގައި ދަތުރުތައް ފެށޭނީ މި އޯގަސްޓް މަހުގެ 8 ވާ ބުރާސްފަތި ދުވަހުން ފެށިގެންނެވެ. ހަފުތާއަކު އެއްފަހަރު ކުރަން ހަމަޖެހިފައިވާ މިދަތުރުތަކުގެ އަގަށްވެސްވަނީ ބަދަލު އައިސްފައެވެ.\nދަތުރު ކުރައްވަން ބޭނުންފުޅުވާ ފަރާތްތަކުން ބުދަ ދުވަހުގެ 14:00 ގެ ކުރިން އަތޮޅު ކައުންސިލްގެ އިދާރާއާ ގުޅުއްވައިގެން ޓިކެޓް ނެންގެވުމަށް ކައުންސިލުން ވިދާޅުވެއެވެ. ދަތުރުތަކާ ބެހޭގޮތުން، ނަމްބަރު 6500120 އާ ނުވަތަ 9102555 ނަމްބަރާ ގުޅުއްވުން އެދެމެވެ.\nދިއްދޫ – ވަށަފަރު އެއްކޮޅަށް -/100ރ ދެކޮޅަށް -/150ރ\nވަށަފަރު – ހަނިމާދޫ އެއްކޮޅަށް -/200ރ ދެކޮޅަށް -/300ރ\nވަށަފަރު – ކުޅުދުއްފުށި އެއްކޮޅަށް -/200ރ ދެކޮޅަށް -/300ރ\nދިއްދޫ – އުތީމު އެއްކޮޅަށް -/100ރ ދެކޮޅަށް -/150ރ\nދިއްދޫ – ހަނިމާދޫ އެއްކޮޅަށް -/200ރ ދެކޮޅަށް 300ރ\nއުތީމު – ކުޅުދުއްފުށި އެއްކޮޅަށް -/200ރ ދެކޮޅަށް -/300ރ\nއުތީމު – ހަނިމާދޫ އެއްކޮޅަށް -/200ރ ދެކޮޅަށް -/300ރ\nހަނިމާދޫ – ކުޅުދުއްފުށި އެއްކޮޅަށް -/200ރ ދެކޮޅަށް -/300ރ\nދިއްދޫ – ކުޅުދުއްފުށި އެއްކޮޅަށް -/200ރ ދެކޮޅަށް -/300ރ\n← ތިންވަނަ ދައުރުގެ 113 ވަނަ އާންމު ބައްދަލުވުން\nއަތޮޅު ކައުންސިލްގެ ލޯންޗް ފެރީ ދަތުރުތަކާބެހޭ →\nCopyright © 2020 ތިލަދުންމަތީ އުތުރުބުރީ އަތޮޅު ކައުންސިލްގެ އިދާރާ. All rights reserved.


Suvaruge aai ethanuge niumaiy thah\nއަޖަލުތައް ގާތްވަނީއެވެ. އުންމީދުތައް ނިމުމަކަށް އަންނަނީއެވެ. ދަތުރަށް ފަށަންވި ވަގުތާއި ބަދަލުވާންވީ ވަގުތު ޖެހެނީއެވެ.\nދުނިޔެއަކީ އެތަނުގައި ދިރިއުޅުމުގައި އަޅާއަށް މުޞީބާތްތަކާއި އާފާތްތަކާއި އުނދަގޫތަކާ ކުރިމަތިލާންޖެހޭ ގޮވައްޗެވެ. އެތަނުގައި މަސައްކަތްކުރުމާއި ވަރުބަލިވުން ވެއެވެ. އަދި ބަލިމަޑުކަމާއި މުޞީބާތްތަކާއި ދެކޮޅުވެރިމީހުންނާ ބައްދަލުވެއެވެ. ކަންމިހެން އޮތްއިރު، އެންމެ ދީލަތިވަންތަ އަދި ރަޙީމުވަންތަ އިލާހު، އެއިލާހުގެ އަޅުތަކުންނަށް ގޮވާލައްވަނީ އެއިލާހުގެ ކަރާމަތުގެ ގޮވައްޗަށެވެ. އެއީ ސަލާމަތްކަމާއި ނިޢުމަތުގެ ގޮވައްޗެވެ.\nﷲ ތަޢާލާ ވަޙީކުރެއްވިއެވެ. ﴿وَاللَّهُ يَدْعُو إِلَى دَارِ السَّلَامِ وَيَهْدِي مَنْ يَشَاءُ إِلَى صِرَاطٍ مُسْتَقِيمٍ﴾ [يونس: 25] މާނައީ: “ﷲ ގޮވައިލައްވަނީ ސަލާމަތުގެ ގޮވައްޗަށެވެ. (އެބަހީ: ސުވަރުގެއަށެވެ.) އަދި އެއިލާހު އިރާދަކުރައްވާ ބަޔަކަށް، ސީދާވެގެންވާ ތެދުމަގަށް އެއިލާހު މަގު ދައްކަވައެވެ.”\nއެއީ އެތަނުގެ ނިޢުމަތްތަކަށް ނިމުނެއް ނުވާ އަދި ފަނާވުމެއް ނުވާ ގޮވައްޗެވެ. އަދި އެތަނެއްގައި އެންމެހާ ހެޔޮކަން އިތުރުވަމުންދާ ގޮވައްޗެވެ. ތަޤުވާވެރިންނަށްވާ ކަރާމަތެއްގެ ގޮތުގައި ތައްޔާރުކުރެވި، ގާތްކުރެވި، ޒީނަތްތެރިކުރެވިފައިވާ ތަނެކެވެ. އެތަނުގައި ބިރުވެތިވުމެއް، ބިރުގަތުމެއް، ކަންބޮޑުވުމެއް ނުވެއެވެ. އަދި އެތަނުގައި އުނދަގުލެއް އަދި ވަރުބަލިކަމެއް ނުވެއެވެ. އަދި އެތަނުގައި ފަޤީރު ވެދާނެކަމުގެ އަދި ދަރަނިވެރި ވެދާނެކަމުގެ ބިރެއް ނުވެއެވެ. އަދި އެތަނުން ނެރުއްވުމެއް، ނިމުމެއް، ފަނާވުމެއް ނުވެއެވެ.\nއެއިލާހު ވަޙީކުރެއްވިއެވެ. ﴿وَمَا هُمْ مِنْهَا بِمُخْرَجِينَ﴾ [الحجر: 48] މާނައީ: “އަދި އެ ތަނުން ނެރުއްވާނެ ބަޔަކު ކަމުގައިވެސް އެބައިމީހުން ނުމެވޭމެއެވެ.”\nސުވަރުގެއަށް ވަދެއްޖެމީހާ ދަންނައެވެ. އޭނާއަށް އޮތީ ހިތްހަމަޖެހުމާއި ފަސޭހަކަމެވެ. ހިތާމަކުރުމެއް ނެތެވެ. އޭނާގެ ހެދުން ބަލެއް ނުވާނެއެވެ. އޭނާގެ ޒުވާންކަން ފަނާވުމެއް ނެތެވެ. އަދި ގޮވާލާމީހަކު އެބައިމީހުންނަށް ގޮވާލާނެއެވެ.\n«إِنَّ لَكُمْ أَنْ تَصِحُّوا فَلَا تَسْقَمُوا أَبَدًا، وَإِنَّ لَكُمْ أَنْ تَحْيَوْا فَلَا تَمُوتُوا أَبَدًا، وَإِنَّ لَكُمْ أَنْ تَشِبُّوا فَلَا تَهْرَمُوا أَبَدًا، وَإِنَّ لَكُمْ أَنْ تَنْعَمُوا فَلَا تَبْأَسُوا أَبَدًا» [رواه مسلم] މާނައީ: “ހަމަކަށަވަރުން ތިޔަބައިމީހުންނަށް އޮތީ އަބަދުމެ ބަލިނުވެ ހެޔޮ ޞިއްޙަތުގައި ދެމިތިބުމެވެ. އަދި ހަމަކަށަވަރުން ތިޔަބައިމީހުންނަށް އޮތީ އަބަދުމެ މަރުނުވެ ދިރިތިބުމެވެ. އަދި ހަމަކަށަވަރުން ތިޔަބައިމީހުންނަށް އޮތީ އަބަދުމެ ޒުވާންކަންމަތީ މުސްކުޅިނުވެ ދެމިތިބުމެވެ. އަދި ހަމަކަވަރުން ތިޔަބައިމީހުންނަށް އޮތީ އަބަދުމެ ޢަޛާބުން ދުރުހެލިވެ ނިޢުމަތުގައި ދެމިތިބުމެވެ.”\nއެތަނުގައިވަނީ ލޮލަކަށް ފެނުފައިނުވާ، ކަންފަތަކަށް އިވިފައިނުވާ އަދި އިންސާނެއްގެ ހިތަށް ތަޞައްވުރު ކުރެވިފައިނުވާފަދަ ކަންތައްތަކެކެވެ.\n﴿وَالْمَلَائِكَةُ يَدْخُلُونَ عَلَيْهِمْ مِنْ كُلِّ بَابٍ  سَلَامٌ عَلَيْكُمْ بِمَا صَبَرْتُمْ فَنِعْمَ عُقْبَى الدَّارِ ﴾ [الرعد: 23، 24] މާނައީ: އަދި އެތަނުގެ ހުރިހާ ދޮރަކުން، މަލާއިކަތުން އެބައިމީހުންގެ ގާތަށް ވަދެވަޑައިގަންނަވާނެއެވެ.  (އެބޭކަލުން ވިދާޅުވާނެއެވެ.) ތިޔަބައިމީހުން ކެތްތެރިވިކަމަށްޓަކައި، ތިޔަބައިމީހުންގެ މައްޗަށް ސަލާމް ހުށްޓެވެ. ފަހެ، އާޚިރަތުގެ އުފާވެރި ގޮވަތީގެ މޮޅުކަމާއެވެ! ”\nއެބައިމީހުންގެ ގާތަށް މަލާއިކަތުން ވަދެވަޑައިގަންނަވާނެއެވެ. އަދި މަލާއިކަތުން އެބައިމީހުންނަށް ސަލާމް ދަންނަވާ މަރްޙަބާ ކިޔާނެއެވެ.\n﴿سَلَامٌ عَلَيْكُمْ طِبْتُمْ فَادْخُلُوهَا خَالِدِينَ﴾ [الزمر: 73] މާނައީ: “ތިޔަބައިމީހުންގެ މައްޗަށް ސަލާމް ހުށްޓެވެ. ތިޔަބައިމީހުން ރަނގަޅަށް އުޅެފީމުއެވެ. ފަހެ، އެ ސުވަރުގޭގައި ދެމިތިބެނިވިގޮތުގައި ތިޔަބައިމީހުން އެތަނަށް ވަންނާށެވެ!”\nސަލާމަތްކަމާއި ނިޢުމަތުގެ ގޮވަތީގައި މިވާ ގާތްކުރެއްވުމާއި ކަމޭހިތުމުގެ މަތިވެރިކަމާއެވެ! ސުވަރުގޭގައި ﷲ ތަޢާލާ ފެނުމާމެދު ދަންނައެވެ. އެއީ ވާދަކުރާމީހުން އެކަމަކަށްޓަކައި ވާދަކުރަންވީކަމެވެ.\nއެއިލާހު ވަޙީކުރެއްވިއެވެ. ﴿وُجُوهٌ يَوْمَئِذٍ نَاضِرَةٌ  إِلَى رَبِّهَا نَاظِرَةٌ ﴾ [القيامة: 22، 23] މާނައީ: “އެދުވަހުން މޫނުތަކެއް ރީތިވެ، އަލިވެގެންވެއެވެ.  އެ މޫނުތަކުގެ ވެރިރައްބަށް ބަލަބަލައި ތިބެއެވެ. ”\nކޮންފަދަ ހިތްގައިމުކަމަކާއި ނިޢުމަތާއި، ބާއްޖަވެރިކަމާއި އިޚްތިޔާރު ކުރެއްވުމެއް ހެއްޔެވެ؟ އެދުވަހުން އެބައިމީހުންނަށް ﷲ ތަޢާލާ ފެންނާނެއެވެ. މިއީ ޚަބަރު ދެއްވާފައިވާ ހިތްގައިމުކަމެވެ. ފަހެ، އެތަން ފެނުމުން ލިބޭ ލައްޒަތު ކޮންފަދައެއް ހެއްޔެވެ؟ ފަހެ، މިފަދަ ނިޢުމަތްތަކަށް ތައްޔާރުވާށެވެ.\nތިޔަބައިމީހުން ދަތުރަށް ތައްޔާރުވާށެވެ. ތިޔަބައިމީހުންގެ ޙަޔާތާއިގެން އަވަސްވެގަންނާށެވެ. އަދި ތިޔަބައިމީހުންގެ ވަގުތުތައް ޣަނީމާކުރާށެވެ. ﷲ ތަޢާލާ ވަޙީކުރެއްވިއެވެ.\n﴿وَسَارِعُوا إِلَى مَغْفِرَةٍ مِنْ رَبِّكُمْ وَجَنَّةٍ عَرْضُهَا السَّمَاوَاتُ وَالْأَرْضُ أُعِدَّتْ لِلْمُتَّقِينَ﴾ [آل عمران: 133] މާނައީ: “އަދި ތިޔަބައިމީހުންގެ ވެރިއިލާހުގެ ޙަޟްރަތުން ފާފަފުއްސެވުން ލިބިގަތުމަށާއި، އުޑުތަކާއި ބިންފަދަ ތަނަވަސްކަންހުރި ސުވަރުގެޔަށް ތިޔަބައިމީހުން އަވަސްވެގަންނާށެވެ! އެ ސުވަރުގެ ތައްޔާރުކުރައްވާފައިވަނީ ތަޤުވާވެރިންނަށެވެ.”\nނޯޓް: މިއީ 20 ރަޖަބު 1439 ވީ ހުކުރު ދުވަހު މަސްޖިދުއް ނަބަވީގައި ދެއްވި ޚުޠުބާގެ ޚުލާޞާއެވެ.


އިންފޮމޭޝަން ކޮމިޝަނަރގެ މަގާމަށް ފިޔާޒްގެ ނަން ފާސްކޮށްފި! | | Sangu News\nއިންފޮމޭޝަން ކޮމިޝަނަރގެ މަގާމަށް ފިޔާޒްގެ ނަން ފާސްކޮށްފި!\n21 އޮކްޓޯބަރ 2019 - 09:49\nކުރީގެ ރާއްޖެ ޓީގެ ސީއޯއޯ ހުސައިން ފިޔާޒު މޫސާ - (ފޮޓޯ: ސަންގު ފައިލް ފޮޓޯ)\nއިންފޮމޭޝަން ކޮމިޝަނަރުގެ މަގާމަށް ރާއްޖެ ޓީގެ ސީއޯއޯކަން ކުރެއްވި ހުސައިން ފިޔާޒު މޫސާ އައްޔަން ކުރަން ރައްޔިތުންގެ މަޖިލީހުން މިއަދު ރުހުން ދެއްވައިފި އެވެ.\nއިންފޮމޭޝަން ކޮމިޝަނަރު ގެ މަގާމަށް އައްޔަން ކުރުމަށް ރައީސް އިބްރާހިމް މުހައްމަދު ސޯލިހް މަޖިލީހަށް ފޮނުއްވި ނަންތައް ދިރާސާ ކުރުމަށްފަހު، އޭގެ ތެރެއިން ތިން ނަމެއް މަޖިލީހުގެ މިނިވަން މުއައްސަސާތަކުގެ ކޮމިޓީން ތަޅުމަށް ފޮނުވި އެވެ. މިއަދުގެ ޖަލްސާގައި ވޯޓް ލެވިފައި ވަނީ ފިޔާޒް ގެ ނަމަށް އެކަންޔެވެ.\nމަޖިލީހުގައި މިއަދު ޖަލްސާގައި ބައިވެރިވި 75 މެންބަރުންގެ ތެރެއިން 71 މެންބަރުންގެ ވޯޓާއި އެކު އިންފޮމޭޝަން ކޮމިޝަނަރ ގެ މަގާމަށް ފިޔާޒް ގެ ނަން ވަނީ ފާސް ކުރެވިފައެވެ. ރައީސް ސޯލިހް މަޖިލީހަށް ފޮނުވާފައިވާ އިތުރު ދެ ނަމެށް މި މަޖިލީހުގެ ތަޅުމުގައި އިށްވާފައެއް ނުވެއެވެ.\nމިކަމާ ގުޅިގެން ފިޔާޒް އަށް ވޯޓް ލުމަށް3ލައިން ވިޕް އެއް މޯލްޑިވްސް ޑިމޮކްރެޓިކް ޕާޓީ (އެމްޑީޕީ) އިން ނެރެފައި ވާކަމަށް ސޯޝަލް މީޑިޔާގައި ރޭ ވަނީ ހަބަރު ފެތުރިފައެވެ.\nއިންފޮމޭޝަން ކޮމިޝަނަރުގެ މަގާމަށް އައްޔަން ކުރަން ރައީސް ފޮނުއްވީ ހަތަރު ނަމެކެވެ. ނަމަވެސް މިނިވަން މުއައްސަސާތަކުގެ ކޮމިޓީން ނިންމީ އޭގެ ތެރެއިން ތިން ނަމެއް މަޖިލީހުގެ ތަޅުމަށް ފޮނުވުމަށެވެ. މިއަދުގެ ޖަލްސާގައި އިންފޮމޭޝަން ކޮމިޝަނަރ ގެ މަގާމަށް ރައީސް މަޖިލީހަށް ފޮނުވި އިތުރު އެއްވެސް ނަމެއް މަޖިލީހުގެ ތަޅުމުގައި އިއްވާފައެއް ނުވެއެވެ.\nއިންފޮމޭޝަން ކޮމިޝަނަރުގެ މަގާމު ހުސްވެފައިވަނީ ކުރިން އެ މަގާމުގައި ހުންނެވި އަބްދުލް އަޒީޒު ޖަމާލު އަބޫބަކުރުގެ ދައުރު މިދިޔަ ޖުލައި މަހުގެ ނިޔަލަށް ހަމަވެގެނެވެ. އޭނާގެ ދައުރު ހަމަ ވުމުން އިންފޮމޭޝަން ކޮމިޝަނަރުގެ މަގާމު ހުސްވެ އެ ކޮމިޝަން މިހާތަނަށް އޮތީ ގާނޫނީ ހުސް ކަމެއްގެ ތެރޭގަ އެވެ.


ޒަޔަނިސްޓް ޔަހޫދީންގެ ކާބަފައިންގެ ވަޒަނަކީ ޚަޒަރުMikal News\n23 މާރިޗު 2019 ( ހޮނިހިރު )\nޚަޒަރު ވެރިކަން ރޫޅި ޔަހޫދީން ވިއްސިވިހާލިވެގެން ދިޔަގޮތް\nޒަޔަނިސްޓް ޔަހޫދީންގެ ކާބަފައިންގެ ވަޒަނަކީ ޚަޒަރު\n5 ސެޕްޓެމްބަރ 2014, 18:19 |\nފަލަސްތީނުގެ ބިމަށް ގަދަކަމުން ވެރިފައިވާ ޒަޔަނިސްޓް ޔަހޫދީންގެ ކާބަފައިންގެ ވަޒަނަކީ ފަލަސްތީނުކަމަށް ދައްކަން މަސައްކަތް ކުރަމުން ދިޔަ ނަމަވެސް އެކަމާއި ގުޅޭ އެއްވެސް ތާޜީޚީ ހެއްކެއް ފެންނާކަށްނެތެވެ. އަދި ކިއެއްތޯއެވެ. ފަލަސްތީނު ބިމަށް ގަދަކަމުން ވެރިވެ ގަނެގެން އުޅޭ ޔަހޫދީންނަކީ ބަނީ އިސްރާއީލު ބާގައިގެ މީހުންނެއްވެސް ނޫނެވެ. އެބައި މީހުންގެ ކާބަފައިންގެ ވަޒަނަކީ ޚަޒަރު ކަމާއި، އެބައިމީހުންނަކީ ތުރުކީގެ ތަތާރު ދަރިކޮޅަށް ނިސްބަތްވާ ބައެއްކަމަށް ބެލެވެއެވެ.\nނަވާރަވަނަ ގަރުނު ފެށުނުއިރު ފަލަސްތީނުގެ ބިމުގައި ތިބި ޔަހޫދީންގެ އަދަދު 5000 އަށްވުރެ މަދު ކަމަށް ޑރ.ސާލިހް، ފަލަސްތީނު ފަލަސްތާރީޚާއި ބެހޭ “ހިސްޓްރީ އޮފް ޕެލަސްޓައިން” ގައި ބަޔާންކޮށްފައިވެއެވެ. މީގެ ތެރެއިންވެސް ގިނަ ޔަހޫދީންނަކީ ފަލަސްތީނުގެ އެކިއެކި މަސައްކަތްތަކުގައި ހަރަކާތްތެރިވި ފަންނީ މީހުން ވިޔަފާރިވެރިން ކަމުންނާއި، އޭރުގެ ފަލަސްތީނުގެ ގަވާއިދު ތައް އޮތްގޮތުން މިމީހުންގެ ތެރެއިން ގިނަ މީހުންގެ އަމިއްލަ ގެ ދޮރު ފަލަސްތީނުގައެއް ނުހުރެއެވެ. ނަމަވެސް، އިގިރޭސިން ފަލަސްތީނުގެ ބިމުން ފައިބަމުން 1948 ގައި އެކުލަވާލި ބައިކުރުމުގެ އެއްބަސްވުމުގައި ވާގޮތުން ފަލަސްތީނު ބިމުގެ ޔަހޫދީންނަށް 54އިން ސައްތަ ޔަހޫދީންނަށް ލިބޭއިރު ޔަހޫދީ އާބާދީކަމަށް ހުށަހަޅާފައި އޮތީ 498،000 މީހުންނެވެ. ކުއްލިއަކަށް ޔަހޫދީ އާބާދީ ބޮޑުވުމުގެ ސިއްރަކީ ޔޫރަޕާއި އަދި އެހެނިހެން ކަންކޮޅުތަކުގައި ތިބި ޔަހޫދީން ތެރެއިން ގިނަ ބަޔަކު ފަލަސްތީނު ބިމަށް ހިޖުރަ ކުރުމެވެ. ހިޖުރަ ކުރި ގިނަ ޔަހޫދީންނަކީ ޔޫރަޕުން ހިޖުރަ ކުރި ޔަހޫދީންނެވެ. އެހެންކަމުން، އެއީ އިސްރާއީލް ދަރިކޮޅު ބައެއްތޯ ސުވާލު އުފެދެއެވެ. ސާފުކުރަންވެސް ޖެހޭކަމެކެވެ.\nޔަހޫދީ މިބަސް ރައްދުވަނީ ހަމައެކަނި ދީނަކަށް ނޫނެވެ. އާދެ! އެއީ ދަރިފަސްކޮޅެއްވެސް މެއެވެ. އެގިވަޑައިގަންނަވާނޭފަ ދައިން އެދަރިފަސްކޮޅު ނިސްބަތްވަނީ، އިބްރާހީމްގެ ފާނުގެ ކާފަ ދަރިކަލުން ޔައުގޫބުގެފާނަށެވެ. ނަމަވެސް، މިއަދުގެ ޔަހޫދީންގެ ގިނަ ބަޔަކީ އެ ދަރިފަސްކޮޅަށް ނިސްބަތްވާ ބައެއް ނޫނެއެވެ. އިރުމަތީ ޔޫރަޕުގެ ޚަޒަރު ނުވަތަ “ޚުޒަރިމް” އަށް ނިސްބަތްވާ ބައެކެވެ. މީލާދީ ސަނަތުން 720 ގައި ޚަޒަރުގެ ރަސްގެފާނު ކޮންމެވެސް ސަބަބަކީ ހުރެ ޔަހޫދީ ދީން އިޚްތިޔާރުކުރުމުން އެދަރިކޮޅު އެއްކޮށް ކަހަލަ ގޮތަކަށް ޔަހޫދީ ދީން އެބުރުނެވެ. ޚަޒަރު އޮންނަނީ ކެސްޕިއަން ކަނޑުގެ ހުޅަނގު ބިތުގައި މިހާރުގެ ރަޝިއާ، ޖޯޖިއާ، އާޒަރުބައިޖާން، ތުރުކީ އަދި ޔުކްރެއިން ގުޅޭ ހިސާބުގައެވެ. ޚަޒަރުގައި އޮތް ޔަހޫދީ ވެރިކަން ވައްޓާލީ ރުސީންނާއި ރޫމީން ގުޅިގެން ދިން ހަމަލާތަކުންނެވެ. ޔޫރަޕްގެ ޔަހޫދީންގެ 90 އިންސައްތަ ޔަހޫދީންކަމަށްވާ “އަޝްކެނާޒިމް” ޔަހޫދީންނަކީ މިދެންނެވި ޚަރަޒަށް ނިސްބަތްވާ ޔަހޫދީންނެވެ. އަދި އިޒްރޭލް އުފެދުމަށްފަހު އިޒްރޭލަށް ހިޖުރަކުރި ގިނަ މީހުންނަކީ މިދެންނެވި އަޝްކަނާޒިނީންނެވެ. އެހެންކަމުން، ހުޅަނގުގައި ތިބި ޔަހޫދީން އެބައިމީހުންގެ ކާބަފައިންގެ ވަޒަނަށް އެބުރި ދާން ބޭނުންނަމަ ހިޖްރަކުރަންވީ ފަލަސްތީނަކަށް ނޫނެވެ. ރަޝިއާއަށެވެ.\nފުވައްމުލަކުގެ ރަސްމީ ފާލަން މަރާމާތު ކުރުމުގެ މަސައްކަތް ފެށިއްޖެ


Aa anbakaaeku chuhteeah dhaan dharifulhu vikkaalaifi\nއާ އަންބަކާއެކު ޗުއްޓީއަށް ދާން ދަރިފުޅު ވިއްކާލައިފި\nދެ އަހަރުގެ ޖިއާޖިއާ\nޗައިނާގެ ޒިޖިއަންގްގެ ފިރިހެނަކު އޭނާގެ ދެ އަހަރުގެ ފިރިހެން ދަރިފުޅު ވިއްކާލައިފި އެވެ. ކުއްޖާ ވިއްކާލާފައި ލިބުނު ފައިސާ މި މީހާ ބޭނުން ކުރީ ކުއްޖާގެ މަންމަ ނޫން އެހެން މީހަކާ ކައިވެނިކޮށްގެން އެ މީހާ އާއެކު މުޅި ޗައިނާގެ ދަތުރުކޮށްލާށެވެ.\nމި ހާދިސާގެ ހަބަރު ޗައިނާ ފުލުހުންނަށް ލިބުމުން މިހާރު ވަނީ މި މީހާ ހޯދައި ހައްޔަރު ކޮށްފަ އެވެ.\nޒީޖިއަންގް ލީގަލް ޑެއިލީގައިވާ މި ޚަބަރުގައިވާ ގޮތުން ޒީ ނަމަކަށް ކިޔާ މި ފިރިހެންމީހާ ކުއްޖާ ވިއްކާލީ އެ ކުއްޖާގެ މަންމަ ވަރިކުރުމަށްފަހު ކޯޓުން ކުއްޖާ ބެލެހެއްޓުން ޒީ އާ ހަވާލު ކުރުމުންނެވެ. ޖިއާޖިއާ ވަނަމަކަށް ކިޔާ ދެ އަހަރުގެ މި ކުޑަކުއްޖާގެ މަންމަ އަކީ ޒީ ދެ ވަނަ އަށް ކައިވެނި ކުރި އަންހެނެކެވެ. ކައިވެނި ކުރީއްސުރެ ދެ މީހުން އަރާރުން ވަމުން އައިސް އެންމެ ފަހުން ޒީ އެ އަންހެންމީހާ ވަރިކުރީ އެވެ. ވަރިކުރިއިރު ކުއްޖަކު ލިބިފައިވާތީ ކޯޓުގައި މައްސަލަ ޖެއްސުމުން ކޯޓުން ޒީ އާ ދަރިފުޅު ބެލުން ހަވާލުކުރީ އެވެ. މަންމަ އާ ބެލުން ހަވާލުކުރީ އެ ދެ މީހުންނަށް ލިބިފައި ހުރި އަންހެން ކުއްޖެކެވެ.\nކުއްޖާ ވިއްކާލީ އޭނާ ބެލުން ބޮޑު ބުރަޔަކަށް ވެގެން ނުބަލަން ވެގެން ކަމަށް ޒީ ބުނެފައި ވެއެވެ.\nކުއްޖާގެ ކޯޓުން ޒީ އާ ހަވާލު ކުރިޔަސް އޭނާއަކީ އެހެން ޝަހަރެއްގައި މަސައްކަތްކުރާ މީހަކަށް ވާތީ ވަޒީފާ ދޫކޮށްލާފައި ކުއްޖާ ބަލަން ހުރެވޭނެ ގޮތެއް ނެތުމުން ޒީ އޭނާގެ ބޭބެއަކާއި އާއިލާގެ މީހުންނާ ކުއްޖާ ހަވާލު ކުރީ އެވެ. އެމީހުން ކައިރީގައި ހުއްޓާ މިދިޔަ މަހު ޒީ އައިސް ކުއްޖާ ގެންދިޔައީ އެވެ. ކުއްޖާގެ މަންމަ އޭނާ ދެކެން ބޭނުން ވާތީ ކަމަށް ބުނެފަ އެވެ.\nކުއްޖާ ގެންދިޔަތާ އެތައް ދުވަހެއް ވީއިރުވެސް އަނބުރާ ނުގެނެސްގެން ފުލުހުންނަށް އެ މައްސަލަ ހުށަހެޅީ ކުއްޖާ ބަލަމުންދިޔަ ޒީގެ ބޭބެ އެވެ.\nޒީ އެ ކުއްޖާ ޗަންގްސޫ ސިޓީގައި ދިރިއުޅޭ ދަރިން ނުލިބޭ ދެމަފިރިއަކަށް ވިއްކާލިކަން އެނގުނީ ފުލުހުން ކުރި ތަހުގީގުންނެވެ. އެ ކުއްޖާ ވިއްކާނީ 158،000 ޔުއާން އަށެވެ. އެއީ ގާތްގަނޑަކަށް 24،500 ޔޫއެސް ޑޮލަރެވެ. މި ފައިސާ ޒީ ބޭނުންކޮށްފައިވަނީ އެހެން މީހަކާ ކައިވެނިކޮށްގެން އަލަށް ކައިވެނިކުރި މީހާ ގޮވައިގެން ޗައިނާގެ އެކި ރަށްތައް ބަލާލަން ދަތުރުކުރާށެވެ.\nޗައިނާ ފުލުހުން މިހާރު ވަނީ ކުޑަ ކުއްޖާ ހޯދައި އެ ކުއްޖާގެ ބޮޑުބޭބެ އާ ހަވާލުކޮށްފަ އެވެ. އަދި ޒީގެ ދެމަފިރިންގެ މައްޗަށް ދައުވާ ކުރަން ވަނީ ނިންމާފަ އެވެ.\nދަރިން ވިއްކުމުގެ ވަރަށް ގިނަ ހާދިސާތައް ފާއިތުވީ އަހަރުތަކުގައި ޗައިނާގައި ހިނގާފައި ވެއެވެ. އެގޮތުން އިންޓަނެޓުގައި ކުއްޖަކު ވިއްކަން އުޅުނު ޗައިނާ މީހަކު ވެސް ދާދިފަހުން އެ ގައުމުގެ ފުލުހުން ހައްޔަރުކޮށްފައި ވެއެވެ. އަދި އައިފޯނަކާއި މޮޓޯބައިކެއް ގަންނަން ވެގެން 19 އަހަރުގެ މީހަކު އޭނާއަށް އަލަށް ލިބުނު އަންހެންދަރިއަކު ވިއްކާލި ކަން ވެސް ފަޅާ އަރާފައި ވެއެވެ.


Amazon ge office imaaraatheh dhaaimee boahiyaavassakah | Mihaaru\nއެމެޒޯންގެ އޮފީސް އިމާރާތެއް ގެދޮރު ނެތް މީހުންގެ ދާއިމީ ބޯހިޔާވައްސަކަށް\n25 މެއި 2020 - 09:23\nމި ވާހަކަ އެ ކުންފުނީގެ ވެރިޔާ އަދި ދުނިޔޭގެ އެންމެ މުއްސަނދި މީހާ ޖެފް ބެޒޯސް އިންސްޓަގްރާމްގައި ހިއްސާކުރައްވަމުން ވިދާޅުވީ އެ މިތަން ވާނީ ގެދޮރު ނެތް މީހުންނަށް މި ވަގުތު ވޮޝިންޓަނުގައި ހުރި އެންމެ ބޮޑު އާއިލީ ބޯހިޔާވައްސަށް ކަމަށެވެ. އަށް ފަންގިފިލާ އެކުލެވޭ މި އިމާރާތުގައި ދިރިއުޅޭނެ އެޕާޓްމަންޓްތަކުގެ އިތުރުން އެތަންތަނުގައި އުޅޭ މީހުންނަށް ބޭނުންވާ އަސާސީ އެކި ހިދުމަތްތައް ލިބޭނެ އިންތިޒާމު ވެސް ހަމަޖައްސާފައިވެ އެވެ.\nއޭގެ ތެރޭގައި ކްލިކިނިކާއި އަމިއްލަ ފައިމައްޗަށް ތެދުވުމަށް ކުރެވޭނެ މަސައްކަތްތައް ކުރެވޭނެ އިންތިޒާމުތައް ވެސް ހިމެނެ އެވެ.\nއެމެޒޯންގެ މި މަސައްކަތަކީ ހިލޭސާބަހަށް މަސައްކަތްކުރާ ޖަމިއްޔާ މޭރީސް ޕްލޭސްއާ ގުޅިގެން ކުރިއަށް ގެންދާ ކަމެކެވެ. އަދި އެމެޒޯނުން ވަނީ މިކަމުގައި އެ ކުންފުންޏާ ގުޅިގެން މަސައްކަތްކުރާތީ ޖަމިއްޔާ އަށް ޝުކުރު ވެސް އަދާކުރައްވައިފަ އެވެ.\nއެމެޒޯނުން ބުނިގޮތުގައި ގެދޮރު ނެތި ހާލުގައި ޖެހިފައިވާ މީހުންނަށް މިހާރު ވަނީ ދާއިމީ ބޯހިޔާވަހިކަމުން ފުރުސަތު ހޯދަން ހުޅުވާލައިފަ އެވެ. އެތަނުގައި އާއިލާތައް ގެންގުޅޭނީ އެ މީހުންގެ އަމިއްލަ ފައިމައްޗަށް ތެދުވަންދެނެވެ. އެގޮތުން މޭރީސް ޕްލޭސް އިން ބުނެފައިވާ ގޮތުގައި އަހަރަކު 1،000 އެއްހާ މީހުން ނުވަތަ 200 އާއިލާއަކަށް އެތަނުގައި ތިބެވޭނެ އެވެ.\nއެމެޒޯން އިން މިފަދަ ފުރުސަތެއް ހުޅުވައިލީ ކޮވިޑް-19އާ އެކު އެ ކުންފުނީގެ ވިޔަފާރި އެތައް ގުނައަކުންް އުފުލި ވަރަށް ކައިރި މުސްތަގުބަލެއްގެ ތެރޭގައި ޖެފް ދުނިޔޭގެ ފުރަތަމަ ޓްރިލިނިއަރަށްވާނެ ކަމަށް ވެސް އަންދާޒާކޮށްފައި ވަނިކޮށެވެ. އަދި އެކަމާ ގުޅިގެން ބައެއް މީހުން ވަނީ ޖެފްގެ ތަނަވަސްކަމުން އެކަށީގެންވާ ވަރަށް ހޭދަކުނުރާ ކަމަށް ބުނެ އޭނާ އަށް ފާޑު ވެސް ކިޔައިފަ އެވެ.\nFurathama trillionakah Jeff Bezos vedhaane\nބޯހިޔާވަހިކަން ޗެރިޓީ އެމޭޒަން އެމެރިކާ


Sooraj ge "Uunchai" Parineeti ah\nސޫރަޖްގެ "އޫންޗާއީ" ޕަރިނީތީއަށް\nޑައިރެކްޓަރު ސޫރަޖް އާއި ޕަރިނީތީ "އޫންޗާއީ" ގެ ޝޫޓިންގަށް ނޭޕާލްގައި\nއަމީތާބު ބައްޗަންގެ 79 ވަނަ އުފަން ދުވަހާ ދިމާކޮށް ޕަރިނީތީ ޗޯޕްޅާ ވަނީ އޭނާގެ އާ ފިލްމެއް އިއުލާން ކޮށްފަ އެވެ. އަމީތާބު ބައްޗަން އާއެކު ޕަރިނީތީ ކުޅޭ "އޫންޗާއީ" ގައި ނީނާ ގުޕްތާ އާއި އަނޫޕަމް ކޭރް، ޑެނީ ޑެންޒޮޕާ، ސާރިކާ އަދި ބަމަން އިރާނީ ވެސް ބައިވެރިވެ އެވެ.\nމި ފިލްމް ޑައިރެކްޓް ކުރަނީ "ހަމް އާޕް ކޭ ހޭ ކޯން" ފަދަ ރީތި ފިލްމުތައް އުފައްދާފައިވާ ކުޅަދާނަ ޑައިރެކްޓަރު ސޫރަޖް ބަރްޖަތިޔާ އެވެ.\nސޫރަޖް އާއެކު ނޭޕާލްގައި ހުރެގެން ޕަރިނީތީ ނަގާފައިވާ ފޮޓޯއެއް ޝެއާ ކުރަމުން ޕަރިނީތީ އިންސްޓަގްރާމްގައި ޝެއާ ކުރި މެސެޖެއްގައި ބުނެފައި ވަނީ ސޫރަޖް ކަހަލަ ގަދަރުވެރި ޑައިރެކްޓަރަކާއެކު އަދި އަމީތާބު ފަދަ އެކްޓަރަކާއެކު މި ފލްމުކުޅެން ލިބުމަކީ އޭނާއަށް ލިބުނު ވަރަށް ބޮޑު ޝަރަފެއް ކަމަށެވެ.\nޕަރިނީތީ އާއި ޑައިރެކްޓަރު ސޫރަޖް އަދި މި ފިލްމުގެ ކުރޫންގެ ގިނަ ބަޔަކު މިހާރު ތިބީ ފިލްމުގެ ޝޫޓިންގަށް ނޭޕާލްގަ އެވެ. އިއްޔެއިން ފެށިގެން ފިލްމުގެ ޝޫޓިން ފަށާފައިވާއިރު 40 ދުވަހުގެ ޝެޑިއުލެއް ނޭޕާލްގައި ފުރިހަމަ ކުރަން ވަނީ ހަމަޖެހިފަ އެވެ.\nޕަރިނީތީ މި ފިލްމުގެ ޝޫޓިންގަށް ނޭޕާލަށް ދިޔައީ މައިންބަފައިންނާއި ކޮއްކޮ އާއެކު ރާއްޖޭގައި ޗުއްޓީ ހޭދަ ކުރުމަށް ފަހު އެވެ.\n"އޫންޗާއީ" ގައި ކިޔައި ދެނީ އުމުރުން 60 ގެ އަހަރުތައް ގުނަމުންދާ ހަތަރު އެކުވެރިއެއްގެ ހަޔާތުގެ ވާހަކަ އެވެ. މި ހަތަރު އެކުވެރިންގެ ބައި ކުޅެނީ އަމީތާބާއި ޑެނީ އަދި ބަމަން އިރާނީ އާއި އަނޫޕަމް ކޭރް އެވެ.\nއަންނަ އަހަރުގެ މާޗް މަހު ރިލީޒް ކުރުމަށް އަމާޒު ކަނޑައަޅައިގެން ފަށާފައިވާ މި ފިލްމުގެ ދެ ޝެޑިއުލް އެއް މުމްބައި އާއި ދިއްލީގައި ވެސް ފުރިހަމަ ކުރަން ވަނީ ހަމަޖެހިފަ އެވެ.\nއިންޑިއާ ނޭޕާލް އަމީތާބު + ޕަރިނީތީ ޗޯޕްޅާ\nމަސާލާ އިޝްތިހާރު ނުކުޅެން އަމީތާބު ނިންމައިފި\nއަމީތާބު ރިޓަޔާ ކުރަން ސަލީމް ޚާން ބޭނުންވަނީ ކީއްވެ؟\nއަމީތާބު ދަރަނިވެރިވެގެން ޔާޝް ޗޯޕްޅާގެ އެހީއަށް އެދުނު\nއަމީތާބުގެ ބޮޑީގާޑުގެ މުސާރަ އެނގޭތަ؟


ހދ.ކުޅުދުއްފުށި ޕޮލިސް ސްޓޭޝަން ހިންގަމުންގެންދާ ޢިމާރާތް މަރާމާތުކޮށްދިނުމުގެ މަސައްކަތް ކޮށްދޭނެ ފަރާތެއް ހޯދަން\nހދ.ކުޅުދުއްފުށި ޕޮލިސް ސްޓޭޝަން ހިންގަމުންގެންދާ ޢިމާރާތް މަރާމާތުކޮށްދިނުމުގެ މަސައްކަތް ކޮށްދޭނެ ފަރާތެއް ހޯދަން ބޭނުންވެގެން ކުރި ނަންބަރު H3(PU)/IUL/2015/132-ފ171 އިޢުލާނަށް އެކަށީގެންވާ ތަރުޙީބެއް ލިބިފައިނުވާތީ، އެއިޢުލާން ބާޠިލު ކުރުމަށްފަހު، މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް އަލުން ހުޅުވާލަމެވެ.\nބީލަންތަކަށް ފައިސާ ބަލައިގަތުން އޮންނާނީ 2015 އޮކްޓޫބަރު 11 ވަނަ ދުވަހުން ފެށިގެން 2015 އޮކްޓޫބަރު 13 ވާ އަންގާރަ ދުވަހުގެ ނިޔަލަށް، ރަސްމީ ބަންދުނޫން ކޮންމެ ދުވަހެެއްގެ ހެނދުނު 10:00 އިން 11:00 އަށް މާލޭގައިނަމަ، އިސްކަންދަރުކޮށި 01 ފައިނޭންސް ޑިޕާރޓްމަންޓް (އިސްކަންދަރު ބިލްޑިންގ، އަމީނީމަގު) ގައެވެ. ހދ.ކުޅުދުއްފުށީގައިނަމަ ހދ.ކުޅުދުއްފުށީ ޕޮލިސް ސްޓޭޝަންގައެވެ. ބީލަން ފޮތެއްގެ އަގަކީ -/400ރ ( ހަތަރުސަތޭކަަ ރުފިޔާ ) އެވެ. ފައިސާ ދެއްކެވުމުން ބީލަންފޮތް، ސޮފްޓްކޮޕީ ފޯމެޓެއްގައި މާލެގައިނަމަ މިސަރވިސްގެ ޕްރޮކިއުމަންޓް ސެކްޝަނުން އަދި ހދ.ކުޅުދުއްފުށީގައިނަމަ ހދ.ކުޅުދުއްފުށީ ޕޮލިސް ސްޓޭޝަނުން ލިބިވަޑައިގަންނަވާނެއެވެ.\nމި ޕްރޮޖެކްޓްގެ ޕްރީބިޑް ބައްދަލުވުން އޮންނާނީ 2015 އޮކްޓޫބަރު 18 ވާ އާދީއްތަ ދުވަހުގެ 11:00 ގައި، މާލޭގައިނަމަ، އިސްކަންދަރު ކޮށި 01 ފައިނޭންސް ޑިޕާޓްމަންޓް (އިސްކަންދަރު ބިލްޑިންގ، އަމީނީމަގު) ގައެވެ. ހދ.ކުޅުދުއްފުށީގައިނަމަ ހދ.ކުޅުދުއްފުށީ ޕޮލިސް ސްޓޭޝަންގައެވެ. މި ޕްރޮޖެކްޓާ ގުޅޭގޮތުން އެއްވެސް ސުވާލެއްވާނަމަ 2015 އޮކްޓޫބަރު 13 ވާ އަންގާރަ ދުވަހުގެ 15:30 ގެ ކުރިން މިސަރވިސްގެ އީމެއިލް އެޑްރެސް [email protected] އަށް ފޮނުއްވުން އެދެމެވެ. ބީލަން ހުޅުވުން އޮންނާނީ 2015 އޮކްޓޫބަރު 21 ވާ ބުދަ ދުވަހުގެ 11:00 މާލޭގައިނަމަ، އިސްކަންދަރުކޮށި 01 ފައިނޭންސް ޑިޕާޓްމަންޓް (އިސްކަންދަރު ބިލްޑިންގ، އަމީނީމަގު) ގައެވެ. ހދ.ކުޅުދުއްފުށީގައިނަމަ ހދ.ކުޅުދުއްފުށީ ޕޮލިސް ސްޓޭޝަންގައެވެ. ބީލަންތައް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ޚިދުމަތް ދޭ ފަރާތުގެ ނަން ލިޔެފައި އޮންނަންވާނެއެވެ.


Idhikolhuge Harakaaithah Varugadha Vumun, Sarukaaru Pressure Ah Aeetha! އިދިކޮޅުގެ ހަރަކާތްތައް ވަރުގަދަ ވުމުން، ސަރުކާރު ޕްރެޝަރަށް އައީތަ! – Huvadhoo News Idhikolhuge Harakaaithah Varugadha Vumun, Sarukaaru Pressure Ah Aeetha! Huvadhoo News\nއިދިކޮޅުގެ ހަރަކާތްތައް ވަރުގަދަ ވުމުން، ސަރުކާރު ޕްރެޝަރަށް އައީތަ!\nސަރުކާރާއި އެމްޑީޕީ މަޖިލިސް މެމްބަރުން އަދި އެމްޑީޕީގެ އިސް ސަފުގައި މަސައްކަތް ކުރައްވާ ބައެއް ބޭފުޅުން، އިދިކޮޅު ކޯލިޝަނުން ހިންގަމުންދާ ހަރަކާތްތައް ވަރުގަދަ ވުމުން އެކަމާ ބިރުން އުޅޭހެން ހީވާން ފަށައިފިއެވެ. އިދިކޮޅު ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީން މިނިވަންވެވަޑައިގަތުމަށް ފަހު އިދިކޮޅުން މިހާރު އެންމެ ގަދައަށް ހިންގަމުންދާ ހަރަކާތް ކަމަށްވާ “އިންޑިއާ މިލިޓަރީ އައުޓް” ހަރަކާތަށް އިތުރު ހިތްވަރެއް ލިބި އެހަރަކާތް ފުޅާ ކުރުމުގެ ގޮތުން މިހާރު މިވަނީ މާލޭގެ އިތުރުން އެހެން ރަށްރަށުގައިވެސް ހަރަކާތްތައް ވަރުގަދަ ކޮށްފައެވެ.\nރައީސް ޔާމީން މިނިވަންވުމަށްފަހު އެންމެ ފުރަތަމަ ބޭއްވި ބޮޑު ޖަަލްސާގައި ރައީސް ޔާމީނަށް ސަޕޯޓުކުރާ މީހުންނާއި، މިސަރުކާރަށް ތާއީދު ނުކުރާ މީހުން ވަނީ ބޮޑު މަންޒަރެއް ދައްކާލާފައެވެ. ނަމަވެސް ދެން ޖެހިގެން އިދިކޮޅުން ބާއްވަން އުޅުނު “ކޮތަރުކޮށި” ޖަލްސާ އަށް ސަރުކާރުގެ ނުފޫޒު ފޯރުވައިގެން ވަނީ ހުއްޓުވާފައެވެ. އެކަމާ ހުރެ ސަރުކާރާއި އިދިކޮޅު މެޖޯރިޓީ އޮންނަ މާލެސިޓީ ކައުންސިލްވެސް ވަނީ ކޯޅެން ފަށާފައެވެ. އެކަކަށް ދޫކޮށްލަން އަނެކަކު ބޭނުމެއް ނުވެއެވެ. އާރާއި ބާރުގެ ބޭނުން އަނެކާ ބަލިކޮށްލުމަށް ކޮންމެ މީހަކު ވެސް ހިފަމުން ގެންދަނީ އެއީ ތިމާގެ އަމިއްލަ މުދާ ކަމަށް ހީކޮށެވެ.\nއިދިކޮޅު ހަރަކާތްތަކާ ގުޅިގެން މިއަދު ކުއްލިއަކަށް ރައީސް ނަޝީދު ކުރެއްވި ޓުވީޓަކަށް ފަހު ދެން އެމްޑީޕީ މަޖިލިސް މެމްބަރުންނާއި އަދި އެހެނިހެން އިސް ބައެއް ބޭފުޅުން މިވަނީ ޓުވިޓާއަށް ރަގަޅަށް ވަދެފައެވެ. ކޮންމެ މީހަކުވެސް އިދިކޮޅުން ގެންދާ ހަރަކާތްތަކަށް ކޮންމެވެސް ގޮތަކުން އެއްޗެއް ކިޔާލާ ޓުވީޓެއް ކޮށްލާތަން ފެނިގެން ދިޔައެވެ.\nސުވާލަކީ، އިދިކޮޅުން ކުރަމުންގެންދާ އިންޑިއާ އައުޓް ހަރަކާތް މިސަރުކާރަށް ނުހުއްޓުވޭތީ ބޭރުގެ ފަރާތަކުން ސަރުކާރަށް ނުފޫޒު ފޯރުވުމުގެ ގޮތުން ކަންތައްތަކެއް ހިނގައި ދިޔައީތޯއެވެ! ނޫނީ، އެކުވެރި އިންޑިއާއިން ސަރުކާރަށް ޕްރެޝަރު ކުރަން ފެށީހެއްޔެވެ!\nކޮންމެއަކަސް އިދިކޮޅުން ކުރަމުން ގެންދާ ހަރަކާތްތަކަށް ހުއްޓުމެއް އަންނަތަނެއް ނުފެނެއެވެ. ދުވަހެއް ދުވަހަކަށް ހަރަކާތުގެ ކުލަ ގަދަވެ، އިތުރު ހިތްވަރަކާއެކު ގިނަ ބަޔަކު ނުކުންނަ މަންޒަރު މިދަނީ ފެންނަމުންނެވެ. މިކަމުގެ ސަބަބުން އެހަރަކާތްތައް ހުއްޓުވުމަށް ފުލުހުން ވެސް ނެރެން ފެށީއެވެ. ހަގީގަތެެއް ނޭނގެއެވެ. ދެކޮޅުން ދައްކަނީ ދެވާހަކައެކެވެ. ހަރަކާތުގެ ތެރެއިން ހަމަނުޖެހުން ހިންގަން އުޅޭ ކަމުގެ މައުލޫމާތު ލިބިފައިވާ ކަމަށް އެއްބަޔަކު ބުނަމުންދާއިރު އަނެއްބަޔަކު ބުނަމުންދަނީ ސަރުކާރަށް ހަޖަމް ނުވެގެން ދޮގު ތުހުމަތު ތަކެއް އަޅުވައި ހަރަކާތް ކުރިއަށް ގެންދަން ހުރަސް އަޅަނީ ކަމަށެވެ.\nއެއްވެ އުޅުމުގެ މިނިވަންކަން ކޮންމެ މީހަކަށްވެސް ލިބިގެންވެއެވެ. އެއްވުމެއް ރޫޅާލަން ޖެހޭ ސަބަބެއް ނެތެވެ. އިދިކޮޅުގައި އެވަގުތަކު ތިބޭ ބަޔަކު ސަރުކާރާ ދެކޮޅަށް ކަންތައްތައް ކުރާނެ ކަން އެންމެންވެސް ދަނެއެވެ. ހިޔާލު ފާޅުކުރުމުގެ މިނިވަންކަން ދިނުމުގެ ގޮތުން އެފުރުސަތު ފަހިކޮށްދޭން ޖެހެއެވެ. ގަދަބާރުން ކަންތައް ކުރަން ހަދައިގެން އަތަށް ނުގޮވިއްޔާ ކިތަންމެހާ ވެސް ރަނގަޅެވެ.\nހަމަ ރަގަލަށްވެސް ޕުރެޝަރަށް ގޮއްސި\nއެއްވާން ހައްޖަށްދޭ! އާންމުންނަށް ފިނިބުރެއް ޖަހާލާ ވިޔަފާރި ކުރެވެންވެސް ނެތް\nއިންޑިއާ ސިފައިންނަކަށް މިރާއްޖޭގައި ނުތިބެވޭނެ. މިކަންޖެހޭނީ އަވަސްގޮތަކަށް ނިންމަން. މި އިސްލާމީ ބިމުގައި ތިބެގެން އިންޑިއާސިފައިން އެންމެ ނޭވައެއްލާންވެސް އަޅުގަނޑު ދެކޮޅު.


vnews - Pogba ah aniyaave6hafthaa ah kulhumaa dhurah\nޕޮގްބާއަށް އަނިޔާވެ ހަ ހަފްތާއަށް ކުޅުމާ ދުރަށް\nފްރާންސްގެ މިޑްފީލްޑަރު ޕައުލް ޕޮގްބާއަށް ލިބުނު އަނިޔާއަކާ ގުޅިގެން ހަ ހަފުތާއަށް ކުޅުމާ ދުރަށް ދާން ޖެހިއްޖެ އެވެ.\nއިނގިރޭސި ކުލަބް މެންޗެސްޓާ ޔުނައިޓެޑްއަށް ކުޅެމުން އަންނަ އުމުރުން 24 އަހަރުގެ ޕޮގްބާއަށް އަނިޔާވީ ޗެމްޕިއަންސް ލީގުގައި މިދިޔަ އަންގާރަ ދުވަހުގެރޭ ބަސެލް އަތުން 3-0 ލަނޑުން ޔުނައިޓެޑް މޮޅުވި މެޗުގަ އެވެ. އެމެޗުގައި ޕޮގްބާއަށް އަނިޔާވެފައި ވަނީ ވައަތު ފައިގެ ފަލަމަސްގަނޑަށެވެ.\nމި މެޗުގެ ކެޕްޓަން ކަން ވެސް ކުރި ޕޮގްބާ ވަނީ އަނިޔާގެ ސަބަބުން މެޗުގެ ވަރަށް ކުރީ ކޮޅު ދަނޑުން ބާލާފައެވެ. އަދި ޕޮގްބާއަށް އަނިޔާވެ ކުޅުމާއި ދުރަށްދާން ޖެހުނުއިރު އޭނާ އަންނަނީ މި ސީޒަނުގައި މޮޅު ކުޅުމެއް ވެސް ދައްކަމުންކަން ފާހަގަކޮށްލެވެއެވެ.\nމީޑިއާ ރިޕޯޓްތައް ބުނާގޮތުން ޕޮގްބާއަށް ލިބުނު އަނިޔާގެ ސަބަބުން އޭނައަށް ޖުމްލަ ހަ މެޗްގައި ނުކުޅެވޭނެއެވެ. އެގޮތުން އެމެޗުތަކުގެ ތެރޭގައި ޕްރިމިއާ ލީގުގައި އެވަޓަނާއި ސައުތުހެމްޓަން އަދި ކްރިސްޓަލް ޕެލަސްއާ ދެކޮޅަށް ޔުނަައިޓްޑް ކުޅޭ މެޗުގައި ވެސް ނުކުޅެވޭނެ އެވެ. އަދި މީގެ އިތުރުން ލީގު ކަޕުގެ ތިން ވަނަ ބުރުގައި ބާޓަންއާ ދެކޮޅަށް ކުޅޭ މެޗާއި ޗެމްޕިއަންސް ލީގުގައި ސީއެސްކޭއޭއާ ދެކޮޅަށް ވެސް ޔުނައިޓެޑް ކުޅޭ މެޗުގައި ޕޮގްބާއަށް ކުޅުމުގެ ފުރުސަތު އަދި މުޅިން ޔަގީން ނުވާކަމަށް މީޑިއާ ރިޕޯޓްތަކުން ބުނެއެވެ.\nޕޮގްބާ އަދި ޔުނައިޓެޑްގެ ކޯޗް މޮރީނިއޯ---\nފްރާންސްގެ ފުޓްބޯޅައާ ބެހޭ އިދާރާއިން ބުނީ، ހަ ހަފުތާއަށް ޕޮގްބާ ކުޅުމާ ދުރަށް ދާން ޖެހުމާއި ގުޅިގެން ވޯލްޑް ކަޕް ކޮލިފައިންފައި އެގައުމު ކުޅޭ ދެ މެޗެއްގައި އޭނައަށް ނުކުޅެވޭނެ ކަމަށާއި އެގޮތުން އެ ދެމެޗަކީ ބަލްގޭރިއާ އާއި ބެލާރޫސްއާ ދެކޮޅަށް ފްރާންސް ކުޅޭ މެޗް ކަމަށެވެ.\nޕޮގްބާ މިސީޒަންގައި ޔުނައިޓެޑާ ގުޅިފައި ވަނީ ފަސް އަހަރު ދުވަހުގެ އެއްބަސްވުމެއްގެ ދަށުން 105 މިލިއަން ޔޫރޯގެ އަގަކަށެވެ. އަދި ޔުނައިޓެޑާއެކު މިއަހަރުގެ މޭ މަހުގެ 25 ވަނަ ދުވަހު ޕޮގްބާ ހޯދީ ޔޫރޮޕާ ތައްޓަކީ އޭނަގެ ހަޔާތުގައި ލިބިފައިވާ ޔުރޮޕާ ލީގުގެ ފުރަތަމަ ތައްޓެވެ.\nޕޮގްބާއަށް އަނިޔާވެ، ކުޅުމާ ދުރަށް އޭނަ ދާންޖެހުނުއިރު، ޕްރިމިއާ ލީގުގައި ޔުނައިޓެޑް މިވަގުތު އޮތީ ކުޅުނު ހަތަރު މެޗުން ލިބުނު 10 ޕޮއިންޓާއެކު ލީގް ތާވަލްގެ އެއް ވަނަ މަގާމްގައެވެ.


SunOnline: Central zone ah dhaan budget hoadhumah Latheef ministry ah\nސެންޓަރަލް ޒޯންއަށް ދާން ބެޖެޓު ހޯދުމަށް ލަތީފް މިނިސްޓްރީއަށް\nޢަބްދުﷲ އައިމަން 02 Nov 2019, 13:08\nވީއޭއެމްގެ އިންތިހާބީ ރައީސް މުހައްމަދު ލަތީފް --- ފޮޓޯ/ ވީއޭއެމް\nރާއްޖޭގެ ސްޕޯޓްސް ކޮމިޝަނުން އުފައްދާފައިވާ ވޮލީބޯލް އެސޯސިއޭޝަން އޮފް މޯލްޑިވްސް (ވީއޭއެމް)ގެ ނޯމަލައިޒޭޝަން ކޮމިޓީ ބަލައިނުގަނެ ކުރީގެ އިންތިހާބީ ކޮމިޓީއާ މުއާމަލާތު ކޮށްގެން ކުރިއަށް އޮތް ސެންޓްރަލް ޒޯން އަންހެން ވޮލީ މުބާރާތުގައި ބައިވެރިވި ނަމަވެސް އެކަމަށް ބޭނުންވާ ބަޖެޓު ނެތުމުން ވީއޭއެމްގެ އިންތިހާބީ ރައީސް މުހައްމަދު ލަތީފް އެހީއަށް އެދި ކުޅިވަރު މިނިސްޓްރީއަށް ސިޓީއެއް ފޮނުވައިފި އެވެ.\nވީއޭއެމްގެ ކުރީގެ ރައީސް މުހައްމަދު ލަތީފްގެ ލީޑާޝިޕާ ގުޅުން ހުރި ސީރިއަސް މައްސަލަތައް ތަހުގީގުކޮށް، ކޮމިޝަނާ އޮފް ސްޕޯޓްސް ހީނާ އަހުމަދު ސަލީމް، ވީއޭއެމްގެ އޭރުގެ ހިންގާ ކޮމިޓީ އުވާލައި އެ އެސޯސިއޭޝަން ހިންގުން ނޯމަލައިޒޭޝަން ކޮމިޓީއާ ހަވާލުކުރީ މިދިޔަ ޖޫން މަހުގެ 10 ވަނަ ދުވަހު އެވެ. ނަމަވެސް ވީއޭއެމްގެ ނޯމަލައިޒިން ކޮމިޓީ ސައްހަ ކަމަށް މޯލްޑިވްސް އޮލިމްޕިކް ކޮމިޓީން ހާމަކޮށްފައިވަނިކޮށް އެ ކޮމިޓީ ބަލައިނުގަންނަ ކަމަށް އެފްއައިވީބީން ވަނީ ހާމަކޮށްފަ އެވެ.\nއެހެން ކަމުން މި މަހު (14 - 7) އަށް ބަންގްލަދޭޝްގައި އޮންނަ ސެންޓަރަލް ޒޯން އަންހެން ވޮލީ މުބާރާތުގެ ކަންތައްތައް ކުރިއަށް ގެންދިއުމަށް ނޯމަލައިޒޭޝަން ކޮމިޓީން ކުރި މުއާމަލާތްތައް ބަލައި ނުގަންނަން އޭވީސީ އިން ވެސް ވަނީ ނިންމާފަ އެވެ. ރާއްޖެ އެ މުބާރާތުގައި ބައިވެރިވުމަށް ލިސްޓް ފޮނުވީ ކުރީގެ އިންތިހާބީ ކޮމިޓީންނެވެ. ނަމަވެސް މުބާރާތަށް ޓީމު ފޮނުވުމަށާއި އިތުރު ހަރަދުތައް ކުރުމަށް ބަޖެޓު ނެތުމުން އެކަމަަށް ހައްލެއް ހޯދައިދިނުމަށް އެދި ވޮލީގެ އިންތިހާބީ ރައީސް ލަތީފް ވަނީ ކުޅިވަރު މިނިސްޓަރު އަހްމަދު މަހްލޫފަށް އެޑްރެސްކޮށް ސިޓީއެއް ފޮނުވައިފަ އެވެ.\nމިއަދު ފޮނުވި ސިޓީގައި ލަތީފް ފާހަގަކޮށްފައި ވަނީ ސްޕޯޓްސް ކޯޕަރޭޝަނުން އެކުލަވާލި ނޯމަލައިޒޭޝަން ކޮމިޓީ ބައިނަލް އަގުވާމީ އިދާރާތަކުން ބަލައި ނުގަންނަ ކަމުގެ ވާހަކަތަކާއި މުބާރާތްތަކުގައި ބައިވެރިވުމަށް މުއާމަލާތު ކުރަނީ ވީއޭއެމްގެ އިންތިހާބީ ކޮމިޓީއާ ކަމަށެވެ. އެހެން ކަމުން މުބާރާތުގައި ބައިވެރިވުމަށް އެދި ނޯމަލައިޒޭޝަން ކޮމިޓީން ފޮނުވި ހުރިހާ ލިޔެ ކިޔުންތަކެއް އަނބުރާ ފޮނުވާފައިވާ ކަން ވެސް ލަތީފް ފާހަގަ ކުރި އެވެ.\nނޯމަލައިޒޭޝަން ކޮމިޓީން ގޮތްދޫ ނުކުރުމުގެ ސަބަބުން މުބާރާތުން ގެއްލުމުގެ ތުންފަތް މަތީގައި އޮއްވާ ކުރީގެ ލީޑާޝިޕް އިސްވެ ހުރެ މުބާރާތުގައި ބައިވެރިވުމަށް އެދި ލިސްޓް ވަނީ ފޮނުވައިފަ އެވެ. އެކަމަކު މުބާރާތް ފެށެން ބާކީ ފަސް ދުވަސް އޮތް އިރު މުބާރާތަށް ދެވޭނެ ގޮތެއް އިންތިހާބީ ކޮމިޓީއަކަށް ނެތެވެ.\nލަތީފް އިތުރަށް ބުނީ، އެ ފައިސާ ލިބޭނެ ގޮތް މިނިސްޓްރީން ހަދައިދީގެން ނޫނީ މުބާރާތަށް ޓީމަށް ނުފުރޭނެ ކަމަށެވެ. އަދި އެހެން ކަމަށްވާ ނަމަ ވޮލީއަށް ލިބިގެންދާނީ ބޮޑު ނިކަމެތި ކަމެއް ކަމަށެވެ. އެހެން ކަންތައް ވެއްޖެ ނަމަ އެފްއައިވީބީގެ ފިޔަވަޅެއް އެޅުން ވެސް އެކަށީގެންވާ ކަމަށް ލަތީފް ބުނެފައިވެ އެވެ.\nލަތީފް އިސްވެ ހުރެ މުބާރާތުގައި ބައިވެރިވީ ނަމަވެސް މިދިޔަ ބުރާސްފަތި ދުވަހު ބޭއްވި އެކްސްޓްރާ އޯޑިނަރީ ކޮންގްރެސްގައި އޭނާ ބަލައި ނުގަންނަ ކަމަށް ބައިވެރިވި ކުލަބުތަކުގެ އިއްތިފާގުން ވަނީ ނިންމައިފަ އެވެ.


"Hindhukolheh"ge motion poster varah shauguveri\nޑާކްރެއިން އެންޓާޓެއިމަންޓްގެ އައު ފިލްމް "ހިނދުކޮޅެއް" ގެ މޯޝަން ޕޯސްޓަރު މިއަދު ނެރެފި އެވެ.\nރާއްޖޭގެ އެންމެ ކާމިޔާބު އެއް ފިލްމު ސްޓޫޑިއޯ ކަމަށްވާ ޑާކްރެއިންގެ "ހިނދުކޮޅެއް" ގެ މޯޝަން ޕޯސްޓަރުން ފެންނަނީ ފިލްމުގެ ލީޑް ދެ ތަރިން ވާރޭގެ ތެރޭގައި ހިނގާފައި ދަނިކޮށެވެ. ފިލްމުގެ ލީޑްތަރިންނަކީ މި ފަހުން ބައެއް ފިލްމުތަކުން ފެނިގެންދިޔަ ޝަރަފް އަބްދުﷲ އާއި އައިމިނަތު ރަޝްފާ (އާޝާ) އެވެ.\nޑާކްރެއިން އެންޓާޓެއިމަންޓްގެ އައު ފިލްމް "ހިނދުކޮޅެއް" ގެ މޯޝަން ޕޯސްޓަރު --\nމޯޝަން ޕޯސްޓަރުގައި މި ދެ ތަރިން ހިނގާލާފައި އަންނަ މަންޒަރު ފެންނައިރު ވެހެމުންދާ ބޯ ވާރެއިން އާޝާ އަށް ހިމާޔަތެއް ދޭން ޝަރަފް ހުންނަނީ ކުޑައެއް ނަގައިގެންނެވެ. މޯޝަން ޕޯސްޓަރު އިތުރަށް ހިތްގައިމު ކޮށް ދެނީ އިވެމުންދާ ލަވައިންނެވެ.\nލެޖެންޑް އަލީ ރަމީޒުގެ "ލޮލަކަށް ނިންޖެއް ނާދޭ" މި ލަވައަށް ހިތްގައިމު ބަދަލުތަކެއް ގެނެސް ކުޅަދާނަ ލަވަކިޔުންތެރިޔާ މަރިޔަމް އަޝްފާގެ އަޑުން ވަނީ އިވެއެވެ.\nޑާކްރެއިންގެ ފައުންޑާ މުހައްމަދު އަލީ (މޮގާ) ބުނީ "ހިނދުކޮޅެއް" ގެ ޝޫޓިން ބާރަށް ކުރިއަށް ގެންގޮސް މިހާރު 80 ޕަސެންޓް ޝޫޓްކޮށް ނިމިފައިވާ ކަަމަށެވެ. އަދި މަސައްކަތް ކުރަމުން ދަނީ ރޯދައިެގެ ކުރީން ފިލްމުގެ ހުރިހާ މަންޒަރެއް ނަގާ ނިންމާލުމަށް ކަމަށެވެ.


Dhiraagu ofeehah mask naalhai vannan ulhunu meehaku hayyarukurumah fahu dhookollaifi | Mihaaru\nދިރާގުގެ މައި އޮފީސް:\nދިރާގު އޮފީހަށް މާސްކު ނާޅައި ގަދަކަމުން ވަންނަން އުޅުނު މީހަކު ހައްޔަރުކުރުމަށް ފަހު، ދޫކޮށްލައިފި\n24 އޯގަސްޓް 2020 - 19:00 26 comments\nދިރާގުގެ ހެޑް އޮފީހަށް މާސްކު ނާޅައި މިއަދު ވަންނަން މަސައްކަތް ކުރި އަންހެނަކު ހައްޔަރުކޮށް، ނަސޭހަތް ދިނުމަށް ފަހު ދޫކޮށްލައިފި އެވެ.\nފުލުހުން ބުނީ އުމުރުން 28 އަހަރުގެ އެ އަންހެންމީހާ ފުލުހުންގެ ބެލުމުގެ ދަށަށް ގެންދިޔައީ މާސްކު ނާޅައި، ދިރާގުގެ މައި އޮފީހަށް ވަންނަން އުޅެ، އަޑުގަދަކޮށް، ހަމަނުޖެހުން ހިންގަން މަސައްކަތް ކުރުމުން ކަމަށެވެ. އެކަމަކު އަޑުގަދަކުރުން ފިޔަވައި ހަމަނުޖެހުން ހިންގަން ކުރީ ކޮން ކަމެއްކަން ފުލުހުންނެއް ނުބުނެ އެވެ.\nއެ އަންހެންމީހާ ސޯޝަލް މީޑިއާގައި ބުނެފައިވާ ގޮތުގައި ދިރާގުގެ އޮފީހަށް ދިޔައީ، އޭނާ ނެގި ޑޭޓާ ޕެކޭޖެއް ބޭނުން ކުރަން ނުލިބި މާ އަވަހަށް ހުސްވުމުންނެވެ. އެގޮތުން، 10 ޖީބީ ޑޭޓާ އަޅައިގެން 48 ގަޑިއިރުގެ ތެރޭގައި ހުސްވި ކަމަށާއި ބޭނުންކުރީ އެންމެ 10 މިނެޓް ކަމަށް ސޯޝަލް މީޑިއާގައި އެ މީހާ ބުނެފައިވެ އެެވެ.\nއެކަމަކު އޭނާ އެ ދެއްކި ވާހަކައަކީ ތެދެއްކަން ނުވަތަ ނޫންކަން ކަށަވަރެއް ނުކުރެވެ އެވެ.\nރާއްޖޭގެ ދެ ޓެލެކޮމް އޮޕަރޭޓަރުން ވެސް އިންޓެނަށް ނަގާ އަގު ބޮޑުކަމުގެ ޝަކުވާ އާއްމުން އަބަދުވެސް ކުރެ އެވެ. އިންޓަނެޓް އަގުހެޔޮކޮށްދިނުމަކީ ސަރުކާރުގެ ވައުދެއް ކަމަށް ވާއިރު، ދިރާގާއި އުރީދޫން ވެސް ގެންދަނީ އެކިއެކި ކަންކަމާ ގުޅުވައިގެން ބައެއް ޚިދުމަތްތަކުގެ އަގު ދަށްކުރަމުންނެވެ. އެކަމަކު، އެކަށީގެންވާ ވަރަށް އަދިވެސް އަގުތައް ދަށް ނުކުރެވޭ މައްސަލައިގެ ޝަކުވާ އަށް ހުއްޓުމެއް ނާދެ އެވެ.\nއިތުރު ލިޔުންތައް ދިރާގު ފޭސް މާސްކް ފުލުހުން


Kan Kuran Thibi Meehunnah Govanee " Balaayakah " - Vaguthu\nދިހަ ދުވަސް ފަހުން އަނެއްކާވެސް ފައްސިވާ ނިސްބަތް %3 އަށް - 1 ގަޑިއިރު ކުރިން\nކަންކުރަން ތިބި މީހުންނަށް ގޮވަނީ "ބަލާޔަކަށް"\n3 އަހަރު ކުރިން ( ފެބުރުއަރީ 25, 2018 )\n| ހުސައިން ސިނާނު\nބިދޭސީންތަކެއް ބާޒާރުމަތީގައި - ވަގުތު އިމޭޖަސް: ނާން މާލްޑިވްސް\nދިވެހި ރާއްޖެ އަކީ ސައްތައިން ސައްތަ އިސްލާމީ އުންމަތަކައް ވީ އިރު ހަމަހަމަ ކަމާއި އިންސާފު މީ ކޮންމެ މީހަކަންމެ ލިބެންޖެހޭ ހައްގެކެވެ. އިޚްތިރާމް ކުރުމާއި އިޚްތިރާމް ލިބިގަތުމަކީ ޒަމާނުއްސުރެން ދިވެހިންގެ އާދައެކެވެ.\nމާލެއާއި ރާއްޖޭގެ އެހެނިހެން އަތޮޅު ތެރެއަށް ބަލައިލިޔަސް ފެންނަނީ ބިދޭސީންނެވެ. އެމީހުން ގެ މަސައްކަތްތަކެވެ. އެމީހުންގެ ކެތްތެރި ކަމެވެ.\nއަޅުގަންޑުމެންގެ ކާބަފައިންގެ ޒަމާނުއްސުރެ ދިރުވާ އާލާކުރަމުން އައި ސަގާފަތާއި، އެއްބައިވަންތަކަމާ، އިޙްތިރާމާއި ގަދަރު ނެތިވެ ގޮސް މިހާރު ދިވެހި ރާއްޖެ މިވަނީ ހަމައިން ނެއްޓި އަތުން ބީވެގެން ގޮސްފައެވެ. މައިންބަފައިންނާ، ގެދޮރާއި، އަނބިދަރިން ދޫކޮށް ބޭރުގެ ގައުމަކުން މި އަންނަ ބިދޭސީ މީހާ ރާއްޖެ ގެނެސް ހިތު ހުރި ގޮތަކައް ހަދާ، "ބަލާޔަކަށް" ގޮވާއިރު އެ ބިދޭސީ މީހާ ރާއްޖެ އައީ ކިހާ ހުވަފެނެއް ދެކިގެންތޯ ނުވަތަ އެ ބިދޭސީ މީހާ ކުރަމުން ދަނީ ކިހާ ވަރެއްގެ ކަމެއްތޯ ވިސްނާލިންތޯއެވެ؟ ވެހޭހާ ވާރެއެއްގައި، ދޭހާ އަތްވެއްގައި ހުއްޓުމެއް ނެތި ކުރަމުންދާ މަސައްކަތުގެ ރިވެތި ނަމާއި އޭގެ ފައިދާ ލިބެނީ އެމީހުންނަށްތޯ؟\nކޮންސްޓްރަކްޝަން މަސައްކަތް ކުރުމައް މާލެ މިގެންނަ ބިދޭސީ މީހާ ދުވާލާ ރޭގަނޑު މަސައްކަތް ކޮށް ނިންމުމަށް ފަހު ނިދާލުމައްޓަކާ ވަންނަން މި ޖެހެނީ ހަމަ އެ މަސައްކަތް ކުރާ ތަނުގެ ތެރެއަށެވެ. ސަތަރި ގަނޑެއްގެ މަތީގައި ނިދަން ޖެހޭ ހާލަތުގައިވެސް ކެތްކޮށްލައިގެން ތިބެނީ ރަށުކޮޅުގައި ތިބި އަނބިދަރީންގެ ހައްގުގައިއެވެ.\nބިދޭސީ އަކު ނިދާފައި. ފޮޓޯ : ސިއްރު އާރޓްސް\nރާއްޖެ ކުރިއަރައިގެން ދަނީ އޭ ބުނާބަހުގެ މާނަ ހަމަ އެއްގޮތަކަށް ވެސް ލޮލަށް ފެންނަގޮތެއްނުވިއެވެ. ތަރައްޤީއޭ މި ކިޔަނީ ވިލާތަކާއި ޖެހެން ދެން އިމާރާތްތަށް ކޮޅަށް ޖެހީމަ ތޯއެވެ؟ މައްސަލައެއް ނެތެވެ. އިމާރާތްތަށް ކޮޅަށް ޖަހަނީ ހަމަ އެއް ލަމަޔެއް ބަލާފައި ނޫނެވެ. ކުރިއަރައިގެން އެބަދެއެވެ. އޭގެ ފަހަތުގައި ވަނީ އަހަރުމެން އެ ބަޔަކަށް އެންމެ އިހާނެތިކޮށް ހަދާ ބިދޭސީންނެވެ.\nމި ދަންނަވާ ބޮޑެތި އިމާރާތްތަށް ނިންމައި އެ ތަނުގެ ތަޅުދަނޑި ވެރިމީހާއާއި ހަވާލު ކުރެވޭއިރު، އެ ކުރި މަސައްކަތުގެ އުޖޫރަ ވެސް ގިނަ ފަހަރަށް އޮންނަނީ ނުދެވިފައި އެވެ. އެންމެ ކުޑަމިނުން މަސައްކަތުގެ ވަގުތުގައި އެ މީހުންނަށް ސަލާމަތީ އެއްވެސް ކަހަލަ ވަސީލަތެއް ނުދެއެވެ. މި ހުރިހާ ކަމެއް ގެ ޒިންމާ ނަގާނީ ކާކު ތޯއެވެ؟\nއަނބިދަރީންގެ ޚިދުމަތުގައި ގޭގައި ބިދޭސީ މީހަކު ބެހެއްޓުމަކީ އެމީހެއްގެ ފެންވަރާއި ހައިބަތު ވަރަށް އުފުލިގެން ދާނެ ކަމެއް ކަމަށް ދެކެފީމެއްނުންހެއްޔެވެ؟ ހަގީގަތަކީ ތިމާގެ ނުކުޅެދުންތެރިކަން ހުރި މިންވަރު ތިމާ އަށް ނޭނގުމެވެ. އަމިއްލަ އަނބިދަރީން ގެ ކަންތަށް ތިމާއަށް ނުކުރެވުނެވެ. 200 އެއްހާ ޑޮލަރު ދިފައި ބިދޭސީ މީހާއާއި ހުރިހާއި ޒިންމާއެއް ހަވާލު ކުރުމުން ވާނީ ކޯއްޗަކަށް ހެއްޔެވެ؟\nބިދޭސީ އަކު މަސައްކަތުގައި\nފިހާރަ ތަކުގައި އުޅޭ ބިދޭސީންނަށް ހަތަރު ހާސް ރުފިޔާ ދީފައި ހެނދުނު 8 ކުން ރޭގަނޑު 10 ޖަހަންދެން ބައިތިއްބަނީ އެމީހުންނަކީ ދުނިޔެއަށް ހަމަ އެކަނި އެ މަސައްކަތް ކުރާ ބައެއްގެ ގޮތުގައި ފޮނުއްވައިފައި ތިބި ބައެއްކަމަށް ހީކޮށް ހެއްޔެވެ؟ ނޫނެކެވެ. އެމީހުން އަރާމު ކުރަން ބޭނުން ވާނެވެ. ބަލިވެސް ވާނެވެ. އެކުވެރިންނާއި ދިމާ ކޮށްލަން ވެސް ބޭނުން ވާނެވެ. ނަމަވެސް ފިހާރައިގެ ކައުންޓަރުން ފެށިގެން ކުނިކެހުމާއި ހަމަޔަށް އެ ބިދޭސީ މީހާ މަސައްކަތް ކުރާއިރު، ނުވި ތާކާށް "ބޮސް" ބުނެގެން "މެޑަމް" ގެއަށް ބޭނުން ވާ ތަކެތި ފޯރުކޮށްދޭން ވެސް ހުންނަނީ ހަމަ އެ ބިދޭސީ މީހާއެވެ.\nކޮމްޕިއުޓަރު ކައިރީގަ ބޭނުން އެއްޗެއް ކައިގެން އަރާމުގަ، އޭސީ ދަށުގަ ދުވާލަކު އަށް ގަޑި އިރު މަސައްކަތް ކޮއްގެން މަހެއްގެ މައްޗަށް ދިހަ ހާސް ރުފިޔާ ވޮލެޓައް ލާ މީހުން ދިވެހިންގެ ތެރެއިން މަދެއް ނުވާނެވެ. އަމިއްލަ ނަފްސާ އެންމެ ސުވާލެއް ކޮއްލާށެވެ. އެ ބިދޭސީ މީހާގެ ޑިއުޓީ އެ އުޖޫރަ އާއި އެކު ތިމާޔައް އެންމެ ދުވަހަކު އަދާކުރެވޭނެތޯއެވެ؟ ނުވަތަ އެ ބިދޭސީ މީހާގެ ހަޔާތުން އެންމެ ދުވަހެއް ތިމާޔައް ހޭދަކޮއްލެވޭނެތޯއެވެ؟ މި ހުރިހާ ސުވާލުތަކުގެ ޖަވާބު ވަރަށް ވެސް ފަސޭހައެވެ. އެހެން ކަމުން މި ފުރުސަތު ޖަވާބު ދިނުމުގެ ބަދަލުގައި ދޫ ކޮށްލަނީ ތިމާ އަމިއްލަޔަށް ވިސްނާލުމަށެވެ. މި ސުވާލު ތަކުގެ ޖަވާބު ލިބިއްޖެ ކަމުގައި ވަނީނަމަ، އެމީހުންނަށް އިޚްތިރާމް ކޮށް ޝުކުރު އަދާކުރަން ދަންނާށެވެ.\nފެބުރުއަރީ 25, 2018 12:45\nބޮންދުން އޯކޭ ވާނެ ހަންރެޑް ޑޮލަރ ދިނީމަ.....\nފެބުރުއަރީ 25, 2018 12:51\nތިއޭ ކަލޭމެންގެ މައްސަލައަކީ.. ބަޔަކު ކަމެއް ރަނގަޅު ކުރަން ހިފާލިޔަސް، އެކަމާ ދެކޮޅަށް، މަޖަލަށް ހަދާނީ..\nފެބުރުއަރީ 25, 2018 12:57\nރަނގަޅު ވާހަކަ ކޮޅެއް\nފެބުރުއަރީ 25, 2018 13:02\nހުސެން އިނާން އަށް ހަމަ ސާބަސް... ވަރަށް ފުރިހަމަ އަދި އެހާމެ އަގުހުރި އިބުރަތްތެރި މައުލޫމާތު ކޮޅެއް...\nފެބުރުއަރީ 25, 2018 15:11\nކަލޯ އިނާނު އެއް ނޫން! ސިނާނު... ލިޔަން ކިޔަން ދަސްކޮށްބަލަ\nފެބުރުއަރީ 25, 2018 14:23\nތިވާޙަކަތައް ރަގަޅެވެ އެހެނޭކިޔާފަ ބިދޭސީމީހާ ޖެހޭތަ މިސްކިތައް ހަޑިކުރަން ކާޕެޓުމައްޗައް ނޭފަތް ފޮޅަން ކުޑަކުދިންނަށް ޖިންސީ ގޯނާކުރަން ވައްކަން ކުރަން ހުއްޓާނުލާ ވާރޭވެހޭހެން މަގުމައްޗަށް ކުޅުތަޅަން މަގުން މީހުން ހިގަން އުދަގޫވާގޮތަށް ތިބެން މަގުން ހިގާ އަންހެނުންނާ ފޮށެން\nޝަޒާ ޢަބްދުއްﷲ ރަޝީދު\nޕްލީޒް ފައިންޑް މީ އަ ވޭ ޓު މީޓް ދިސް ހުސައިން ޝިނާން. އިޒް އިޓް ޕޮސިބަލް ފޯރ މީ ޓު މީޓް ހިމް. ދެވަނަ ފަހަރަށް މި ބުނަނީ. އައި ޑޯންޓް އަންޑަސްޓޭންޑް ހިޒް ތިންކިންގް. ހީ އިޒް ޓޫ ގޫޑް އިން ދީސް ތިންގްސް.\nފެބުރުއަރީ 25, 2018 14:26\nތިމާމެންގެ އަމިއްލަ މަސައްކަތްތަށް ތިމާމެން ނުކުރާބަޔަކު އެހެން މީހުނަށް އިހުތިރާމް ކުރާކަށް ނޭގޭނެ !މީގެ ކުރިން ދިވެހިންނަކީ އެމީހުންގެ މަސައްކަތްތަށް އެމީހުން އަމިއްލައަށް ކުރި ބައެއް ! އެސަޤާފަތް ނެތިކޮށްލީ މިރާއްޖޭގެ ސަރުކާރުން ! ދެން ވާެނެ ގޮތް މިހާރު މިދަނީ ވަމުން ! އެކަން ރަގަޅު ކުރާނެ މީހަކު އަދި ނެތް !\nފެބުރުއަރީ 25, 2018 15:08\nއަހަރެން މިލިއުމަށް ވަރަށް ތާއީދު. ހަގީގަތުގާ ދިވެހިން އެމީހުން އެކުރާ މަސަށްކަތް އެންމެ އެދެވޭ ގޮތުގާ ބަލައި ނުގަނޭ.ހުޓުމެއްނެތި މަސަށްކަތް ކުރާއިރުވެސް ކިޔާލަނީ ބޭނުން އެއްޗެއް. ޙެހޮނުވާނެ އެވެސް އިންސާނުން ވިއްޔާ.\nފެބުރުއަރީ 25, 2018 15:10


Happymarketun Roadha Hadhiyaa Bahaifi\nހެޕީމާކެޓުން ރޯދަ ހަދިޔާ ބަހައިފި\nގޭބިސީތަކަށް ބަހާ ލެޑް ބޮކިތައް ޔުޓިލިޓީ ...\nހެޕީމާކެޓުން ހުޅުދޫގެ މީހުން އުޅޭ ހުރިހާ ގެއަކަށާ މީދޫގެ ބައެއްގޭގެއަށް ރޯދަ ހަދިޔާ ބަހައިފިއެވެ. ހެޕީމާކެޓުން ހުޅުދޫގެ ހުރިހާގެއަކަށް ރޯދަހަދިޔާ ބަހަމުންދާތާ ދެތިން އަހަރަށްވުރެ ގިނަދުވަސްވެފައިވާކަމަށް މައުލޫމާތު ލިބިފައިއެވެ. އެހެންނަމަވެސް ހުޅުދޫއާއި އެއްފަސްވެގެން އޮންނަ މީދޫގެ ގޭގޭ ތަކުގެ ތެރެއިން ވޭތުވެދިޔަ އަހަރުތަކުގައި ހެޕީމާކެޓްގެ ރޯދަ ހަދިޔާ ލިބިފައިވަނީ ވަރަށް މަދުގެއަކަށްކަން ފާހަގަކޮށްލަންޖެހެއެވެ.\nއަޅުގަޑުމެން ވަރަށް މުހިއްމު ކަމެއްދީގެން ވަރަށްބާރަށް އޯލެވެލްއާއި އޭލެވެލްގެ ނަތީޖާ ރަގަޅު ކުރުމުގެ ވާހަކަ ދައްކާކަމަށާ އެހެނަމަވެސް ޕްރީސްކޫލްތަކުގައި ...\n5 ދިވެއްސަކާއި 1 ބިދޭސީއަކު ކޮވިޑް 19 އަށް ޕޮޒިޓީވް ވެއްޖެ\nރާއްޖެއިން އިތުރު ފަސް ދިވެއްސަކާއި، ބިދޭސީއަކު ކޮވިޑް-19އަށް ޕޮޒިޓިވް ވެއްޖެވެ. މިކަން ހާމަކޮށްފައި އެޗްޕީއޭއިން ކޮށްފައިވާ ޓުވިޓެއްގައެވެ. އެޓުވިޓުގައި ...


Foden ge goal aaeku Dortmund balikoh, City in semi ge ummeedhu bodu koffi - One Online\nޑޯޓުމަންޑްގެ ތަރި ހާލަންޑް އަދި ފޮޑެން --- ފޮޓޯ/ އޭޕީ\nފޮޑެންގެ ގޯލާއެކު ޑޯޓުމަންޑް ބަލިކޮށް، ސިޓީން ސެމީގެ އުންމީދު ބޮޑު ކޮށްފި\nފަހު ވަގުތު ފިލް ފޮޑެން ޖެހި ގޯލާއެކު މެންޗެސްޓާ ސިޓީން ޗެމްޕިއަންސް ލީގުގެ ކުއާޓާ ފައިނަލް ފުރަތަމަ ލެގުގައި ޑޯޓުމަންޑް ބަލިކޮށްފިއެވެ.\nސިޓީގެ އަމިއްލަ ދަނޑުގައި ރޭ ކުޅުނު މެޗުން އެޓީމު މޮޅުވީ 2-1ގެ ނަތީޖާއަކުންނެވެ. ރޭގެ މެޗު އެއްވަރުގެން ދަނިކޮށް، 90 ވަނަ މިނެޓުގައި ފޮޑެން ސިޓީ މޮޅުކޮށްދިންއިރު، މެޗު 1-1 އިން އެއްވަރު ވެގެން ނިމުނު ނަމަ، ޑޯޓުމަންޑަށް އަވޭ ގޯލެއްގެ ސަބަބުން ސެމީގެ އުންމީދު ބޮޑުވީހެވެ.\nރޭގެ މެޗުގެ 19 ވަނަ މިނެޓުގައި ސިޓީން ލީޑު ނަގާފައި ވަނީ މޮޅު ކުޅުންތެރިޔާގެ މަގާމު ހޯދި ކެވިން ޑިބްރޭނާގެ ގޯލަކުންނެވެ. މެޗުގައި ޑިބްރޭނާގެ ކުޅުން ފާހަގަކޮށްލެވިފައިވާއިރު، ސިޓީން ޖެހި ދެވަނަ ގޯލް ތަނަވަސްކުރުމުގައިވެސް ޑިބްރޭނާގެ ދައުރު ބޮޑެވެ.\nމެޗުގެ ފުރަތަމަ ހާފް 1-0 އިން ނިމިގެން ދިޔައިރު، ދެވަނަ ހާފްގެ ކުރީކޮޅުގައި ޑޯޓުމަންޑުން ވަނީ ރެފްރީގެ ނިންމުމެއްގެ ސަބަބުން ވަރަށް ބޮޑަށް ނުރުހުން ފާޅުކޮށްފައެވެ. މެޗުގެ ރެފްރީއަކަށް ހުރި ރޮމޭނިއާގެ އޮވިޑުއާ ހޭޓްގަން ޑޯޓުމަންޑުން ގޯލަށް ވައްދާލި ބޯޅައެއް ގޯލަކަށް ނުނިންމުމުން އެކަމާ އެ ކްލަބުގެ ބެންޗުންވެސް ވަނީ ވަރަށް ބޮޑަށް ހިތްހަމަ ނުޖެހިފައެވެ.\nބެލިންހަމް މަތިން ދިޔަ ބޯޅައަކަށް ކުރިއަށް ޖެހި އެޑަސަންއާ ހަމަކުރުމުން، އެޑަސަން ފައިން ޖަހާ ބެލިންހަމްއަށް ފައުލް ކޮށްފައިވާއިރު، އެ ބޯޅަ ގޯލަށް ފޮނުވާލުމުން ވަނީ އެތެރެއަށް ވަދެފައެވެ. އެހެން ނަމަވެސް ރެފްރީ ނިންމީ ބެލިންހަމް ބޯޅަ ފޮނުވާލީ އެޑަސަން ގައިގައި ޖަހާ ވައްޓާލުމަށްފަހުގައި ކަމަށެވެ. ފައުލް ދިނީ ޑޯޓުމަންޑާ ދެކޮޅަށެވެ.\nމެޗުގެ 84 ވަނަ މިނެޓުގައި ޑޯޓުމަންޑްގެ މާކޯ ރޫސް ގޯލެއް ޖަހާ ނަތީޖާ ހަމަހަމަ ކޮށްދިން ނަމަވެސް ސިޓީން ވަނީ ހިތްވަރުކޮށް، މެޗުން މޮޅުވެފައެވެ.\nގުޅޭ ޓެގު ޔޫއެފާ ޗެމްޕިއަންސް ލީގު މެންޗެސްޓާ ސިޓީ ބޮރޫޝިއާ ޑޯޓްމަންޑް


Meehehge dhabahugai oiy phone ehgai roavejje\nމީހެއްގެ ދަބަހުގައި އޮތް ފޯނެއްގައި ރޯވެއްޖެ\nޗައިނާގެ މީހާގެ ފޯނުގައި ރޯވެފައި\nމޯބައިލް ފޯނުގައި ރޯވާ ވާހަކަ ދޭތެރެ ދޭތެރެއިން އިވެ އެވެ. މީގެ ކުރިން ވެސް މި ކަހަލަ ހާދިސާތައް ހިނގާފައިވާއިރު ކުރިޔަށް އޮތް ދުވަސްތަކުގައި ވެސް މިކަހަލަ ގިނަ ހާދިސާތަކެއް ހިނގާނެ ކަމަށް ލަފާ ކުރެވެ އެވެ. މިހާރު އޮންލައިންގައި ދައުރުވާ އެއް ވީޑިއޯއަކީ މިގޮތަށް މީހެއްގެ ދަބަހުގައި އޮތް ފޯނެއްގައި ރޯވާ ތަން ފެންނަ ވީޑިއޯ އެކެވެ.\nޗައިނާގައި ހިނގި މި ހާދިސާގެ ވީޑީއޯގައި ފެންނަނީ އެ ގައުމުގެ ކާރުބާރު ބޮޑު މަގަކުން މީހަކު ހިނގާފައި ދަނިކޮށް ކުއްލިއަކަށް އެމީހާގެ ދަބަހުން ހުޅުފަޅައިގެން ދާ މަންޒަރެވެ. އެމީހާ ވަގުތުން ދަބަސް ނަގާ ބިންމައްޗަށް އެއްލާލާ ތަން ވެސް ވީޑީއޯ އިން ފެނެ އެވެ.\nސައުތު ޗައިނާ މޯނިން ޕޯސްޓްގައި އެ މީހާ އާ ހަވާލާދީ ލިޔެފައިވާ ހަބަރެއްގައި ބުނެފައިވާ ގޮތުގައި އެމީހާ ހިނގާފައި ދަނިކޮށް ކުއްލިއަކަށް ވަރަށް ބާރަށް އެއްޗެއް ގޮވި އަޑު އިވުނެވެ. ދަބަހުގައި ރޯވީ އޭގެ ފަހުންނެވެ.\nފޯނު ގޮވުމުގެ ސަބަބުން އެމީހާގެ ވާއަތާއި ބޮލުގެ އިސްތަށީގަނޑު އަދި ލޮލުގެ އެސްފިޔަތައް ވަނީ އަނދާފަ އެވެ.\nރޯވި ފޯނަކީ އެމީހާ 2016 ގައި ގަނެފައިވާ ސެމްސަންގް ފޯނެކެވެ. އެ ފޯނުގެ ބެޓެރީގެ މައްސަލަތަކެއް އުޅޭ ކަމަށް އެމީހާ ބުނެފައި ވެއެވެ. ނަމަވެސް ފޯނުގައި ރޯވިއިރު އެ އޮތީ ޗާޖަށް ޖަހާފައެއް ނޫނެވެ.\nޗައިނާގެ ކަމާ ބެހޭ އިދާރާތަކުން މި ހާދިސާ މިހާރު ދަނީ ތަހުގީގު ކުރަމުންނެވެ.\nމިދިޔަ އަހަރު ހަމަ މިކަހަލަ ގޮތަކަށް އިންޑިޔާގެ ކެރެލާގެ މީހެއްގެ ފޯނުގައި ވެސް ރޯވި އެވެ. އެފަހަރު ރޯވި ފޯނު އޮތީ ޗާޖަށް ޖަހާފަ އެވެ. މި ހާދިސާގައި އެ މީހާއަށް އަލިފާނުގެ އަސަރު ކޮންމެ ވެސް ވަރަކަށް ކުރި ނަމަވެސް މާ ބޮޑު ގެއްލުމެއް ނުވެ އެވެ.\nޗަންދުރަ ބާބޫ ކިޔާ މި މީހާ ބުނި ގޮތުގައި ފޯނު ޗާޖަށް ޖަހާފައި ބާލީސް ދަށުގައި ބާއްވާފައި އެމީހާ އޮށޯތީ ނިދާށެވެ. އޭނާއަށް ހޭލެވުނީ ފޯނުގައި އަލިފާން ރޯވި އަޑަށެވެ.\nއެޕަލްއަށް ވަޔަލެސް ޗާޖަރެއް ނުހެދުނު!\nޗައިނާގައި "ސިގްނަލް" އަށް ބުރޫއަރައިފި\nޔޫސީ އިންޓަނެޓް ބްރައުޒާ ޗައިނާއިން ގެއްލިއްޖެ


Garmin dhuvaa gadithah: Ikhthiyaaru kuraane gadieh neyngunu\nގާމިން ދުވާ ގަޑިތައް: އިޚްތިޔާރުކުރާނެ ގަޑިއެއް ނޭނގުނު\nގާމިން ގަޑިތައް އިޚްތިޔާރު ކުރަން ނޭނގޭހާ ގިނަ: ހުރިހާ ގަޑިއެއްގައި ވެސް އަސާސީ ފީޗާތައް އެއްގޮތް\nގާމިން ދުވާ ގަޑިތައް އެހާވެސް ގިނައީ އެވެ. ނަންބަރެއްގެ ކުރިއަށް އެ އޮންނަ ފޯރަނާ ފިޔަވައި އިތުރު ތަފާތެއް، ގަޑި ބޭނުން ކުރަން ފެށުމުގެ ކުރިން ދެނެގަންނަން ވެސް އުނދަގުލެވެ. ވަރަށް އާދައިގެ ގަޑިއެއް ކަމަށް ހީކޮށް އަޅާނުލެވޭ ގަޑިތައް ވެސް ސެޓިން ހަދައި ނިމޭ ހިސާބުން އެ ގަޑިއަކަށް ލޯބިޖެހި ދެން އިތުރު ގަޑިއަކަށް ބޭނުން ނުވާހާވެ އެވެ.\nގާމިން އަކީ ސްޕޯޓްސް ސްމާޓް ގަޑި އުފައްދަން ކުޅަދާން ކުންފުންޏެވެ. އޭގެ ތެރެއިން ވެސް އެންމެ މޮޅު ފީޗާތައް އަމާޒު ކޮށްފައި ހުންނަނީ ދުވުންތެރިންނަށެވެ.\nގާމިންގެ ކޮންމެ ގަޑިއެއްގައި ވެސް އަސާސީ ބޭނުންތައް ދާދި އެއްގޮތެެވެ. އެހެން ނަމަވެސް ފޯރަނާ ސީރީޒް މި ގިންތީގައި ވެސް ކުރިހޯދަ އެވެ.\nގާމިންގެ ގަޑިތަކުގެ ތެރެއިން ގިނަ ބަޔަކަށް ކަމުދާ ކަމަށް ލިސްޓް ކޮށްފައި ހުރި ގަޑިތަކުގެ ތެރޭގައި ފޯރަނާ 745 ހިމެނެ އެވެ. ފޯރަނާ 945 އާޢި 245 އަދި 55 އަކީ ވެސް، މި ގަޑި މާމޮޅޭ އަދި ތިއަށް ވުރެ މިމޮޅޭ ބުނެ ވާހަކަ ދެކެވޭ ގަޑިތަކެކެވެ.\nގާމިން ގަޑިތައް އިޚްތިޔާރު ކުރަން ނޭނގޭހާ ގިނަ - ހުރިހާ ގަޑިއެއްގައި ވެސް އަސާސީ ފީޗާތައް އެއްގޮތް\nދުވުންތެރިއަކަށް ގާމިން ގަޑިއެއް ބޭނުން ނަމަ ނުވަތަ ތަފާތު އެހެން ކުޅިވަރެއް ކުޅޭ މީހަކު ގާމިން ގަޑިއެއް ބޭނުންވެގެން ހޯދަ ނަމަ އަގަށް ބަލާނެ ކަމެއް ނެގެވެ. މިބުނީ ކިތަންމެ އަގު ބޮޑު ނަމަވެސް ގަންނާށެކޭ ނޫނެެވެ. ގާމިންގެ ކޮންމެ ގަޑިއެއްގައި ވެސް ހާދައިގެ ހާލަތްތަކުގައި ބޭނުންރުވޭ ފީޗާތައް ހުރެ އެވެ. އެހެންކަމުން ގާމިން ގަޑިއެއް ނަމަ އަގުހެޔޮވުމަކުން މައްސަލައެއް ނޯންނާނެ އެވެ.\nތިމަންނަ ބޭނުންވަނީ ގާމިންގެ މިވެނި ގަޑިއެއް ކަމަށް ނިންމައިފި ނަމަ ގާމިންގެ 745 ގެ ފީޗާތައް އަދި ބަލާލަން ބުނަމެވެ. ތިޔަ އިޚްތިޔާރު ވަކި ގަޑިއަކާ ހުރި ތަފާތުތައް ރަނގަޅަށް ބަލާށެވެ. ހިތްހަމަޖެހޭ ގަޑިއެއް އެކަށީގެންވާ އަގުގައި ލިބިއްޖެ ނަމަ ކޮފީއެއް ބޯލަން ވެސް ބާކީކުރެވޭނެ އެވެ.\nއަގުބޮޑު ގަޑިއެއް ގަންނައިރު ފަހަރެއްގައި ހަމަ އެފީޗާތައް އެއަށް ވުރެ އަގުހެޔޮ ގަޑިއެއްގައި ވެސް ހުރެދާނެ އެވެ.


AstraZeneca Vaccine Jahan WHO In Lafaa Dheefi – adduLIVE\nއެސްޓްރަޒެނެކާ ވެކްސިން ޖަހަން ޑަބްލިޔުއެޗްއޯ އިން ލަފާ ދީފި\nFeb 10, 2021, 21:52 ހަސަން ރަޝީދު\nކޮވިޑް-19 އާއި ދެކޮޅަށް އޮކްސްފޯޑް/އެސްޓްރަޒެނެކާ އިން އުފެއްދި ވެކްސިން ޖަހަން ވޯލްޑް ހެލްތު އޮގަނައިޒޭޝަނުން ލަފާދީފިއެވެ.\nޑަބްލިއުއެޗްއޯއަށް ލަފާދޭ އެކްސްޕާޓް ގްރޫޕްގެ ޗެއާމަން ޑރ. އެލިހަންދުރޯ ކްރަވިއޯޓޯ ވިދާޅުވީ މި ވެކްސިން ބޮޑެތި މީހުންގެ ތެރެއިން ހުރިހާ އުމުރު ފުރާއެއްގެ މީހުންނަށް ވެސް މަސައްކަތް ކުރާ ކަމަށެވެ. އަދި އުމުރުން ދުވަސްވީ މީހުންނަށް މި ވެކްސިން ޖެހި ނަމަވެސް ވެކްސިން ޖެހުމުގެ ސަބަބުން ޙާލަތު ބޮޑުވެ އެނދުމަތި ކުރަންޖެހޭފަދަ މައްސަލަތައް ފާހަގަވަމުން ނުދާކަމަށްވެސް އޭނާ ވިދާޅުވިއެވެ.\nޑަބްލިއުއެޗްއޯ އިން މިހެން ބުނެފައިމިވަނީ އުމުރުން 65 އަހަރުން މަތީގެ މީހުންނަށް މި ވެކްސިން ދޭން ބައެއް ގައުމުތަކުން ދެކޮޅު ހަދަމުންދާ ދަނޑިވަޅެއްގައެވެ.\nމީގެއިތުރުން ޑަބްލިއުއެޗްއޯ އިން ވަނީ އެންމެ ރަނގަޅީ ވެކްސިންގެ ފުރަތަމަ ޑޯޒް ޖެހުމަށްފަހު، 8 ހަފްތާއާއި، 12 ހަފްތާއާ ދެމެދުގެ މުއްދަތަކަށްފަހު ދެވަނަ ޑޯޒް ޖެހުން ކަމަށާއި އޭގެ ސަބަބުން ވެކްސިންގެ އިފެކްޓިވް ރޭޓް މަތި ކަމަށްވެސް ބުނެފައެވެ.\nއޮކްސްފޯޑުގެ މި ވެކްސިން އިންޑިއާގައިވެސް އުފައްދާއިރު، އިންޑިއާގެ ސީރަމް އިންސްޓިއުޓްގައި އުފައްދާ އެ ވެކްސިނަށް ދީފައިވާ ނަމަކީ " ކޮވިޑްޝީލްޑް" އެވެ. އެގޮތުން ރާއްޖޭގައި ވެސް މިހާރު ޖަހަމުންދަނީ ކޮވިޑް ޝީލްޑް ވެކްސިނެވެ.\nމި މަހުގެ އެއްވަނަ ދުވަހުން ފެށިގެން މި ވެކްސިން ރާއްޖޭގައި ޖަހަން ފަށާފައިވާއިރު، މިހާތަނަށް 16،000އަށް ވުރެ ގިނަ މީހުންނަށް ވަނީ ވެކްސިން ދީފައެވެ.


"Gas rukun mala favaalee" Aishath Anees ge galamun | Mihaaru\nއައިޝަތު އަނީސް "މިހާރަ"ށް އިންޓަވިއުއެއް ދެއްވަނީ. –ފޮޓޯ: ހުސެއިން ވަހީދު/ މިހާރު\n28 ޖުލައި 2018 - 08:09 21 comments\nއޭނާ އަކީ ޅެންވެރިއެއް ނޫނެވެ. އެކަމަކު އެއް ދުވަހަކު އިވުނު ރީތި ރާގަކުން އޭނާ ޅެންވެރިއަކަށް ބަދަލުކޮށްލީ އެވެ. ގޭގައި އޮތް ކެސެޓެއް ރޯލުކުރަމުން ދަނިކޮށް ކަންފަތުގައި ބީހިލީ އެ އިނގިރޭސި ލަވައިގެ ރާގު އޭނާގެ ނަފްސު ބަލައިގަތީ އެވެ. އެ ހިސާބުން ހިތަށް އެރި އެވެ؛ "އާދޮނގޭ، މި ފަހަރު މި ރާގަށް ބަސްތަކެއް އަތުރާލާނަމެ"ވެ. އެ ރާގުކޮޅުގެ ރީތިކަމުން އޭނާގެ ހިތާއި ސިކުނޑިއަށް ކުރުވި އުފާވެރި އިހުސާސްތަކާ އެކު، އޭގެ މައްޗަށް މަހާލި ދިވެހި ބަސްތައް އެމުނި އެކުލެވިގެން އުފެދުނު ލަވައަކީ، އެ ދުވަހު ވެސް އަދި މިއަދު ވެސް އަހަރެމެން ހުރިހާ ދިވެހިންގެ ނަފްސަށް ހަމަ އެ އުފާވެރި އިހުސާސްތައް ގެނެސްދޭ ލަވައެކެވެ. މަޝްހޫރު ލަވަކިއުންތެރިއާ ހޮޅުދޫ އަބްދުﷲ ހަސަންގެ "ގައުމީ އަޑުން" ރެކޯޑްކުރި "ގަސްރުކުން މަލަ ފެވޭ" ނުވަތަ "އޯ ވަޒަން" އަކީ ހަގީގަތުގައި ވެސް، ނޭނގޭ އަސަރުތަކެއްގެ ތެރެއަށް މީހާ ގެނބި، ދިވެހިވަންތަކަމުގެ އިހުސާސުން ހީބިހި ނަގުވާ ފަދަ ލަވައެކެވެ.\nނޭނގޭ އަސަރުތަކެއް އެ ލަވައިން ކުރުވާ ފަދައިން އެ ލަވައިގެ ޝާއިރަކީ ކޮބައިކަމެއް ވެސް ގިނަ މީހުންނަށް ނޭގެ އެވެ. އެއީ ހޮޅުދޫ އަބްދުﷲގެ ލޮބުވެތި އަނބިކަނބަލުން މއ. މާގަސްދޮށުގޭ އައިޝަތު އަނީސެވެ. އެ ލަވައިގައި އޭނާ އެ އަތުރާލި ބަސްތަކަކީ މުޅި ދުނިޔެ، އެތަނެއްގެ ރީތިކަމަށް ހެކިވާ މި ދިވެހިރާއްޖެ މިހާތަނަށް ސިފަކޮށްދީފައިވާ އެންމެ ސާދާ އެއް ސިފަކޮށްދިނުމެވެ. ނުވަދިހައިގެ ފަހުކޮޅު އަހަރެމެންނާ ބައްދަލުކުރި އެ ލަވަ ޓީވީތަކުން ފެނި ރޭޑިއޯތަކުން އަބަދު އިވެ އެވެ. ރާއްޖޭގެ ގުދުރަތީ ރީތިކަން ދައްކައިދޭ ފޮޓޯތަކުގެ ކެޕްޝަނަކީ އެ ލަވައިގެ ކަޑިތަކެވެ. މޯލްޑިވިއަން އައިޑަލްގައި އިސްޓޭޖް ދެ ފަހަރެއްގެ މަތިން ފަޅުފިލުވައިދީފި އެވެ. އެކަމަކު އެ ރީތި ރާގަށް ދިވެހި ބަހުން ފުރާނަ އަޅައިދިން ޅެންވެރިއާގެ ނަން އޮތީ ފަވާނުލެވި އެވެ.\nހަމަ އެގޮތަށް އައިޝަތު އަނީސްގެ ކިބައިގައިވާ ޝާއިރިއްޔަތުގެ ހުނަރުވެރިކަން ވެސް މި ލަވަ ހެދުމާ ހަމައަށް އޮތީ ފަރުދާވެފަ އެވެ. މި ލަވައަށް ފަހު އޭނާ ދެން ހަދިޔާކުރެއްވީ އަނެއްކާ ވެސް އަހަރެމެން އެންމެންގެ ހިތުގައި ބިންވަޅު ނެގުނު ލަވައެކެވެ؛ "އިސްލާހު ވާން އެދޭ ނަމަ ފުރުސަތު ނަގާ ނުލާ" މި ލަވަ އެވެ. އެކަމަކު ވެސް އޭނާ ވިދާޅުވަނީ "ޅެންވެރިންނަކީ ކޮންމެ މައުލޫއަކަށް ވެސް ވަގުތުން ވަގުތަށް ޅެން ހައްދަވާ ބޭފުޅުން" ކަމަށާއި "އަޅުގަނޑު ތިޔަ ލިސްޓަށް ލައްވާނެ ކަމެއް ނެތް" ކަމަށެވެ.\n"މިއީކީ އެއްގޮތަކަށް ވެސް މާ މޮޅު ޝާއިރަކަށް ވެގެން ހެދި ލަވައެއް ނޫން. އެހެން ހީފުޅުނުކުރައްޗޭ،" އަކަޔަނބޯ ހެއްދެން ބޭނުންފުޅެއްނުވެ އެވެ. "ރާގު ސާދާވެފައި، ކަމުދާ ގޮތަކަށް އޮތުމުން އޭގެ މައްޗަށް ބަސްތަކެއް އަތުރާލި އަތުރާލުމެއް މިއީ."\nއޭނާ ފަހުން އެ ވިދާޅުވި ޖުމްލައަށް ކުޅަދާނަ ޅެންވެރިޔާ އާދަމް ނަސީރު އިބްރާހިމް އެއްބަސްވެވަޑައިގަންނަވަ އެވެ. އޭނާ ވިދާޅުވީ ރާގަކަށް ޅެމެއް ހަދާއިރު އެންމެ އިސްކަންދޭން ޖެހޭ ކަމަކީ މިއުޒިކުގެ ތޮބީއަތާ ލަވައިގައި ކިޔާ އެއްޗަކާ ގުޅުން ހުރުން ކަމަށާއި "ގަސްރުކުން މަލަ ފެވޭ" މި ލަވައަކީ އޭގެ މިސާލެއް ކަމަށެވެ.\n"މިއުޒިކުގެ ތޮބީއަތާއި ޅެމުގެ ބަސްމަގުން އެއަށްދޭ މާނަތައް ގުޅިފައިވާކަމުގެ އިހުސާސްކުރެވޭ އަޅުގަނޑަށް. އެއީ މިއުޒިކަށް ޅެމެއް ހަދާއިރު ސަމާލުވާން ޖެހޭ،" އޭނާ ވިދާޅުވި އެވެ.\n"ގަސްރުކުން މަލަ ފެވޭ" މި ލަވަ\nއުމުރުފުޅުން 87 އަހަރުގެ އައިޝަތު އަނީސްގެ އަލަތު ޅެން ވެސް އެހާމެ ފުރިހަމަކަމާ އެކު ގަތާލެވުނު އަނެއް ސަބަބަކީ އޭނާ ވިދާޅުވި ގޮތުގައި ދުނިޔެވީ އެއްވެސް ނުފޫޒެއް އޭގައި ނެތުމެވެ. މިއީކީ ބަޔަކު ފައިސާދީގެން އޭނާ ލައްވާ ކުރުވި މަސައްކަތެއް ނޫނެވެ. ލަވަކިޔާނެ މީހަކު ހޯދަން ފިކުރުކުރާކަށް ނުޖެހޭނެ އެވެ. އިނގިރޭސި ލަވަ ކަންފަތުގައި ޖެހުމާ އެކު ފެށި މަސައްކަތް އެރޭ ނިންމާލީ ލަވަ މި ލަވަ އުފަންކުރުވުމަށް ފަހު އެވެ.\nމި ލަވަ ލިޔުއްވުމަށް ފަހު ފިރިމީހާ އަށް ދެއްވުމުން އެއްސެވީ "މީ ކޮންކަހަލަ ވަޒަނަކަށް، ކޮން ކަހަލަ ރާގަކަށް ހަދާފައި އޮތް ލަވައެއްތޯ؟" އެވެ. ސަބަބަކީ އެހާތަނަށް އިނގިރޭސި ރާގުތަކަށް ލަވަ ވިދާޅުވުމަކީ އަބްދުﷲ ހަސަން ކުރައްވާފައިވާ ކަމަކަށްނުވާތީ އެވެ. އެހެންވެ މި ލަވައަކީ ރަނުން ފެވިފައިވާ ހޮޅުދޫ އަބްދުﷲ ގެ މިއުޒިކީ ހަޔާތުގައި ވެސް މުހިއްމު ނަމްބަރެކެވެ.\nހޮޅުދޫ އަބްދުﷲ ވިދާޅުވެފައިވާ ގޮތުގައި މި ލަވަ ވިދާޅުވާން ލިބިވަޑައިގެން އިރު ވެސް އޭނާ ވެސް ހުންނެވީ ޒަމާން ބަދަލުވެ، އިނގިރޭސި ރާގަކަށް ދިވެހި ލަވައެއް ވިދާޅުވެވިދާނެތޯ ބެއްލެވުމުގެ ޝައުގުވެރިކަމުގައި ކަމަށެވެ. ތަފާތު ވަޒަނެއްގެ ލަވައަކަށްވީ ނަމަވެސް އޭނާ އެ ލަވަ ރެކޯޑްކޮށް ނިންމާލީ ފަސޭހަކަމާ އެކު އެވެ. މި ލަވަ އޭރު އަބްދުﷲ ވަޒީފާއަދާކުރައްވަމުން ގެންދެވި ދިވެހިރާއްޖޭގެ އަޑަށް ހަދިޔާކުރެއްވި އެވެ. އަދި ވީޑިއޯ ހަދައި ޓީވީއެމުން ދައްކަން ފެށި އެވެ.\nމި ލަވައިގައި ޅެމަށް ބަލާއިރު ރާއްޖެ ސިފަވާ އެންމެ މުހިއްމު ހަތަރު ކަންތައް ހިމެނެ އެވެ. އެއީ އިސްލާމްދީނާއި މިނިވަންކަމާއި ގުދުރަތީ ރީތިކަމާއި މޫސުމެވެ. ލަވަ ފަށާފައިވަނީ ރާއްޖޭގެ ރަށްތަކުގެ އެންމެ މުހިއްމު ސިފަ ހިތަށް ތަސައްވުރުކޮށްދެމުންނެވެ. ގަސްތަކާއި ރުށްތަކުން ރަށުގެ މަލަމަތި ފެވިފައިވާ ވާހަކަ އެވެ. ނޫކަން އެންމެހާ ގަދަ ވިލުތަކާއި ކަނޑުކަނޑާއި މޫދު އޮންނަ މި ރާއްޖޭގެ ރަށްތަކުގެ ރީތި ދޮންވެލި ތުނޑިތަކާއި އެ ތުނޑިމަތީގައި ދޫނިތައް އުޅޭ ވާހަކައިން ރާއްޖޭގެ ގުދުރަތީ މާހައުލު ސިފަކޮށްދީފައިވާއިރު މޫސުން ސިފަކޮށްދެމުން ބުނެފައިވަނީ މިއީ ހޫނު އަވިދޭ ތަނެއްގެ ގޮތުގަ އެވެ. ރާއްޖޭގެ ފަތުރުވެރިކަން މަޝްހޫރުކުރުމުގައި ބޭނުންކުރާ ޝިޔާރު "ދަ ސަނީ ސައިޑް އޮފް ލައިފް" ފަދައިންނެވެ.\nވިހުރުވެ ވިހުރުވެ ހުންނަ ދިދައެއްގެ މިސާލުން ރާއްޖޭގެ މިނިވަންކަމުގެ ވާހަކަ ގެނެސްފައިވާއިރު، ކޮންމެ ހެނދަކުން ވެސް ނުވަތަ ކޮންމެ އާ ދުވަހަކުން ވެސް ހިތްއުފާކަން ގެނެސްދޭ މި ރާއްޖޭގެ ރަށްރަށަކީ ފޫހިކަމެއް ނެތް، އެންމެ ހިތްހަމަޖެހޭ މާހައުލެއް އޮތް ރަށްތަކެއްގެ ގޮތުގައި ގެނެސްދީފައިވެ އެވެ. މާތްވެގެންވާ އިސްލާމް ދީނުގެ ރާއްޖެއެއްގެ ގޮތުގައި މި ގައުމު ސިފަކޮށްދެއްވާފައިވަނީ ކުރު އެހެނަސް މާނަފުން "މާތްވި އިސްލާމް ރާއްޖެމީ" މި ބައިތުންނެވެ.\n"އޭ އަހަރެންގެ ވަތަނެވެ. ތިޔައީ ލާމަސީލު ރާއްޖެއެކެވެ. ތިޔައީ އަހަރެންގެ ލޯތްބެވެ. އޭ ވަޒަނާ އެވެ،" ޅެންވެރިއާ ބުނާފަދަ އެވެ.\nމިއީ ހަގީގަތުގައި ވެސް ލޯބިވާ ވަތަނަށް ކިޔައިދޭ ނާނާއެކެވެ. ރާއްޖޭގެ ރީތިކަން ހިތަށް ތަސައްވުރުކޮށްދޭ "ބަންޖެ"ކެވެ. ގައުމުގެ ރިވެތިކަން ސިފަކޮށްދޭން އަޑުހަރުކޮށްކިޔަންވީ "ރައިވަރެ"ކެވެ. ގައުމީ ރޫހު އާލާކޮށްލަން އެންމެން އެއްވެ ތިބެ ކިޔަންވީ "ފަރިއްސެ"ކެވެ. މިއަދުގެ ޒުވާނުންގެ ސިކުނޑީގައި ކުޑައިރުން ފެށިގެން ހަރުލާފައިވާ ގައުމީ ލަވަތަކުގެ ތެރެއިން ވެސް އޭގެ ތަތްކަން އެންމެ ގަދަ ލަވައަކީ މިއެވެ. މިއީ "އަސްލު ގައުމީ ލަވައެއް" ކަމަށާއި "ދިވެހިންވަންތަ ޝުއޫރު އެންމެ ބޮޑަށް ހިތަށް ވައްދައިދޭ ލަވައަކީ" މިއީ ކަމަށް ޒުވާނުން ދެކެ އެވެ. އަމިއްލަ ގައުމުގެ ގުދުރަތީ މުއްސަނދިކަމަށާއި ހިތްގައިމުކަން ނުވަތަ ރާއްޖެ، ރާއްޖޭގެ ގޮތުގައި ސިފަކޮށްދޭން މިއަށް ވުރެ ވަކި ފުރިހަމަ ލަވައެއް ފެންނާކަށް ނެތެވެ.\nއެ ފުރިހަމަކަމަށާއި އައިޝަތު އަނީސް ތުއްޕުޅުގެ ދުވަސްތައް ހޭދަކުރެއްވި ދިރިއުޅުމާ ގުޅުވާލެވިދާނެ އެވެ. ބައްޕާފުޅު މަރްހޫމް ހަސަން މޫސާދީދީ ރ. އަތޮޅާއި ބ. އަތޮޅުގެ އަތޮޅުވެރިކަން ކުރެއްވި އިރު ބައްޕާފުޅުގެ އަރިހުގައި، ރާއްޖޭގެ އެންމެ ރީތި އެއް ރަށް ކަމުގައިވާ ރ. ފައިނުގައި ހޭދަކުރެއްވި އެވެ. އެހެންވެ އޭނާގެ ލޮލާއި ސިކުނޑި ހުޅުވެމުން އައީ ރާއްޖޭގެ ރީތިކަމުގެ ތެރެއަށެވެ.\n"ރާއްޖޭގެ ރީތިކަމާއި ރާއްޖޭގެ ފޫހިނެތް ދިރިއުޅުން އަބަދުވެސް އަޅުގަނޑަށް ތަސައްވުރުކުރެވިފައިވޭ،" އޭނާ ވިދާޅުވި އެވެ.\nމޯލްޑިވިއަން އައިޑަލްގައި ޒަލީފް ކިޔާފައިވާ "ގަސްރުކުން މަލަ ފެވޭ" ލަވަ\nއެ ތަސައްވުރުގެ މައްޗަށް ކުރައްސަވާލެއްވި ރީތި މަންޒަރުގައި، މިއަދުގެ ބައެއް ހުނަރުވެރި ލަވަކިއުންތެރިން އަންނަނީ އިތުރު ކުލަތައް ޖައްސައިދެމުންނެވެ. މޯލްޑިވިއަން އައިޑަލްގައި ޒަލީފް އަބްދުﷲ އަދި މަރިޔަމް މައީޝާ (ރާޅު މަރިޔަނބު) ވަނީ އެ ލަވަ އާއްމުންގެ ކަންފަތަށް އަލުން ތިލަކޮށްދީފަ އެވެ. އެކަމަކު ވެސް އައިޝަތު އަނީސްގެ ނަމެއް ތިލައެއް ނުމެވެ އެވެ. މައްސަލައެއް ނެތެވެ. މިއަދުގެ ޒުވާނުންނަށް އެ ލަވަ ކަމުދާދިއުމުން އޭނާ އަށް ފުދެ އެވެ. އޭނާ ދެކިވަޑައިގަންނަވާ ގޮތުގައި "ޒުވާން ކުދިންނަށް ލަވަ ރީތިވަންޏާ އޭގެ މާނައަކީ އެ ކުދިން ވެސް ރާއްޖޭގެ މިރީތިކަމާއި މިކަންކަމާ ވެސް ވިސްނަނީ" އެވެ.\n"އެއީ ވަރަށް އުފާވެރި ކަމެއް. ވަރަށް ހިތްހަމަޖެހޭ ކަމެއް. އެ ހުރިހާ ކުދިންނަށް އަޅުގަނޑު ބުނެލަން ބޭނުންވަނީ ޝުކުރިއްޔާއޭ."\nއެކަމަކު އޭގެ ކުރިން އަހަރެމެން އަދި އެއް ފަހަރު އޭނާ އަށް ޝުކުރުއަދާކުރަން ޖެހެ އެވެ. މަޖީދިއްޔާ ސްކޫލުގެ މުރުޝިދުލްއަހްލާގުގެ ގޮތުގައި ދިވެހި އެތައް ދަރީންތަކަކަށް އަހްލާގީ ރޮނގުން އަބަދާއިއަބަދު އަގުހުރި ނަސޭހަތްތައް ބައްޕަ ހަސަން މޫސާ ދީދީ ދެއްވި ދެއްވުން އޭރުގެ މީހުން ޝުކުރުވެރިކަމާ އެކު ފާހަގަކުރާއިރު، އައިޝަތު އަނީސް މި ޖީލަށް ނަސޭހަތްދެއްވީ "އިސްލާހު ވާން އެދޭ ނަމަ" މި ލަވައިންނެވެ.\n"ގަސްރުކުން މަލަ ފެވޭ" މި ލަވައަށް ފަހު އައިސްތު އަނީސްގެ ޅެންވެރިކަމުގެ ކުޑަ އެހެނަސް ވަސްމީރު ބަގީޗާ ފަވާލި އެއް ލަވައަކީ މިއެވެ. މި ލަވައިގެ ފަހަތުގައި އޮތީ "ކޮންމެ މީހަކީ ވެސް، ކިތަންމެ މަތީ މީހަކަށްވީ ނަމަވެސް އިސްލާހުވާން ޖެހިފައިވާ މީހެއް" ކަމަށް ދެކިވަޑައިގަންނަވާ ފަލްސަފާ އެވެ. އަބްދުﷲ ހަސަންގެ ދަރިފުޅު ޖަލުގައި ހުއްޓާ މި ލަވަ ރޭޑިއޯ އިން އިވުމުން އޭނާގެ ހިތަށް ވެސް އަސަރުތަކެއްކުރުވި އެވެ.\n"މިއަދު އިސްލާހުވީ ނަމަވެސް މާދަމާ ވެސް ހުންނާނީ އިސްލާހުވާން ޖެހިފައި ކޮންމެ މީހަކު ވެސް،" އޭނާ ވިދާޅުވި އެވެ. "އިސްލާހުވުމަކީ ނިމުމެއް އޮތް ކަމެއް ނޫން، މަރު ދުވަހާ ހަމައަށް މެނުވީ،"\n"އިސްލާހު ވާން އެދޭ ނަމަ ފުރުސަތު ނަގާނުލާ"\nމަރާ ބެހޭގޮތުން "ވިންދަކީ ދާދި ފަސޭހައިންމީ ނެތޭ ބާރު ނޫންހޭ؟" ނަމުގައި ހައްދަވާފައިވާ ޅެމަކީ ވެސް ހަމަ އެހާމެ އަސަރުގަދަ ޅެމެކެވެ. އެކަމަކު ފަހަކުން އެފަދަ މަސައްކަތެއް ނުކުރައްވަ އެވެ. އެންމެ ބޮޑު އެއް ސަބަބަކީ ފިރިކަލުން އަބްދުﷲ ބަލި އެނދުގައި އޮންނަވަން ޖެހިވަޑައިގަތުމެވެ. އޭނާގެ މުޅި ދިރިއުޅުމަކީ މިއަދުގެ ފިރިކަލުންގެ ހިތުމަތެވެ. އެކަމަކު ހުސް ވަގުތު އަކުރު އަޅަން ދަސްކޮށްދިނުން ފަދަ މަސައްކަތްކުރައްވަ އެވެ. އެކަން ގޮސް ގުޅެނީ މާކުރީގެ ހަނދާނަކާ އެވެ. އޭނާ އަކީ ރާއްޖޭގައި އަންހެން ކުދިންނަށް އެންމެ ފުރަތަމަ ތައުލީމުގެ ފުރުސަތު ހުޅުވާލިއިރު އެ ފުރުސަތު ލިބިވަޑައިގެންނެވި މަދު ބޭފުޅުންގެ ތެރެއިން ބޭފުޅެކެވެ. އަދި ހަމަ އެގޮތަށް އެންމެ ފުރަތަމަ ވަޒީފާ ލިބުނު މަދު އަންހެނުންގެ ތެރޭގައި ވެސް ހިމެނިވަޑައިގަތެވެ. ތައުލީމީ ހަޔާތަށް ފަހު މަދަރަސުލް ސަނިއްޔާގެ އަންހެން ގޮފީގައި ދިވެއްސާއި އަރަބި ލިއުން ފަދަ މާއްދާތައް 10 ވަރަކަށް އަހަރު ނަންގައިދެއްވުމަށް ފަހު އިބްރާހިމް ނާސިރުގެ ދައުރުގައި ރަޖިސްޓްރީ އޮފީސް އުފެއްދުމުން އެތަނުގައި މަސައްކަތްކުރެއްވި އެވެ.\nއެ ދެ ޝަރަފާ އެކު އޭނާ ރާއްޖޭގެ ތާރީހުން ޖާގަ ހޯއްދަވާފައިވަނީ ވަރަށް ވެސް ހާއްސަ ސަފުހާއަކުންނެވެ. އަހަރެމެންގެ ހިތުން ޖާގަ ހޯއްދަވާފައިވަނީ ނަފްސަށް ހަމަޖެހުން ގެނުވި ރީތި ލަވައެއް ހަދިޔާކުރެއްވި ބޭފުޅެއްގެ ގޮތުގަ އެވެ. އެ ލަވައަކީ، ޅެމުގައި ބުނާ ފަދައިން ފޫހިކަން ނެތް، އެންމެންނަށް ހިތްއުފާކަންދޭ ގެނެސްދޭ ލަވައެކެވެ.\nއިތުރު ލިޔުންތައް ޅެން ޅެންވެރިން


BREAKING NEWS: Male' In 15 Meehunnaai Eku 129 Meehun Fassivejje - Vaguthu\nމާލެ އިން 15 މީހުންނާއިއެކު ޖުމްލަ 129 މީހުން ފައްސިވެއްޖެ\n2 ހަފްތާ ކުރިން ( ޖުލައި 5, 2021 )\nމާލެ އިން 15 މީހުންނާއިއެކު ޖުމްލަ 129 މީހުން މިއަދު ރާއްޖެ އިން ކޮވިޑް-19 އަށް ފައްސިވެއްޖެއެވެ.\nމިއަދު އަތޮޅުތެރޭގެ މީހުން ދިރިއުޅޭ ރަށްތަކުން 111 މީހުން ވަނީ ކޮވިޑަށް ފައްސިވެފައެވެ. މިއަދަކީ އަތޮޅުތެރޭގެ މީހުން ދިރިއުޅޭ ރަށްތަކުން ފާއިތުވި ފަސް ދުވަހަށް ބަލާއިރު އެންމެ ގިނަ މީހުން ފައްސިވި ދުވަހެވެ. މިއަދު ރިސޯޓްތަކުން ކޮވިޑަށް ފައްސިވީ ދެމީހުންނެވެ. ސަފާރީއަކުން އިތުރު އެކަކު މިއަދު ފައްސިވިއެވެ.\nމިއަދު އަތޮޅުތެރޭގެ މީހުން ދިރިއުޅޭ ރަށްތަކުގެ ތެރެއިން އެންމެ ގިނަ މީހުން ފައްސިވީ ގދ.ތިނަދޫންނެވެ. އެރަށުން މިއަދު 44 މީހަކު ވަނީ ފައްސިވެފައެވެ.\nމިއަދު 4913 މީހުން ވަނީ ކޮވިޑަށް ޓެސްޓް ކޮށްފައެވެ. މިއަދު ކޮވިޑަށް ފައްސިވީ ޓެސްޓް ކުރި މީހުންގެ %2.63 މީހުންނެވެ.\nމާލެ އިން ދުވާލަކު ކޮވިޑަށް ފައްސިވާ މީހުންގެ އަދަދު މެއި މަހު 2000 އާއި ކައިރި ކުރި ނަމަވެސް ކޮވިޑް ކޮންޓްރޯލް ކުރަން އެޅި ވަރުގަދަ ފިޔަވަޅުތަކުގެ ސަބަބުން އަދަދުތައް ވަނީ ޖޫން މަހުން ފެށިގެން މަދުވާން ފަށާފައެވެ. މިއަދަކީ މާލެ އިން ކޮވިޑަށް ފައްސިވާ މީހުންގެ އަދަދު 100 އަށްވުރެ ދަށުގައި ހުންނަތާ 19 ވަނަ ދުވަހެވެ.\nމާލެ އިން ކޮވިޑަށް ފައްސިވާ މީހުންގެ އަދަދު ދަށަށް ދިޔަ ނަމަވެސް އަތޮޅުތެރޭގެ ބައެއް ރަށްތަކުން ކޮވިޑަށް ފައްސިވާ މީހުންގެ އަދަދު މަދެއް ނުވެއެވެ. އެގޮތުން ގދ.ތިނަދޫ، އައްޑޫ ސިޓީ ހިތަދޫ އަދި ހއ.ދިއްދޫން ގިނަ ބަޔަކު އަންނަނީ ފައްސިވަމުންނެވެ.


ނިޔަތުގެ މަޙައްލަކީ ކޮބާ؟ - ޙައްސާން ޢަބްދުއްރައްޒާޤް\nނިޔަތުގެ މަޙައްލަކީ ކޮބާ؟\n14 އޮގަސްޓު 2020\nޞާލިޙް ބިން ފައުޒާން އަލްފައުޒާން\n721 ލަފުޒު ގާތްގަނޑަކަށް4މިނިޓު ތެރޭ ކިޔާލެވޭނެ\nނިޔަތަކީ ހިތުގައި އޮންނަ އެއްޗެކެވެ. އެ ދެނެވޮޑިގެންވަނީ ހަމައެކަނި ﷲ އެވެ. އަދި ނިޔަތް ދުލުން ކިޔުމަކީ ބިދުޢައެކެވެ. މިސާލަކަށް نَوَيْتُ أَن أُصَلِّي ނަމާދަށް ނިޔަތްގެންފީމޭ، نَوَيْتُ أَن أَحُجَّ ޙައްޖަށް ނިޔަތްގެންފީމޭ، ނޫނީ نَوَيْتُ أَن أَتَصَدَّقَّ ޞަދަޤާތްކުރަން ނިޔަތްގެންފީމޭ މި ފަދައިން މުސްލިމަކު ކިޔައިގެން ނުވާނެއެވެ. އެހެނީ މިއީ ބިދުޢައެކެވެ. ނިޔަތުގެ މަޙައްލަކީ ހިތެވެ. އެއީ ހިތުގެ ޢަމަލެކެވެ. ދުލުގެ ޢަމަލެއް ނޫނެވެ. އެ ބާރަށް ކިޔުމީ އޭގައި ދެއްކުންތެރިކަން އެކުލެވިގެން ވާ ކަމެކެވެ. ރަސޫލާ ﷺ ނަމާދު ކުރައްވަން، ނޫނީ އެހެން ވެސް ހެޔޮ ޢަމަލެއް ކުރައްވަން އެދިވަޑައިގެންފި ހިނދު ވެސް އެ ކަމުގެ ނިޔަތް ދުލުން ކިޔުއްވި ކަމަށް އެއްގޮތަކަށް ވެސް ސާބިތުވެގެނެއް ނުވެއެވެ.\nއާއެކެވެ. ޙައްޖަތުލް ވަދާޢުގައި «لَبَّيْكَ عُمْرَةً وَحَجًّا»1 މިހެން ޙަދީޘް ކުރައްވައި ރަސޫލާ ﷺ އިޙްރާމް ބެންނެވި ކަމަށް އައިސްފައި ވެއެވެ. މިއީ އެކަލޭގެފާނުގެ ދޫފުޅުން އެކަލޭގެފާނުގެ ނިޔަތް ވިދާޅުވުމެއް ނޫނެވެ. އެކަލޭގެފާނުގެ ދޫފުޅުން ޙަދީޘްކުރެއްވީ ނިޔަތްގަނެވުނު ކަންތަކެވެ. އެއީ ޙައްޖުގެ ނުސުކުތަކުން ކުރެ އެދިވަޑައިގަތް ގޮތެއް ކަނޑައެޅުއްވުމެވެ. އެދިވަޑައިގަތީ ޙައްޖެއްތޯ ނުވަތަ ޢުމްރާއެއްތޯއާއި، ޙައްޖު ކުރައްވާނީ ޢުމްރާއާ އެއްކޮށް ޤާރިންކޮށްތޯ، ޙައްޖު އެކަނިތޯ، ނޫނީ ތަމައްތުޢުކޮށްތޯ ކަނޑައެޅުއްވުމެވެ. އެ ބަސްފުޅު ޙަދީޘްކުރެއްވީ އެދިވަޑައިގަތް ނުސުކެއް ޢައްޔަނުކުރެއްވުމަށެވެ. މީގެ މުރާދަކީ ދުލުން ނިޔަތް ކިޔުއްވުމެއް ނޫނެވެ. نويت الحج ޙައްޖަށް ނިޔަތްގަންނަވައިފީމޭ، نويت العمرة ޢުމްރާއަށް ނިޔަތްގަންނަވައިފީމޭ، ނޫނީ نويت التمتع ތަމައްތުޢުގެ މަގުން ޙައްޖުކުރައްވަން ނިޔަތްގަންނަވައިފީމޭ، نويت القران ޤިރާންކޮށް ކުރަން ނިޔަތްގަންނަވައިފީމޭ، މިފަދައިން އެކަލޭގެފާނު ޙަދީޘެއްނުކުރައްވައެވެ. ހަމަ އެގޮތަށް أريد الحج ތިމަންކަލޭގެފާނު ބޭނުންފުޅުވަނީ ޙައްޖުކުރައްވާށޭ، أريد العمرة ނޫނީ ބޭނުންފުޅީ ޢުމްރާއެއް ކުރައްވާށޭ ވެސް ޙަދީޘެއްނުކުރައްވައެވެ. މި ބަސް، أريد މިތާނގައި ބޭނުންކުރުން ހުއްދައެއް ނުވާނެއެވެ. ބައެއް ފިޤުހު ޢިލްމުވެރީން އެހެން ވިދާޅުވި ކަމުގައި ވިޔަސް އެއީ ގޯހެކެވެ. އެހެނީ ރަސޫލާ ﷺ ގެ އަރިހުން ވާރިދުވެގެން ވަނީ ޙައްޖުގައި އެދިވަޑައިގަތް ނުސުކު ޢައްޔަނުކުރެއްވުމުގެ ގޮތުން އެކަން ދޫފުޅުން ވިދާޅުވުމެވެ. އެއީ ދޫފުޅުން ނިޔަތް ވިދާޅުވުމެއް ނޫނެވެ.2\nއެހެންކަމުން ނަމާދުގައި ވިޔަސް، ޒަކާތުގައި ވިޔަސް ކުރާ އެހެން ޢަމަލެއްގައި ވިޔަސް، ދުލުން ނިޔަތް ކިޔުން ހުއްދަވެގެނެއް ނުވެއެވެ. ދުލުން އެއްވެސް ނިޔަތެއް ކިޔުމަކާ ނުލައި އޭނާ އެ ޢަމަލެއް އަދާކުރާނީއެވެ. އެހެނީ އޭނާގެ ހިތުގައި ވާ ކަންތައް ﷲ މޮޅަށް ދެނެވޮޑިގެންވެއެވެ. މިސާލަކަށް އޭނާ ނުބައި ނިޔަތެއްގައި ޢަމަލު ކުރަމުން، ތިމަންނާގެ ނިޔަތަކީ ﷲގެ ވަޖުހުފުޅޭ ދުލުން ކިތަންމެ ވަރަކަށް ކީ ކަމުގައި ވިޔަސް އޭނާގެ ހިތުގައި ވާ އެއްޗެއް ﷲ ދެނެވޮޑިގެން ވާނެއެވެ. އޭނާ ދުލުން ކީ ލަފްޒަކުން ކުރާނޭ ފައިދާއެއް ނޯންނާނެއެވެ. ފަހެ މިކަމަކީ ބިދުޢައެކެވެ. ނިޔަތުގެ މަޙައްލަކީ ހިތެވެ. އެ އަޑުހަރުކޮށް ކިޔުމީ ބިދުޢައެކެވެ. އަދި މީގެ އިތުރުން ދެއްކުންތެރިކަމުގެ، ރިޔާއުގެ، ޢަމަލެއް މެއެވެ. މިއީ ވަރަށް މުހިންމުކަން ބޮޑު މައްސަލައެކެވެ. މިހާރުވެސް ބައެއް މީހުން ޠަޥާފުކުރާ ހިނދުގައްޔާއި، ނަމާދުކުރާ ހިނދު، ނޫނީ އެހެންވެސް ޢަމަލެއް ކުރާހިނދު ދުލުން ބާރަށް ނިޔަތް ކިޔައެވެ. މި ކަމަކީ ﷲ އެއަށް އެއްވެސް ޙުއްޖަތެއް ބާވައިލައްވާފައި ނުވާ ބިދުޢައެކެވެ.\nދުލުން ނިޔަތް ކިޔަން ޖެހޭނެ ކަމަށް އަލްއިމާމު އައްޝާފިޢީ  ވިދާޅުވާ ކަމަށް ބައެއް މީހުން ބުނެ އެކަލޭގެފާނަށް މި ޤައުލު ނިސްބަތް ކުރެއެވެ. ނަމަވެސް މި ކަމަށް ދެ[ތިން] ގޮތަކުން ރައްދު ދެވެއެވެ.\nފުރަތަމައީ: މި ޤައުލު އަލްއިމާމުއްޝާފިޢީ  ގެ އަރިހުން ޞައްޙަކޮށް ސާބިތުވެފައެއް ނުވެއެވެ.\nދެވަނައީ: އެކަލޭގެފާނުގެ އަރިހުން މި ޤައުލު ސާބިތުވީ ކަމުގައި ވިޔަސް، އެކަލޭގެފާނުގެ ބަސްފުޅަކީ ޙުއްޖަތެއް ނޫނެވެ. އެކަލޭގެފާނަކީ ވެސް ބައެއް ފަހަރު ކުށްކުރެވޭ، އަނެއްބައި ފަހަރު ރަނގަޅަށް ކަންތައް ނިންމޭ، މުޖްތަހިދު ޢިލްމުވެރިއެކެވެ. ޙުއްޖަތް ވަނީ ރަސޫލާ ﷺ ގެ ބަސްފުޅުގައެވެ. އިމާމް އައްޝާފިޢީގެ، ނޫނީ އިމާމް އަޙްމަދުގެ، ނޫނީ އިމާމް އަބޫ ޙަނީފާގެ، ނޫނީ އިމާމް މާލިކުގެ ބަސްފުޅުތަކުގައެއް ނޫނެވެ. ޢިލްމުވެރިޔާގެ ބަސް ޙުއްޖަތަކަށް ވާނީ އެ ޤައުލާ ދަލީލާ ދިމާވުމުންނެވެ.\nތިންވަނައީ: އައްޝާފިޢީ  ގެ އަރިހުން ރިވާވެގެން ވަނީ: ”ނަމާދު އެހެން އަޅުކަންތައް ފަދައެއް ނޫނެވެ. ﷲ ޛިކުރުކުރުމާއެކު މެނުވީ ނަމާދުގެ ތެރެއަށް ނުވަދެވޭހުއްޓެވެ.“3 މި ފަދައިންނެވެ. ނަމަވެސް މިތާގައި ޛިކުރުގެ މުރާދަކީ ޙަރަމްބަން ތަކްބީރެވެ. (ނަމާދު ފަށާއިރު ކިޔާ الله أكبر މި ތަކްބީރެވެ.)\nކޮންމެއަކަސް، ނިޔަތަކީ ހިތުގެ ޢަމަލެކެވެ. އެ ދުލުން ކިޔުން ހުއްދައެއް ނުވާނެއެވެ. ءَامَنَّا އޭ، ”ތިމަންމެން އީމާންވެއްޖައީމުއޭ“ ބުނި އަޢުރާބީންނަށް ﷲ ވަނީ އިންކާރު ކުރައްވާފައެވެ. ﷲ އެކަލާނގެ ރަސޫލާ ﷺ އާ މުޚާޠަބު ކުރައްވައި ވަޙީ ކުރެއްވިއެވެ: قُل لَّمۡ تُؤۡمِنُواْ وَلَٰكِن قُولُوٓاْ أَسۡلَمۡنَا وَلَمَّا يَدۡخُلِ ٱلۡإِيمَٰنُ فِي قُلُوبِكُمۡۖ މާނައީ: ”ކަލޭގެފާނު ވިދާޅުވާށެވެ! ތިޔަބައިމީހުން އަދިއެއް އީމާނެއް ނުވަމުއެވެ. އެހެނެއްކަމަކު، ތިމަންމެން އިސްލާމް ވެއްޖައީމުއޭ (ކިޔަމަން ވެއްޖައީމުއޭ) ބުނާށެވެ! ތިޔަބައިމީހުންގެ ހިތްތަކުގެ ތެރެޔަކަށް އީމާންކަމެއް އަދި ނުވަދެއެވެ.“\nފަހެ ތިމަން އެވެނި ކަމަކަށް ނިޔަތް ގެންފީމޭ މިވެނި ކަމެއް ކޮށްފީމޭ ބުނެ ﷲ އަށް އެކަން އަންގައިދޭކަށް ނުޖެހޭނެއެވެ. ތިބާ އެހެން ނުބުންޏަސް ﷲ އެ ކަންކަން މޮޅަށް ދެނެވޮޑިގެން ވެއެވެ. ތިބާއަށް އޮތީ ތިބާގެ ހިތްނިޔަތް އިސްލާޙުކޮށް ދުލުން އެ ނުބުނެ އެ ނިޔަތް ސިއްރުކުރުމެވެ.\nހަމަ އެގޮތަށް އުޟުޙިޔާ ކަތިލާއިރު ކިޔާ ދުޢާއަކީ ވެސް ދުލުން ކިޔޭ ނިޔަތެއް ނޫނެވެ. «اللهم مِنكَ وَلَكَ، عَن مُّحَمَّدٍ وَأُمَّتِهِ، بِاسْمِ اللهِ وَاللهُ أَكْبَرُ، ثم ذبح»4 މާނައީ: ”މިއީ އިބަ ﷲ ދެއްވި އެއްޗެކެވެ. މި ވަނީ އިބަ ﷲ އަށެވެ. މުޙައްމަދުގެފާނާއި އެކަލޭގެފާނުގެ އުންމަތުގެ ކިބައިން މި ޛަބަޙަކުރައްވަމަވެ. بِاسْمِ اللهِ وَاللهُ أَكْبَرُ، މިހެން ވިދާޅުވެ ރަސޫލާ ﷺ ޛަބަޙަކުރައްވައެވެ.“ މިއީ ނިޔަތް ވިދާޅުވުމެއް ނޫނެވެ. މިއީ ދުޢާއެކެވެ. އަދި ނިޔަތްގަނެވުނު ކަންތައް ބަޔާންކުރެއްވުމެވެ. ޙައްޖުގައި ނުސުކު ބަޔާންކުރެއްވި ފަދައިންނެވެ. ތިބާ އުޟުޙިޔާ ކަތިލާއިރު އެ ގަސްދުކުރި ކަންތައް ބަޔާންކުރަނީއެވެ. އެއީ ކަތިލަނީ ތިބާގެ އަމިއްލަ ނަފްސަށްތޯ ނޫނީ ތިބާގެ މައިންބަފައިންގެ ކިބައިން ތޯ އެހެން މީހެއްގެ ކިބައިންތޯ ވަކިކޮށް ބަޔާންވުމަށްޓަކައި ކިޔާ އެއްޗެކެވެ.\nމަޞްދަރު: އަލްމިންޙަތުއްރައްބާނިއްޔާ ފީ ޝަރްޙިލް އަރްބަޢީނަ އައްނަޥަޥިއްޔާ. އައްޝައިޚް ޞާލިޙް އަލްފައުޒާން.\nޞަޙީޙު މުސްލިމް (1251)، ރިވާކުރެއްވީ އަނަސް  ↩\nއިބްނު ތައިމިއްޔާ ވިދާޅުވިއެވެ. މީހަކު ޙައްޖު ވާން ޤަޞްދުކޮށް އޭނާގެ ހިތުގައިވާ ނިޔަތުން އެކަނި އޭނާ މުޙްރިމަކަށް ނުވާނެއެވެ. އެހެނީ އެ ނިޔަތަކީ އޭނާ ރަށުން ނުކުތީއްސުރެ ވެސް ހިތުގައި އޮތް އެއްޗެކެވެ. ނަމަވެސް އޭނާ މުޙްރިމަކު ކަމުގައި ވާހުށީ ބުނާ ބަހަކުން ނުވަތަ ކުރާ ޢަމަލަކުންނެވެ. ↩\nބައްލަވާ ޒާދުލް މަޢާދު (1/201)، މިރްޤާތުލް މަފާތީޙް (1/96) ↩\nޙަދީޘް ނެރުއްވީ އަބޫދާވޫދު (2795)؛ މިއީ އެކަލޭގެފާނު ރިވާކުރެއްވި ޢިބާރާތެވެ. މީގެ އިތުރުން އިބްނު މާޖާ (3121)، ދާރިމީ ސުނަނުގައި (1946)، އިބްނު ޚުޒައިމާ ޞަޙީޙުގައި (4/287)، ޙާކިމް މުސްތަދްރަކުގައި (1/639)، ބައިހަޤީ ސުނަނުލް ކުބްރާއާއި (9/287) ޝުޢަބުލް އީމާނިގައި (5/475)، އަޙްމަދު މުސްނަދުގައި (3/375) ޖާބިރު ބިން ޢަބްދިﷲ  ގެ އަރިހުން މި ޙަދީޘް ރިވާކުރައްވާފައި ވެއެވެ. ↩\nޔަޤީންކަން ޙާޞިލުކުރެވޭ ގޮތްތައް ކުރީގެ ލިޔުން ކީރިތި ރަސޫލާގެ ޙަޔާތްޕުޅުގައި ޙަދީޘް ލިޔުން މަނާކުރެއްވިތަ؟ ދެންއޮތް ލިޔުން\nސަޢޫދީ ޢަރަބިއްޔާގެ ޢިލްމުވެރިއެއް.


EU ge kunfuni thakah lui dheyn America in dhekolhu hadhaifi | Mihaaru\nއީރާނާ ދެކޮޅަށް އެމެރިކާ އިން އަޅާ ދަތިކުރުމުގެ ފިޔަވަޅުތަކުގެ ފުރަތަމަ ބައި އަންނަ މަހު6ގައި ތަންފީޒް ކުރަން ފަށާނެ. --ފޮޓޯ:އޭއެފްޕީ\n16 ޖުލައި 2018 - 17:43\nއެމެރިކާގެ ޚާރިޖީ ވަޒީރު މައިކް ޕޮމްޕެއޯ ވިދާޅުވީ ބޭނުން ވަނީ އީރާނަށް ދެވެން އޮތް އެންމެ ވަރުގަދައަކަށް ޕްރެޝަރު ދޭން ކަމަށެވެ.\nދުނިޔޭގެ ބޮޑެތި ބާރުތަކާ އެކު އީރާނުން 2015 ވަނަ އަހަރު ސޮއިކުރި އެއްބަސްވުމުން އެމެރިކާގެ ރައީސް ޑޮނަލްޑް ޓްރަމްޕް މެއި މަހު ވަނީ ވަކިވެފަ އެވެ. އަދި އީރާނަށް ދަތި ކުރުމުގެ ގޮތުން އެ ގައުމުގައި ވިޔަފާރި ކުރާ ކުންފުނިތަކަށް ފިޔަވަޅު އެޅުމަށް އެމެރިކާ އިން ދަނީ މަސައްކަތް ކުރަމުންނެވެ. އެމެރިކާގެ އިންޒާރަށް ފަހު، އީރާނުގައި މަސައްކަތް ކުރާ ޔޫރަޕުގެ ގިނަ ކުންފުނިތަކުގެ އޮޕަރޭޝަންތައް މިހާރު ވަނީ މަދުކޮށްފަ އެވެ.\nއީރާނާ ދެކޮޅަށް އެމެރިކާ އިން އަޅާ ދަތިކުރުމުގެ ފިޔަވަޅުތަކުގެ ފުރަތަމަ ބަޔަށް އަންނަ މަހު6ގައި އަމަލު ކުރަން ފަށާނެ އެވެ. ފުރަތަމަ ޓާގެޓްކޮށްފައި ވަނީ އޮޓޮމޯޓިވް ސެކްޓަރާއި ރަނާއި ދަގަނޑުގެ ވިޔަފާރިއަށެވެ. ދަތިކުރުމުގެ ފިޔަވަޅުތަކުގެ ދެ ވަނަ ބަޔަށް އަމަލު ކުރާނީ ނޮވެމްބަރު6އިން ފެށިގެންނެވެ. ދެ ވަނަ ބައިގެ ދަތިކުރުމުގެ ފިޔަވަޅުތައް އަމާޒުކޮށްފައި ވަނީ އީރާނުގެ ހަކަތައާ ބެހޭ އިންޑަސްޓްރީ އާއިި އެ ގައުމުގެ މަރުކަޒީ ބޭންކަށެވެ.\nއީޔޫގެ ގައުމުތަކުން މިދިޔަ އަހަރު ވަނީ އީރާނަށް 10.8 ބިލިއަން ޔޫރޯ (12.9 ބިލިއަން ޑޮލަރު) ގެ މުދާ އެކްސްޕޯޓްކޮށްފަ އެވެ. އަދި އީރާނުން އީޔޫ އަށް އިމްޕޯޓް ކުރި މުދަލުގެ އަގު 10.1 ބިލިއަން ޔޫރޯ އަށް އަރަ އެވެ.\nއިތުރު ލިޔުންތައް އީރާން އީރާންގެ ނިއުކުލިއާ ޕްރޮގްރާމް އީޔޫ\nއެމެރިކާ އިން ފިޔަވަޅު އެޅި ނަމަވެސް ޔޫރަޕް އީރާނާއެކު\nދެން ދަތިކޮށްފި ނަމަ ނިއުކްލިއާ އެއްބަސްވުމުން ވަކިވާނަން: އީރާން\nއީރާނުގެ ނިއުކްލިއާ އެއްބަސްވުން ކުރިއަށް ގެންދަން ނިންމައިފި


ބޮޑުފިނޮޅުގައި ހަމަނުޖެހުން ހިންގި 19 ބިދޭސީއަކު ހައްޔަރުކޮށްފި – Dhen.mv\nJuly 3, 2020 - 1:33 pm\nބ. ބޮޑުފިނޮޅުގައި އިހުތިޖާޖުކޮށް އެރަށުގައި ތިބި ދިވެހީންތަކެއް ރަހީނުކުރި މައްސަލައިގައި 19 ބިދޭސީން ހައްޔަރުކޮށްފި އެވެ.\nފުލުހުން ބުނީ ޕަބްލިކް އޯޠާ ރެސްޕޮންސް ޔުނިޓާއި ތަހުގީގީ ޓީމް އެ ރަށަށް ދިޔަ ފަހުން އެއްވެސް ހަމަނުޖެހުމެއް ހިނގާފައި ނުވާ ކަމަށެވެ. އަދި ބަންގްލަދޭޝް ހައި ކޮމިޝަންގެ އެހީތެރިކަމާއެކުގައި އެ މީހުންނާ މުއާމަލާތް ކޮށްފައިވާ ކަމަށާއި އެ ރަށުގައި ހިނގައިދިޔަ ހަމަނުޖެހުމުގައި ބައިވެރިވިކަމަށް ބެލެވޭ 19 މީހަކު ހައްޔަރުކޮށްފައިވާ ކަމަށް ފުލުހުން ބުންޏެވެ.\nއެކަމާ ގުޅޭގޮތުން ފުރަތަމަ ބ. ތުޅާދޫ ޕޮލިސް ސްޓޭޝަންގައި މަސައްކަތް ކުރާ ފުލުހުން އެރަށަށް ދިއުމުން އެރަށުގައި ތިބި ބިދޭސީ މަސައްކަތްތެރިން ވަނީ ރުޅިވެރިކަން އިސްކޮށް ފުލުހުންނަށް ދެކޮޅުވެރިކަން ދައްކާފައި ކަމަށް ފުލުހުން ބުންޏެވެ.\nފުލުހުން ބުނީ އެ މައްސަލައާ ގުޅިގެން އިތުރު ފުލުހުންނާއެކު އެދުވަހު އިރާކޮޅު ވަގުތެއްގައި ފުލުހުން އެރަށަށް ދިޔުމުން އެ މީހުން ވަނީ ފުލުހުންނާ ދިމާލަށް އޮށްގަލާއި ދަގަނޑުބުރިތައް އުކައި ހަމަނުޖެހުން ހިންގާފައިވާ ކަމަށެވެ.\nއެ ހަމަނުޖެހުމުގެ ތެރޭގައި ފުލުހެއްގެ ބޯދަޅައިގެން ގޮސް ސީރިއަސް އަނިޔާތަކެއް ލިބި ބ. އަތޮޅު ހޮސްޕިޓަލުން އެ މީހުން ފަރުވާ ހޯދާފައިވާ ކަމަށް ފުލުހުން ބުންޏެވެ. އަދި އިތުރު ފުލުހެއްގެ އިނގިލި ބިންދައިގެން ދިޔައިރު އެހެން ފުލުހުންނަށްވެސް ވަނީ އެކިވަރުގެ އަނިޔާތައް ލިބިފައި ކަމަށް ފުލުހުން ބުންޏެވެ.\nއެއާއެކު ފުލުހުންގެ އިސް ދެ އޮފިސަރުން ހިމެނޭގޮތަށް ޕަބްލިކް އޯޑާ ރެސްޕޮންސް ޔުނިޓަކާއި ތަހުގީގު ޓީމެއްގެ އިތުރުން ބަންގްލަދޭޝް ހައިކޮމިޝަންގެ ދެ އޮފިޝަލުން ރޭގެ ފަތިހުގެ ވަގުތެއްގައި ބޮޑުފިނޮޅަށް ގޮސް ދިވެހީން ސަލާމަތްކޮށްފައިވާ ކަމަށް ފުލުހުން ބުންޏެވެ.\nފުލުހުން ފާހަގަކޮށްފައިވާގޮތުގައި އެ ޓީމު ބޮޑުފިނޮޅަށް ދިޔަފަހުން އެއްވެސް ހަމަޖެހުމެއް ހިނގާފައެއް ނުވެއެވެ.


SunOnline: Eagles ge forward Rizey6mahah kulhumaa dhurah\nއީގަލްސްގެ ފޯވާޑް ރިޒޭ ހަ މަހަށް ކުޅުމާ ދުރަށް\nޢަބްދުﷲ އައިމަން 06 Jan 2021, 22:12\nދިރާގު ދިވެހި ޕްރިމިއާ ލީގުގައި ވާދަކުރަމުން އަންނަ އީގަލްސްގެ ފޯވާޑް އަހުމަދު ރިޒުވާން (ރިޒޭ) ގެ ކަކުލަށް ލިބުނު އަނިޔާއާ ގުޅިގެން ހަ މަސްދުވަހަށް އޭނާ ކުޅުމާ ދުރަށް ދާން ޖެހިއްޖެ އެވެ.\nމިފަހަރުގެ ޗެރިޓީ ޝީލްޑް މެޗުގައި ކަކުލަށް ލިބުނު އަނިޔާއާ ގުޅިގެން ލީގުގެ ފުރަތަމަ ދެ މެޗު ރިޒޭ ކުޅެފައެއް ނުވެ އެވެ. އޭރު ރިޒޭއަށް ލިބުނީ ކިހާވަރެއްގެ އަނިޔާއެއްކަން ޔަގީން ނުވާތީ ކުޅުމަށް އެނބުރި އާދެވޭނެ ދުވަހެއް ނޭންގޭ ކަމަށް ޓީމުން ބުނި ނަމަވެސް، ލީގުގެ ތިންވަނަ މެޗުގައި ރިޒޭ ވަނީ ކުޅެ ގޯލެއް ވެސް ޖަހައިފަ އެވެ. އެކަމަކު އެންމެ ފަހުން ވެލެންސިއާއާ ދެކޮޅަށް ކުޅުނު މެޗުގައި ކަކުލަށް އަނިޔާވުމުން ރިޒޭ އަށިގަނޑުގައި ދަނޑުން ވަނީ ބާލަން ޖެހިފަ އެވެ.\nއެފްއޭއެމްގެ ރައީސް ބައްސާމް އަދީލް ޖަލީލް މިއަދު ފޭސްބުކް މެދުވެރިކޮށް ކުރެއްވި ޕޯސްޓެއްގައި ވަނީ ރިޒޭގެ އަނިޔާގެ ސީރިއަސްކަން ހާމަކޮށް ގިނަ ދުވަސްތަކެއް ވަންދެން ކުޅުމާ ދުރަށް ދާންޖެހޭނެކަން ޔަގީންކޮށްދީފަ އެވެ.\n"ގައުމީ ޓީމާއި، އީގަލްސްގެ ފޯވާޑް އަހުމަދު ރިޒުވާން ގެ ވާއަތު ފައިގެ އޭސީއެލް އެއްކޮށް ވަނީ ހަލާކުވެފައި، މިއީ ވަރަށް ހިތާމަވެރި ކަމެއް. ލަފާ ކުރެވޭ ގޮތުގައި ހަ މަސް ދުވަހަށް އޭނާ ކުޅުމާ ދުރުގައި މަޑުކުރަން ޖެހޭނެ،" ބައްސާމް ވިދާޅުވި އެވެ.\nސީޒަންގެ ފުރަތަމަ ކޮޅު ލިބުނު އަނިޔާ އިން ރަނގަޅު ނުވިނަމަވެސް އޭގެ ފަހުން ލީގްގައި ތިންވަނަ މެޗަށް ނެރުނީ ޑޮކްޓަރުގެ ހުއްދަ އާއެކު ރިޒޭވެސް އެކަމަށް ބޭނުން ވުމުން ކަމަށް އީގަލްސްގެ ކޯޗް މުހައްމަދު ޝިޔާޒު (މޯހަން) ވަނީ ބުނެފަ އެވެ.\n"ޑޮކްޓަަރުންގެ ހުއްދަ އާ އެކީގައި ކުޅުވާފައި ހުންނާނީ އެއްގޮތަކަށްވެސް އަޅުގަނޑު ފޯސް ކޮށްގެންނެއް ނޫން،" ރިޒޭގެ އަނިޔާ އާ ބެހޭގޮތުން ވާހަކަ ދައްކަމުން މޯހަން ބުންޏެވެ.\n"ޑޮކްޓަރުންގެ ހުއްދަޔާ އެކީގައި ރިޒޭވެސް ހަމަ ބޭނުން ވެގެން ކުޅުވާފަ ހުންނާނީ. މިކަހަލަ ކަންކަމަކީ ނަސީބޭ ދަންނަވަން ޖެހޭނީ. ވަރަށް ބަދު ނަސީބުކޮށް މިދިޔައީ،"


ނަރަކަ3– DhiSalafiyyah\n01/10/2013 ޢަޤީދާއާއި ފިރުޤާތައް, ދީންއައްޝައިޚް ޝިހާމް މުޙައްމަދު\nޞަޙީޙު ބުޚާރީ އަދި މުސްލިމުގައި ޢަބްދުﷲ ބުން ޢުމަރު ރަޟިޔަﷲ ޢަންހުމާގެ އަރިހުން ވާރިދުވެގެން އައިސްފައިވެއެވެ.\n“ތިޔަބައިމީހުންގެ ތެރެއިން މީހަކު މަރުވެއްޖެއް ކަމުގައިވާނަމަ، ހެނދުނާއި ހަވީރު އޭނަ ދާން އޮތްތަން ކަށްވަޅުގައި އޭނަޔަށް ދެއްކޭނެވެ. އޭނައީ ސުވަރުގޭގެ އަހުލުވެރިންގެ ތެރެއިން މީހެއް ކަމުގައިވާނަމަ ސުވަރުގެ އިންނެވެ. އަދި އޭނައަކީ ނަރަކައިގެ އަހުލުވެރިންގެ ތެރެއިން މީހެއް ކަމުގައިވާނަމަ ނަރަކަ އިންނެވެ. އަދި އޭނައަށް ބުނެވޭނެވެ. މިއީ (ކަށްވަޅަކީ) ﷲ ތަޢާލާ ޤިޔާމަތް ކުރައްވަންދެން ތިބާ އޮންނަން ޖެހޭތަނެވެ.”\nއަދި އަލްބަރާއު ބުން ޢާޒިބު ރަޟިޔަﷲ ޢަންހު ކިބައިން ރިވާ ވެގެން އައިސްފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ.\n“އުޑުން ގޮވާލާ މީހަކު ގޮވާލާނެވެ. ތިމަން އިލާހުގެ އަޅާ ތެދު ބުނެފިއެވެ. އޭނައަށްޓަކައި ސުވަރުގެއިން ތަނެއް ތައްޔާރު ކުރާށެވެ. އަދި އޭނަގެ ގަބުރަށް ސުވަރުގެއިން ދޮރެއް ހުޅުވާށެވެ.” ދެން އެކަލޭގެފާނު ވިދާޅުވިއެވެ. “ދެން އެސުވަރުގޭގެ މީރުވަސް އޭނަޔަށް ލިބިލިބި ހުރެއެވެ.”\nޞަޙީޙު މުސްލިމުގައި ޢާއިޝާ ރަޟިޔަﷲ ޢަންހާގެ ކިބައިން ރިވާވެގެން އައިސްފައި ވެއެވެ. ރަސޫލުﷲ ޞައްލަﷲ ޢަލައިހިވަސައްލަމަގެ ޒަމާނުގައި އިރުކޭތައެއް ހިފިއެވެ. ދެން އެކަމަނާ ވިދާޅުވިއެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ.\n““ތިމަން ކަލޭގެފާނު މިތަނުގެއި ހުންނަވަނިކޮށް( ކޭތަ ނަމާދު ކުރެއްވުމަށް ހުންނަވަނިކޮށް)، ތިޔަބައިމީހުންނަށް ވަޢުދު ކުރެވިގެންވާ ހުރިހާ ކަމެއް ތިމަން ކަލޭގެފާނަށް ދެއްކެވުނެވެ. ތިމަން ކަލޭގެފާނު ކުރިޔަށް ޖެހިވަޑައި ގަންނަވަނިކޮށް ތިޔަބައި މީހުންނަށް ފެނުނީ، ތިމަންކަލޭގެފާނަށް ސުވަރުގެ ފެނުމުން އެތަނުގައިވާ މޭވާތައް ތިމަންކަލޭގެފާނު ނަންގަވަން އުޅުއްވަނިކޮށެވެ. އަދި ތިމަން ކަލޭގެފާނު ފަހަތަށް ޖެހިވަޑައި ގަންނަވާތަން ތިޔަބައިމީހުންނަށް ފެނުނީ، ތިމަންކަލޭގެފާނަށް ނަރަކަ ފެނި އޭގެ އެއްބައި އަނެއް ބަޔެއްގެ މައްޗަށް ގަދަވެ އުތުރި އަރައި ގަންނަ ތަން ފެނުމުންނެވެ”\nބުޚާރީ އަދި މުސްލިމުގައި ޢަބްދުﷲ ބުން އައްބާސް ރަޟިޔަﷲ ޢަންހުގެ ކިބައިން ރިވާވެގެން އައިސްފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަގެ ޒަމާނުގައި އިރުކޭތައެއް ހިފިއެވެ. ދެން ޞަޙާބީން ދެންނެވިއެވެ.\n“. . . އޭ ﷲގެ ރަސޫލާއެވެ. (ކޭތަ ނަމާދު ކުރައްވަން ހުންނަވާފައި)ކަލޭގެފާނު އެއްޗެއް ނަންގަވަނިކޮށް ތިމަންމެންނަށް ފެނުނެވެ. އަދި ދެން ފަހަތަށް ޖެހިވަނޑައި ގަންނަވަނިކޮށް ފެނުނެވެ.” ދެން އެކަލޭގެފާނު ޙަދީޘް ކުރެއްވިއެވެ.\n” ހަމަކަށަވަރުން ތިމަން ކަލޭގެފާނަށް ސުވަރުގެ ފެނުނެވެ. އަދި ސުވަރުގޭގެ މޭވާތަކުގެ ތެރެއިން މޭވާތަކެއް ނެންގެވުމަށް ތިމަންކަލޭގެފާނު އުޅުއްވީމެވެ. ތިމަންކަލޭގެފާނަށް އެނެންގެވުނު ނަމަ ތިޔަބައިމީހުން ދުނިޔެ ނިމުމާ ހަމަޔަށް އެއިން ކެއީހެވެ. އަދި ތިމަން ކަލޭގެފާނަށް ނަރަކަ ދެއްކެވުނެވެ، އެއަށްވުރެ ބިރުވެރި ތަނެއް ތިމަންކަލޭގެފާނު ދުވަހަކުވެސް ނުދެކެމެވެ. އަދި އެނަރަކައިގެ ގިނަ އަހުލުވެރިންނަކީ އަންހެނުންނެވެ.” ދެން އެބައިމީހުން ދެންނެވިއެވެ. ” އޭ ﷲގެ ރަސޫލާއެވެ. އެތަނުގައި އަންހެނުން ގިނައީ ކީއްވެތޯއެވެ”. އެކަލޭގެފާނު ޙަދީޘްކުރެއްވިއެވެ.” އެކަނބަލުންގެ ކާފަރުކަމުގެ ސަބަބުންޏެވެ. ދެން އެބައިމީހުން ދެންނެވިއެވެ. “އެކަނބަލުން ކާފަރުވަނީ ﷲއަށް ހެއްޔެވެ؟” ދެން އެކަލޭގެފާނު ދެންނެވިއެވެ.” (ނޫނެކެވެ.) އެކަނބަލުންގެ ފިރިންނަށެވެ. އަދި އިޙްސާންތެރިކަމަށެވެ. ތިޔަބައިމީހުންގެ ތެރެއިން މީހަކު، އެމީހެއްގެ މުޅި އުމުރު ދުވަސް އެކަނބަލުންގެ ތެރެއިން ކަނބަލަކާމެދު ހެޔޮކޮށް ޢަމަލުކޮށްފައި، ދެން ތިބާގެ ކިބައިން ނުބައި ކަމެއް ފެންނަ ހިނދުގައި އޭނަ ބުނާނެތެވެ. ތިބާގެ ކިބައިން ދުވަހަކުވެސް ރަނގަޅު ކަމެއް އަހަރެން ނުދެކެމެވެ.”\nއަދި ޞަޙީޙު މުސްލިމުގައި ޢާއިޝާ ރަޞިޔަﷲ ޢަންހާ ކިބައިން ރިވާވެގެން އައިސްފައިވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ކޭތަ ނަމާދަށް ފަހުގައި އެޚުޡުބާގައި ޙަދީޘް ކުރެއްވިއެވެ.\n” ތިމަންކަލޭގެފާނަށް އެނގި ވަޑައިގަންނަވާ ތަކެތި ތިޔަބައިމީހުންނަށް އެނގޭނަމަ ތިޔަބައިމީހުން ގިނައިން ރޮއެ މަދުން ހުނީހެވެ.”\nއަދި ކަޢުބު ބުން މާލިކުގެ ފަރާތުން އަލްމުވައްޡައު އަދި އައްސުނަނުގައި ރިވާވެގެން އައިސްފައިވެއެވެ. އަދި މިޙަދީޘް އަލްބާނީ ރަޙިމަހުﷲ ވަނީ ޞައްހަ ކޮށްފައެވެ. ރަސޫލުﷲ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ.\n“ހަމަކަށަވަރުން މުއުމިނާގެ ފުރާނަޔަކީ ސުވަރުގޭގައިވާ ގަހެއްގައި އެލުވިގެންވާ ދޫންޏެކެވެ. އެއީ ﷲ ތަޢާލާ ޤިޔާމަތް ދުވަހުގައި އޭނަގެ ހަށިގަނޑަށް އެފުރާނަ ރައްދުކޮށްފުމަށް ދާންދެނެވެ.”\nމުއުމިނާގެ ފުރާނަ ޤިޔާމަތް ދުވަހުގެ ކުރިން ސުވަރުގެއަށް ވަންނާނެ ކަން މިޙަދީޘުން ޞަރީޙަކޮށް އެނގެވެ.\nއަދި ޞަޙީޙު މުސްލިމުގައި އަބޫހުރައިރާ ގެފާނުގެ ކިބައިން ރިވާވެގެންވާ ހަދީޘް އެއްގައި ވެއެވެ. ރަސޫލުﷲ ޞައްލަﷲ ޢަލައިހިވަސައްލަމަ ހަދިޘް ކުރެއްވިއެވެ.\n“ﷲ ތަޢާލާ ސުވަރުގެއާއި ނަރަކަ ހެއްދެވުމަށްފަހުގައި، ދެން ޖިބްރީލު ގެފާނު ސުވަރުގެއަށް ފޮނުއްވަމުން ވަޙީ ކުރެއްވިއެވެ. “ދާށެވެ. އަދި އެތަނަށް ބަލާށެވެ. އަދި އެތަނުގެ އަހުލުވެރިންނަށްޓަކައި ތިމަން އިލާހު ތައްޔާރު ކޮށްފައިވާ ކަންތައްތައް ބަލާށެވެ.” ދެން އެކަލޭގެފާނު ސުވަރުގެއަށް ގޮސް އެތަން ބެއްލެވުމަށްފަހު އައިސް ދެންނެވިއެވެ. “އިބައިލާހުގެ ޢިއްޒަތް ގަންދީ ބުނައެވެ. އެތަނުގެ ވާހަކަ އަޑު އިވިއްޖެ ކޮންމެ މީހަކު އެތަނަށް ވައްނަން އެދޭނެވެ.” ދެން ﷲތަޢާލާ ސުވަރުގެ ވަށައިގެން ހިތް ނުރުހޭ އުނދަގޫ ކަންތައްތައް ލެއްވިއެވެ. ދެން ޖިބްރީލްގެފާނަށް ވަޙީކުރެއްވިއެވެ. “އެތަނަށް އެނބުރި ދާށެވެ. އަދި އެތަނަށް ބަލާށެވެ. އަދި އެތަނުގެ އަހުލުވެރިންނަށްޓަކައި ތިމަން އިލާހު ތައްޔާރު ކޮށްފައިވާ ކަންތައްތައް ބަލާށެވެ.” ދެން އެކަލޭގެފާނު ސުވަރުގެއަށް ގޮސް ބެލުމަށްފަހު އައިސް ދެންނެވިއެވެ. “އިބައިލާހުގެ ޢިއްޒަތް ގަންދީ ބުނައެވެ. އެތަނަށް އެއްވެސް މީހަކު ނުވަދެދާނެ ކަމަށް ތިމަންކަލޭގެފާނު ބިރުހީވެއެވެ.”\nދެން އެއަށްފަހު ޖިބްރީލުގެފާނު ނަރަކަޔަށް ފޮނުއްވަމުން ވަޙީ ކުރެއްވިއެވެ. “ދާށެވެ. އަދި އެތަނަށް ބަލާށެވެ. އަދި އެތަނުގެ އަހުލުވެރިންނަށްޓަކައި ތިމަން އިލާހު ތައްޔާރު ކޮށްފައިވާ ކަންތައްތައް ބަލާށެވެ.” ދެން އެކަލޭގެފާނު ނަރަކަޔަށް ގޮސް އެތަނަށް ބެއްލެވި ހިނދު އެތަނުގެ އެއްބަޔައް އަނެއް ބަޔެއްގެ މައްޗަށް ވާގޮތަށް ބައިބަޔަށް ހުއްޓައި ފެނިވަޑައި ގަތެއެވެ. ދެން އެކަލޭގެފާނު އެނބުރި އައިސް ދެންނެވިއެވެ. “އިބައިލާހުގެ ޢިއްޒަތް ގަންދީ ބުނަމެއެވެ. އެތަނުގެ ވާހަކަ އަޑު އިވިއްޖެ މީހަކު ދުވަހަކުވެސް އެތަނަކަށް ވަންނަން ނޭދޭނެވެ.” ދެން ﷲ އެނަރަކަ ޝަހަވާތް ތަކުން ވަށާލެއްވިއެވެ. ދެން ޖިބްރީލްގެފާނަށް ވަޙީކުރެއްވިއެވެ. “އެތަނަށް އެނބުރި ދާށެވެ. އަދި އެތަނަށް ބަލާށެވެ. އަދި އެތަނުގެ އަހުލުވެރިންނަށްޓަކައި ތިމަން އިލާހު ތައްޔާރު ކޮށްފައިވާ ކަންތައްތައް ބަލާށެވެ.” ދެން އެކަލޭގެފާނު ސުވަރުގެއަށް ގޮސް ބެއްލުމަށްފަހު އައިސް ދެންނެވިއެވެ. “އިބައިލާހުގެ ޢިއްޒަތް ގަންދީ ބުނައެވެ. އެތަނަށް އެއްވެސް މީހަކު ނުވަދެ ސަލާމަތްވެދާނެ ކަމަށް ތިމަންކަލޭގެފާނު ބިރުހީވެއެވެ.”\nސުވަރުގެއާއި ނަރަކަ މިހާރުވެސް ވަނީ ހައްދަވާފައި ކަން މިޙަދީޘްތަކުން ވެސް ވަރަށް ރަނގަޅަށް އެނގެވެ.


މުސާރަ: -/5,610 ރ ،\n( އިތުރުގަޑީގައި ކުރާ މަސައްކަތްތަކަށް ހަމަޖެހިފައިވާ އުސޫލުން ފައިސާ ދެވޭނެއެވެ. )\nބ. އޭދަފުށި / މާޅޮސްމަޑުލު ދެކުނުބުރީ ބަޔޮސްފިއަރ ރިޒާރވް އޮފީސް\nއެކައުންޓްސްގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލު ކޮށްފައިވުމާއެކު، އެކައުންޓްސްގެ މަސައްކަތާގުޅޭ ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ\nއެކައުންޓްސްގެ މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ސަނަދެއް ހާސިލު ކޮށްފައިވުން. ނުވަތަ\nއެކައުންޓްސް މަސައްކަތާ ގުޅޭ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނގަނޑުގެ ލެވެލް4ގެ ސަނދެއް ހާސިލުކޮށްފައި ވުމާއެކު، ގުޅުންހުރި އެހެން ދާއިރާއަކުން ލެވެލް4ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nބަޖެޓްގެ އައިޓަމްތަކުން ކުރާ ޚަރަދުތައް ދުވަހުން ދުވަހަށް ބާކީކޮށް، ހަމަޖެހިފައިވާ ގަވާއިދުތަކާ އެއްގޮތަށް ބެލެހެއްޓުމާއި، މަހަކު އެއްފަހަރު މިނިސްޓްރީ އޮފް ފިނޭންސްއަށާއި އޯޑިޓްއޮފީހަށް ފޮނުވަންޖެހޭ ރިޕޯޓްތައް ގަވާއިދުން ފޮނުވުމުގެ ކަންތައްތައް ކުރުން.\nއޮފީހުން ކުރަންޖެހޭ އެންމެހާ ޚަރަދުތައް މާލިއްޔަތާބެހޭ ގަވާއިދާ އެއްގޮތަށް ޚަރަދުކޮށް ބެލެހެއްޓުމާއި އެކަމާބެހޭ އެންމެހާ ލިޔުންތައް ގަވާއިދުން ފައިލްކޮށް ބެލެހެއްޓުމުގެ މަސައްކަތްތައް ކުރުން.\nއޮފީހުގެ ޕެޓީކޭޝް ފައިސާ ބެލެހެއްޓުމާއި އެކަމާބެހޭ ރިޕޯޓް ގަވާއިދުން ފޮނުވުމުގެ ކަންތައްތައް ކުރުން.\nއޮފީހުގެ ކޮންމެ މީލާދީ އަހަރަކަށް ތައްޔާރުކުރަންޖެހޭ ލަފާކުރާ ބަޖެޓް ސެކްޝަންތަކުގެ މަޝްވަރާއާއެކު ތައްޔާރުކޮށް، ހަމަޖެހިފައިވާ މުއްދަތުގައި މިނިސްޓްރީ އޮފް ފިނޭންސް އެންޑް ޓްރެޜަރީއަށް ފޮނުވުން.\nބޭރުގެ އެހީ ލިބިގެން ޚަރަދުކުރާ އެކައުންޓްތަކުގެ ޚަރަދު ރިޕޯޓް ހެދުމުގެ މަސައްކަތްތައް ކުރުން.\nއައުޓް ސްޓޭޑިންގ ސްޓޭޓްމަންޓްތަކުގެ ބިލްތަކަށް ފައިސާ ދެއްކިފައިވޭތޯ ޗެކްކުރުން.\nބ. އަތޮޅު ކޮންޒަވޭޝަން ފަންޑުގެ އެންމެހާ ކަންތައްތައް ހިންގައި ބެލެހެއްޓުން.\nދަށުން މަސައްކަތްކުރައްވާ މުވައްޒަފުންގެ މަސައްކަތުގެ ފެންވަރު ބެލުމުގެ އެންމެހާ ކަންތައްތައް ބެލެހެއްޓުން.\nއަދި މިނޫނަސް އޮފީހުން ހަވާލުކުރާ ސަރުކާރުގެ ރަސްމީ އެންމެހާ މަސައްކަތްތައް ކުރުން.\nއިތުރު މަޢުލޫމާތު ސާފުކުރެއްވުމަށް މިމިނިސްޓްރީގެ ނަންބަރު 3018328،3018330 ،3018329 އަށް ގުޅުއްވުން އެދެމެވެ.\nއެކައުންޓްސް އޮފިސަރގެ މަޤާމަށް ކުރިމަތިލައްވާ ފަރާތުން ދައުލަތުގެ މާލިއްޔަތާބެހޭ ޤާނޫނާއި ގަވާއިދަށް އަހުލުވެރިވެފައިވުން.\nމައިކްރޯސޮފްޓް އޮފީސް ޕެކެޖަށް އަހުލުވެރިވެފައިވުން.\nދިވެހިބަހާއި، އިނގިރޭސިބަހުން ފަރިތަކޮށް ޓައިޕްކުރަން އެނގުން.\nވަޒީފާއާބެހޭ ޤާނޫނާއި، ދިވެހި ސިވިލް ސަރވިސްގެ ޤާނޫނާއި ގަވާއިދު އަދި މާލިއްޔަތާބެހޭ ގަވާއިދަށް އަހުލުވެރިވެފައިވާ މިންވަރު.\nސިވިލް ސަރވިސްގެ ވަޒީފާއަށް އެދޭ ފޯމު ( ވަޒީފާއަށް އެދޭ ފޯމު މި މިނިސްޓްރީގެ ކައުންޓަރުން ލިބިވަޑައިގަންނަވާނެއެވެ. އަދި މިނިސްޓްރީގެ ވެބްސައިޓުން ޑައުންލޯޑްވެސް ކުރެވޭނެއެވެ. )\nސިވިލް ސަރވިސްގައި މަސައްކަތް ކުރާމުވައްޒަފެއްނަމަ، އަދާކުރަމުންދާ ވަޒީފާއިން ވީއްލުމާއެދު އެ އިދާރާއަކުން އިއުތިރާޒު ނުކުރާކަމުގެ ލިޔުން.\nލިބިފައިވާ ތައުލީމީ ސެޓުފިކެޓުތަކުގެ ( އެކްރެޑިޓް ކުރެވިފައިވާ ) ފޮޓޯކޮޕީ\nސުންގަޑި: 04 ޑިސެންބަރު 2014 ވާ ބުރާސްފަތި ދުވަހުގެ 12:00 ގެ ކުރިން މާޅޮސްމަޑުލު ދެކުނުބުރީ ބަޔޮސްފިއަރ ރިޒާވް އޮފީސް ( ބ. އޭދަފުށި ) އަށް.\nއިންޓަރވިއު އަދި އިމްތިޙާން ކުރުން7ޑިސެންބަރު 2014 އާއި 31 ޑިސެންބަރު 2014 އާ ދޭތެރޭގައި މި މިނިސްޓްރީގައި އޮންނާނެއެވެ.\nސުންގަޑި: 04 ޑިސެންބަރު 2014 1200


Ramos Ge Penalty Aai Eku Real Ah Anehkka Ves Molheh - Vaguthu\nރިއަލް މެޑްރިޑުގެ ކެޕްޓަން ސަޖިއޯ ރާމޮސް ކާމިޔާބު ކުރި ޕެނަލްޓީ އާއި އެކު ރިއަލް އިން އެތްލެޓިކް ބިލްބާއޯ ބަލިކޮށްފިއެވެ.\nމިރޭ ސްޕެނިޝް ލަލީގާ ގައި ރިއަލް މެޑްރިޑް އާއި އެތްލެޓިކް ބިލްބާއޯ ބައްދަލު ކުރި މެޗު ރިއަލް މޮޅުވީ 1-0 ގެ ނަތީޖާ އަކުންނެވެ. މި މެޗުން ރިއަލް މޮޅުވުމާއިއެކު އެ ޓީމުން ވަނީ ވާދަވެރި ބާސާއަށް ވުރެ އެއް މެޗު އިތުރަށް ކުޅެ7ޕޮއިންޓުގެ ލީޑެއް ނަގާފައެވެ.\nގިނަ އިރު ބޯޅަ ހިފަހައްޓައިގެން ރިއަލް އިން މި މެޗުގައި ކުޅުނު އިރު މެޗުގެ ފުރަތަމަ ހާފް ނިމިގެން ދިޔައީ 0-0 ގެ ނަތީޖާ އަކުން އެއްވެސް ޓީމަކަށް ލަނޑެއް ކާމިޔާބު ނުކުރެވިއެވެ.\nދެވަނަ ހާފްގައި ބިލްބާއޯގެ ޑިފެންޑަރެއް މާސެލޯއަށް ކުރި ފައުލަކާއި ގުޅިގެން ރިއަލްއަށް ވަނީ ޕެނަލްޓީއެއް ލިބިފައެވެ. މިލިބުނު ޕެނަލްޓީގައި މެޗުގެ 73 ވަނަ މިނެޓް ގައި ރާމޮސް ގޯލަށް ޖަހައި ވަނީ މެޗުގެ ހަމައެކަނި ލަނޑު ކާމިޔާބު ކޮށްފައެވެ. މި މެޗުގައި ރާމޮސް ކާމިޔާބު ކުރި ލަނޑާއިއެކު އޭނާ ވަނީ ލީގު އަލުން ފެށުމަށް ފަހު ކުޅުނު7މެޗުން ފަސްވަނަ ލަނޑު ކާމިޔާބު ކޮށްފައެވެ. މިއީ މިސީޒަން ގައި އޭނާ ޖެހި 10 ވަނަ ގޯލެވެ.\nމި މެޗުން ލިބުނު ތިން ޕޮއިންޓާއިއެކު ރިއަލް އިން ވަނީ ލީގު ހޯދުމާއި ގާތަށް ޖެހިލާފައެވެ. ބާކީ ލީގުގައި4މެޗު އޮތް އިރު އޭގެތެރެއިން3މެޗު ކާމިޔާބުކޮށްގެން ރިއަލްއަށް ލީގު ހޯދޭނެއެވެ.\nމި މެޗުގައި ރިއަލްގެ ކޮޅަށް ގޯލެއް ނުވަނުމާއެކު އެ ޓީމުގެ ކީޕަރު ކްރޮޓްވާ ވަނީ ރިއަލްއަށް 17 މެޗުގައި އެ ޓީމުގެ ކޮޅަށް ގޯލަށް ނުވަދެ 1995 ގެ ފަހުން އެންމެ ގިނައިން ކްލީން ޝީޓްސް ގާއިމް ކުރި ކީޕަރަށް ވެފައެވެ.\nރިއަލް މިހާރު ތާވަލްގެ އެއްވަނާގައި އޮތީ 77 ޕޮއިންޓާއި އެކުގައެވެ.


Covid Ge Ithurun, Delhi Ah Fenunge Dhathi Kamaai Kurimathilaan Jehifai - Vaguthu\nއިންޑިޔާގެ ވެރިކަން ކުރާ އަވަށްކަމުގައިވާ ނިއު ދިއްލީގައި އޮކްސިޖަން ނުލިބުމުގެ ސަބަބުން އެތައް ސަތޭކަ މީހުނެއް މަރުވަމުންދާ މިދަނޑިވަޅުގައި އެ ސިޓީގައި އިތުރު މައްސަލައަކާއި ކުރިމަތިލާން ޖެހިއްޖެއެވެ.\nދިއްލީ ޖަލް ބޯޑު (ޑީޖޭބީ) އިން ސްޕްރީމް ކޯޓަށް ބުނެފައިވަނީ ހަރިޔާނާއިން ޕަންޖާބުން ދިއްލީއަށް ފެން ފޯރުކޮށްދިނުމުގައި މައްސަލަތަކެއް ކުރިމަތިވެފައިވާ ކަމަށެވެ. މި ''ޝޯޓޭޖު'' ގެ ސަބަބުން ކުރިއަށް އޮތް ދުވަސްތަކުގައި ދިއްލީއަށް ފެން ލިބުމުގައި ދަތިތަކާއި ކުރިމަތިވާނެ ކަމަށް ބުނެފައި ވެއެވެ.\nދިއްލީއަށް ފެން ސަޕްލައި ކުރުމުގައި ދިމާވެފައިވާ މި މައްސަލަ އަވަހަށް ހައްލު ނުކުރެވިއްޖެ ނަމަ ދިއްލީގެ ރައްޔިތުންނަށް އެތައް އުދަނގުލަކާއި ކުރިމަތިލާން ޖެހޭނެ ކަމަށް ވެސް ޑީޖޭބީ އިން ބުނެފައިވެއެވެ. އަދި މީގެއިތުރުން ހޮސްޕިޓަލުތަކަށް ފެން ފޯރުކޮށްދިނުން ވެސް މެދުކަނޑާލަން ޖެހިދާނެ ކަމަށް ވެސް ފާަހަގަކޮށްފައިވެއެވެ.\nޔަމުނާ ކޯރަށް ކުރިމަތިވެފައިވާ މައްސަލައެއްގެ ސަބަބުން އެ ސަރަހައްދުގެ ގިނަ އަވަށްތަކުގައި ބޯފެނަށް ވެސް ޖެހިފައިވެއެވެ. ދިއްލީ ވެސް ބޯފެނަށް ޖެހިފައިވާތީ ހަރިޔާނާގެ ސީއެމް މަނޯހަރު ލާލް ޚައްތަރުއަށް ޑީޖޭބީއިން ލަފާދީފައިވަނީ ފެން ދޫކުރާ މިންވަރު އިތުރުކޮށްދިނުމަށެވެ.\nޔަމުނާ ކޯރުގެ ފެނުގެ ލެވެލް ދަށްވެ ދިއްލީގެ އެކި ސަރަހައްދުތަކުގައި މިހާރު ވެސް ބޭނުން ކުރަމުންދަނީ ސަޕްލައި ފެނެވެ. އެހެންކަމުން ފެން ސަޕްލައިކޮށްދިނުމުގައި މި ދިމާވި މައްސަލައިގެ ސަބަބުން ދިއްލީއަށް ބޯފެން ލިބޭނެ ފަދައެއް ނޯންނާނެއެވެ. އެކަމަށް ހައްލު ހޯދުމަށް ޑީޖޭބީއިން ދަނީ މިހާރު ވެސް މަސައްކަތް ކުރަމުންނެވެ.\nމުސްލިމުންނަށް ކުރި އަނިޔާ ހަނދާން ވޭބާ


ކުރީގެ މިނިސްޓަރު މަލީޙް އާއި ލޯޔަރު ވައްޑެ އަނެއްކާވެސް ޕީ.ޕީ.އެމްއަށް ކުރީގެ މިނިސްޓަރު މަލީޙް އާއި ލޯޔަރު ވައްޑެ އަނެއްކާވެސް ޕީ.ޕީ.އެމްއަށް\nކުރީގެ މިނިސްޓަރު މަލީޙް އާއި ލޯޔަރު ވައްޑެ އަނެއްކާވެސް ޕީ.ޕީ.އެމްއަށް\nކުރީގެ މިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ މުޙައްމަދު މަލީޙް ޖަމާލް ޕީ.ޕީ.އެމްއަށް ސޮއިކުރެއްވުން / ފޮޓޯ: ޕީ.ޕީ.އެމް\nކުރީގެ މިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ މުޙައްމަދު މަލީޙް ޖަމާލް އާއި ޤާނޫނީ ވަކީލް މުހައްމަދު ވަހީދު އިބްރާހިމް އިދިކޮޅު ކޯލިޝަނާއި ގުޅިއްޖެއެވެ.\nމިރޭ ބޭއްވި ޚާއްސަ ރަސްމިއްޔާތެއްގައި މިދެބޭފުޅުން ވަނީ ޕްރޮގްރެސިވް ޕާޓީ އޮފް މޯލްޑިވްސް، ޕީ.ޕީ.އެމްއަށް ސޮއިކޮށް އިދިކޮޅު ޕްރޮގްރެސިވް ކޯލިޝަންގެ ވަގުތީ ލީޑަރު އަބްދުއްރަހީމް ޢަބްދުﷲއާއި ފޯމު ޙަވާލުކުރައްވާފައެވެ.\nޕީ.ޕީ.އެމާއި މިރޭ ގުޅުނު ކުރީގެ މިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ މުޙައްމަދު މަލީޙް ޖަމާލަކީވެސް އެޕާޓީގެ ކުރީގެ މެމްބަރެކެވެ. މަލީޙް ވަނީ ކުރީގެ ރައީސް ޢަބްދުﷲ ޔާމީން ޢަބްދުލްޤައްޔޫމްގެ ވެރިކަމުގައި 2013 އިން 2015 އަށް މިނިސްޓަރ އޮފް ޔޫތު އެންޑް ސްޕޯޓްސްކަމުގެ މަޤާމުވެސް ފުރުއްވާފައެވެ.\nއެހެންނަމަވެސް އޭރުގެ ސަރުކާރާމެދު އުފެދުނު ޚިޔާލު ތަފާތުވުންތަކާއެކު، މަލީޙުވެސް ވަނީ 2018 ވަނަ އަހަރު ބޭއްވި ރިޔާސީ އިންތިޚާބުގެ ތެރޭގައި މިހާރުގެ ސަރުކާރު ވެރިކަމަށް ގެނައުމަށް މަސައްކަތް ކުރައްވާފައެވެ. އެހެންނަމަވެސް މި ސަރުކާރުގައި މަލީޙު ފުރުއްވަމުން ގެންދެވި ވަޒީރުކަމުގެ މަޤާމުން އޭނާ ވަކިކުރުމާއެކު، މަލީޙު ގެންދަވަނީ މި ސަރުކާރަށް ވަރަށް ބޮޑަށް ފާޑުވިދާޅުވަމުންނެވެ.\nޤާނޫނީ ވަކީލް މުހައްމަދު ވަހީދު އިބްރާހިމަކީ ރައްޔިތުންގެ މަޖިލީހުގެ ނިމިދިޔަ ދައުރުގައި ތުލުސްދޫ ދާއިރާގެ މެންބަރުކަން ކުރައްވާފައިވާ ބޭފުޅެކެވެ. ޖުޑީޝަލް ސަރވިސް ކޮމިޝަންގެ މެންބަރުކަންވެސް ކުރައްވާފައިވާ މުހައްމަދު ވަހީދު އިބްރާހީމަކީ މީގެ ކުރިންވެސް ޕީ.ޕީ.އެމްގައި މަސައްކަތް ކުރައްވާފައިވާ ބޭފުޅެކެވެ. 2017 ވަނަ އަހަރު އޭނާ އެ ޕާޓީން ވަކިކުރިނަމަވެސް، ސުޕްރީމް ކޯޓުން ފަހުން ވަނީ އޭނާ އެ ޕާޓީން ވަކިނުވާކަމަށް ހުކުމް ކޮށްފައެވެ. އެހެންނަމަވެސް އޭނާ ފަހުން ވަނީ އެ ޕާޓީންވަކިވެ، އިދިކޮޅު ފަރާތްތަކާއެކު އެމް.ޑީ.ޕީ ކޯލިޝަން ސަރުކާރު ވެރިކަމަށް ގެނައުމަށް ކުރި މަސައްކަތުގައި ބައިވެރިވެފައެވެ.\nރައްޔިތުންގެ މަޖިލީހުގެ ތުލުސްދޫ ދާއިރާގެ ކުރީގެ މެންބަރު އަދި ޤާނޫނީ ވަކީލު މުހައްމަދު ވަހީދު އިބްރާހިމް ޕީ.ޕީ.އެމްއަށް ސޮއިކުރެއްވުން / ފޮޓޯ: ޕީ.ޕީ.އެމް\nރައްޔިތުންގެ މަޖިލީހުގެ ހެންވޭރު ދެކުނު ދާއިރާގެ ކުރީގެ މެންބަރު އަދި ޤާނޫނީ ވަކީލު މުހައްމަދު ވަހީދު އިބްރާހިމް ޕީ.ޕީ.އެމްއަށް ސޮއިކުރެއްވުން / ފޮޓޯ: ޕީ.ޕީ.އެމް\nއިދިކޮޅު ޕްރޮގްރެސިވް ކޯލިޝަނުން ބޭއްވި ރަސްމިއްޔާތުގައި ހެންވޭރު ދެކުނު ދާއިރާގެ ކުރީގެ އެމްޑީޕީގެ މެމްބަރު މުހައްމަދު ޢަބްދުލްކަރީމްވެސް ވަނީ ޕީ.ޕީ.އެމްއާއި ގުޅިވަޑައިގެންފައެވެ. މާލޭ ސިޓީ ކައުންސިލްގެ ފުރަތަމަ ދައުރުގެ މެމްބަރުކަންވެސް ކުރެއްވި މުހައްމަދު ޢަބްދުލްކަރީމް އެމް.ޑީ.ޕީން ވަކިވެފައިވަނީ 2019 ވަނަ އަހަރުގެ ތެރޭގައެވެ.\nމި3ބޭފުޅުން އިދިކޮޅު ކޯލިޝަނާއި ގުޅިވަޑައިގެންފައިވާއިރު، ޕީ.ޕީ.އެމްއަށް މެންބަރުން އިތުރުކުރުމުގެ ޚާއްސަ ކެމްޕޭނެއް އެ ޕާޓީން ދާދިފަހުން ވަނީ ފަށާފައެވެ.


UAE aai Israel aa dhemedhu phone ge khidhumai gaaim koffi | Mihaaru\nޔޫއޭއީން އިޒްރޭލަށް ފޯނު ކުރަން މިހާރު ހުރަހެއް. --ފޮޓޯ:ގެޓީ އިމޭޖަސް\nޔޫއޭއީ އާއި އިޒްރޭލާ ދެމެދު ފޯނުގެ ޚިދުމަތް ގާއިމްކޮށްފި\n17 އޯގަސްޓް 2020 - 12:346comments\nދުބާއީ (އޮގަސްޓް 17) - ޔުނައިޓެޑް އަރަބް އެމިރޭޓްސް (ޔޫއޭއީ) އާއި އިޒްރޭލާ ދެމެދު ޓެލެފޯނުގެ ސީދާ ޚިދުމަތް ގާއިމްކޮށްފި އެވެ.\nއެމެރިކާގެ ރައީސް ޑޮނަލްޑް ޓްރަމްޕް މެދުވެރިއެއްގެ ރޯލު އަދާކުރައްވައިގެން ދެ ގައުމުގެ މެދުގައި މިދިޔަ ހަފުތާގައި ގާއިމްކުރި ގުޅުން ބަދަހި ކުރުމުގެ އެއްބަސްވުމުގެ ދަށުން ދެ ގައުމުގެ ފޮރިން މިނިސްޓަރުން ވެސް ވަނީ ފޯނުން ގުޅައި ތަހުނިޔާ ބަދަލުކޮށްފަ އެވެ.\nޔޫއޭއީ އަކީ މެދުއިރުމަތިން އިޒްރޭލާ ގުޅުން ގާއިމްކުރި ތިން ވަނަ ގައުމެވެ. އެ ގުޅުމަށް ބައެއް ގައުމުތަކުން މަރުހަބާ ކީ ނަމަވެސް ފަލަސްތީން، އީރާން އަދި ތުރުކީން ވަނީ އެކަމަށް ވަރަށް ބޮޑަށް ނުރުހުން ފާޅުކޮށްފަ އެވެ.\nއެއްބަސްވުމުގައިވާ ގޮތުން ހުޅަނގު އައްސޭރީގެ ބިންތައް ހިފަން އިޒްރޭލުން ގެންގުޅުނު ޕްލޭން ހުއްޓާލަން ޖެހެ އެވެ.\nޔޫއޭއީގެ ފޮރިން މިނިސްޓަރު އަބްދުﷲ ބިން ޒައިދު އަލް ނަހްޔާ އަށް ފޯނުން ގުޅުއްވުމަށް ފަހު އިޒްރޭލުގެ ފޮރިން މިނިސްޓަރު ގާބީ އަޝްކެނަޒީ ކުރެއްވި ޓްވީޓެއްގައި ވިދާޅުވީ ގުޅުން ގާއިމްކުރުމުގެ އެއްބަސްވުމުގައި ސޮއިކުރުމުގެ ކުރިން ދެ ގައުމުގެ މެދުގައި ވަނީ ސީދާ މުވާސަލާތު ކުރެވޭނެ ޗެނަލެއް ގާއިމްކޮށްފައި ކަމަށެވެ.\nއިޒްރޭލްގެ ކޮމިއުނިކޭޝަން މިނިސްޓްރީން ބުނީ އިޒްރޭލަށް ގުޅޭ ކަންޓްރީ ކޯޑް ޔޫއޭއީން މިހާރު އަންބްލޮކްކޮށްފައިވާ ކަމަށެވެ.\nދެ ގައުމުގެ ގުޅުން ބަދަހި ކުރުމުގެ އެއްބަސްވުމުގައި ސޮއިކުރުން އޮންނާނީ ވޮޝިންޓަނުގަ އެވެ. އެ އެއްބަސްވުމުގައި ސޮއިކުރުމަށް ފަހު އެއް ގައުމު އަނެއް ގައުމުން އެމްބަސީ ހުޅުވާނެ އެވެ. އިޒްރޭލާއި ޔޫއޭއީން މިހާތަނަށް ސިޔާސީ ގުޅުން ގާއިމްކޮށްފައެއް ނުވެ އެވެ.\nއިތުރު ލިޔުންތައް އިޒްރޭލް ޔޫއޭއީ ޓެލެކޮމިއުނިކޭޝަން


ތަޅުންްގަނޑުމަތީގައި ނާސްތާ ދިން ފަރާތްތަކަށް ފިޔަވަޅު އަޅައިފި – Haftha\nތަޅުންްގަނޑުމަތީގައި ނާސްތާ ދިން ފަރާތްތަކަށް ފިޔަވަޅު އަޅައިފި\nމިއަދު ރާއްޖޭގެ ހުރިހާ ސްކޫލެއްގައި އިފްތިތާޙް ކުރި ދަރިވަރުންގެ ނާސްތާ ޕްރޮގްރާމްގައި ސްކޫލެއްގެ ކުދިންތަކެއް ކުލާސްރޫމްގެ ބިންމަތީގައި ބައިތިއްބައިގެން ނާސްތާ ދިން ފަރާތްތަކާމެދު ފިޔަވަޅު އަޅާފައިވާ ކަމަށް އެޑިއުކޭޝަނުން މިނިސްޓްރީން ބުނެފި އެވެ.\nތަޅުންގަނޑުމަތީގައި ދަރިވަރުންނަށް ނާސްތާ ދޭ ފޮޓޯތައް ސޯޝަލް މީޑިއާގައި ދައުރުވަމުން އަންނައިރު އެކަމާ ގުޅިގެން އާންމުންގެ ޝަކުވާ ވަނީ ބޮޑުވެފައެވެ.\nއެ ފޮޓޯއިން ފެންނަނީ ވަރަށް ތުއްތު ކުދިންތަކެއް އެ ކުދިންގެ ކުލާސް ރޫމްގެ މުށިގަނޑުމަތީ އިށީނދެގެން ތިބޭތަނެވެ. އަދި ކޮންމެ ކުއްޖަކަށް ކުރިމަތީގައި ބާއްވާ އޮންނަ ގަނޑުގެ މަތީގައި ހެނދުނުގެ ނާސްތާގެ ގޮތުގައި ދިން ސޭންޑްވިޗަކާއި ކިރު ޕެކެޓެއް ބަހައްޓާފައި ހުރެ އެވެ.\nއެކަމާއި ގުޅިގެން އެޑިއުކޭޝަން މިނިސްޓްރީން ނެރުނު ބަޔާނެއްގައި ބުނީ، ނާސްތާ ޕްރޮގްރާމް ކުރިއަށްގެންދިޔަ ސްކޫލެއްގެ ދެ ކުލާސް ރޫމެއްގައި ދަރިވަރުންނަށް ނާސްތާ ދީފައިވަނީ އުޞޫލާ ޚިލާފަށްކަން ފާހަގަކުރެވިފައިވާކަމަށެވެ.\nއެފަދަ އަމަލުތަކުގެ ސަބަބުން ސަރުކާރުން ހިންގާ މިފަދަ ޕްރޮގުރާމްތަކަށް ބެލެނިވެރިންނާއި ރައްޔިތުން ކުރާ އިތުބާރު ގެއްލެން މެދުވެރިވާކަމަށާއި އެހެންކަމުން އެ އަމަލު ހަރުކަށި އިބާރާތުން ކުށްވެރިކުރާ ކަމަށް ވެސް މިނިސްޓްރީގެ ބަޔާނުގައި ބުނެފައިވެ އެވެ.\nއެޑިއުކޭޝަން މިނިސްޓްރީން ބުނީ، ނާސްތާ ޕްރޮގްރާމް ކުރިއަށް ގެންދާއިރު ކާތަކެތީގެ ސާފުތާހިރުކަމަކީ އެ މިނިސްޓްރީއިން އެންމެ އިސްކަންދޭ އެއްކަން ކަމަށެވެ.\nއެގޮތުން ދަރިވަރުންގެ ސިއްޙަތާއި ރައްކާތެރިކަން ކަށަވަރު ކުރުމަށް ހެދިފައިވާ އުޞޫލުތަކާއި އެއްގޮތަށް ސްކޫލުތަކުން ޢަމަލުކުރަމުންގެންދޭތޯ މިނިސްޓްރީއިން ބަލަމުން ގެންދާނެ ކަމުގެ ޔަޤީންކަން ބެލެނިވެރިންނާއި ރައްޔިތުންނަށް ދޭކަމަށް މިނިސްޓްރީން ބުނެއެވެ.\nއަދި އެފަދަ ޢަމަލެއް ތަކުރާރު ވިޔަނުދިނުމަށް އެޅެންހުރި ހުރިހާ ފިޔަވަޅެއް އަޅާނެ ކަމަށް ވެސް އެ މިނިސްޓްރީގެ ބަޔާނުގައިވަނީ ބުނެފައެވެ.


Kulhudhuffushi School Eh Gai India Ge Dheenee Haflaa Eh Faahagakohfi - Vaguthu\n8 މަސް ކުރިން ( ސެޕްޓެމްބަރު 17, 2019 )\nކުޅުދުއްފުށީގައި ކުރިއަށް ގެންދިޔަ ހަރަކާތުގައި ބައިވެރިވި ބައެއް ޓީޗަރުން\nކުޅުދުއްފުށީ އަމީރު އަމީން ސްކޫލްގައި އިންޑިއާގެ ދީނީ ހަފްލާއެއް ފާހަގަކޮށްފިކަމަށް ބުނެ ބައެއް ފަރާތްތަކުން ފާޑުކިޔަން ފަށައިފިއެވެ.\nމިދިޔަ ހުކުރު ދުވަހު އެސްކޫލްގައި ފާހަގަކޮށްފައި ވަނީ އިންޑިއާގެ ހިންދޫން ފާހަގަކުރާ ފެސްޓިވަލެއް ކަމަށްވާ "އޮނަމް ފެސްޓިވަލެވެ." މިއީ ހިންދޫން އެންމެ ކުލަގަދަކޮށް ފާހަގަކުރާ ތިން ފެސްޓިވަލްގެ ތެރެއިން އެއް ފެސްޓިވަލެވެ. މިފެސްޓިވަލް ފާހަގަ ކުރުމުގައި އެންމެ އިސްކޮށް އުޅެނީ ކެރަލާ އަށް ނިސްބަތްވާ ހިންދޫންނެވެ.\nއޮނަމް ފެސްޓިވަލަކީ ހިންދޫންގެ ކަލާންގެ ތަކެއްގެ މެދުގައި ހިނގި ހަމަނުޖެހުމެއްގެ ނިމުން ފާހަގަކުރަން އެމީހުން ފުރަތަމަ ބާއްވަން ފެށި ހަރަކާތެއް ކަމަށް ވެއެވެ. އޭގެ ފަހުން އިންޑިއާގެ ކެރެލާ ނޫން ބައެއް އެހެން ސަރަހައްދުތަކުގައި އެއީ ހަނޑޫ ކަނޑަން ފަށާ ދުވަސް ކަމަށް ބަލައިގެން އެދުވަސް ފާހަގަ ކުރެއެވެ.\nކުޅުދުއްފުށީ ސްކޫލެއްގައި އިންޑިޔާގެ ކެރެލާ ސްޓޭޓްގައި ފާހަގަކުރަމުންދާ ދީނީ އިހްތިފާލެއް ބޭއްވިކަމަށް ބުނެ ފަތުރަމުންދާ ޚަބަރު ކުޅުދުއްފުށީ ކައުންސިލުން ދޮގުކުރާ ކަމަށް އެރަށުގެ އޮންލައިން ނޫހެއްގައި ބުނެފައި ވެއެވެ. އެނޫހުގައި ކައުންސިލްގެ ނޫސްބަޔާނަކާއި ހަވާލާދީ ބުނެފައިވަނީ އެފަދަ ދީނާ ހިލާފު އެއްވެސް ކަމެއް ސްކޫލުގައި ހިނގާފައިނުވާ ކަމަށެވެ.\nކުޅުދުއްފުށީ ކައުންސިލުން ބުނެފައި ވަނީ ސްކޫލްގައި ކުރިއަށް ގެންދިޔައީ "ގެޓް ޓްގެދާއެކެވެ." އެމީހުން ސްކޫލް ހިފާފައިވަނީ މިދިޔަ ހުކުރުދުވަހު ހެނދުނު 8 ން ހަވީރު4އަށެވެ. ކެއުން ކުރިއަށްގެންދިޔައީ މެންދުރު 13:15 އިން ފެށިގެންނެވެ.\nނަމަވެސް އެހަރަކާތުގައި ބައިވެރިވި ބައެއް އިންޑިއާ ޓީޗަރުން ފޭސްބުކްގައި ކޮށްފައިވާ ޕޯސްޓްތަކުގައި ވެސް އެއީ އޮނަމް ފެސްޓިވަލްގެ ހަރަކާތެއްކަން ދޭހަވާ ގޮތައް ލިޔެ، ފޮޓޯ އާއްމު ކޮށްފައިވެއެވެ.\nމައުލޫމާތު ލިބިފައިވާ ގޮތުގައި ހުކުރު ދުވަހު އަމީރު އަމީން ސްކޫލްގައި ހިންދޫންގެ ދީނީ ހަރަކާތެއް ކުރިއަށްދާ ކަމަށް ބުނެ ފުލުހުންނަށް ރިޕޯޓް ކުރުމުން ފުލުހުން އެސްކޫލަށް ދިޔައެވެ. ނަމަވެސް އެތަނުގައި ދީނީ ކަމެއް ނުކުރާކަމަށް ޓީޗަރުން ބުނުމުން ފުލުހުން އެއްވެސް ފިޔަވަޅެއް އަޅާފައި ނުވާކަމަށް ވެއެވެ.\nކުޅުދުއްފުށީގައި ހުއްދަ ނެތި ބޭރުގައި އުޅޭ ނަމަ 5000ރ. އިން ޖޫރިމަނާ ކުރަނީ\nކުޅުދުއްފުށީގައި ކާފިއު ހިންގަނީ\nކުޅުދުއްފުށީގައި ބިދޭސީއަކަށް ހަމަލާދީ ވޮލެޓެއް ފޭރިގެންފި\nސެޕްޓެމްބަރު 17, 2019 09:56\nސެޕްޓެމްބަރު 17, 2019 10:22\nމައްސަލަ އަކީ މިތާގަ ސްކޫލެއްގަ ދަރުހެއް، އިސްލާމީ ސެމިނާއެއްވެސް ބޭއްވުމުގެ ހުއްދަ ނުލިބިގެން އުޅޭތީ\nސެޕްޓެމްބަރު 17, 2019 10:24\nދީނީ އިލްމުވެރިންވެސް ނަމުގައި ދީނީ ކަމުގައި ކޮރަޕްޓް އަންބޮޑި ބޮޑުކުރަނީ\nސެޕްޓެމްބަރު 17, 2019 10:43\nﷲ ނޫން އެހެން ފަރާތަކަށް އަހަރެމެންގެ މި ދިވެހިރާއްޖޭގައި ފާޅުގަ އަޅުކަން ކުރެވިގެން ނުވާނެ\nމީނަ 17 ސެޕްޓެމްބަރ 2019\nސެޕްޓެމްބަރު 17, 2019 14:05\nމީނާ ތީ 100 ޕަސެންޓް ދުއްވާލި އެކަކު ތިކަހަލަމުސްލިމުން ގިނައީ މިއަދު ކަށިނެތްދޫ ތަޅުވާލެވިދާނެ މާދަމާ ކިހިނެތްވާނެބާ؟\nސެޕްޓެމްބަރު 17, 2019 12:23\nމައްސަލަ އަކީ މުސްލިމުންގެ ސުކޫލް ތަކުގައި ކާފަރުން އަޅުކަންކުރާތީ.. އަހަރުމެން މުސްލިމުން އުޅޭ ބިމެންގައި މުސްލިމް ކުދިން ކިޔަވާ ސުކޫލެއްގައި އެހެން ދީނެންގެ އަޅުކަމެއް ވެސް ޘަޤާފަތެއް ދިރުވާ އާލާ ކުރެވިގެން ނުވާނެއެވެ.އެޖާގަ ދެވިގެން ވެސް ނުވާނެ. ނޫންނަމަ އެމަންޒަރު ފެންނަ ކުޑަ ކުދިންގެ ހިތްތަކުގައި އިސްލާމީ ޘަޤާފަތަށް ވުރެ ބޮޑަށް އެހެން ދީންތަކުގެ ޘަޤާފަތަށް ލޯބި ޖެހޭތަން ފެންނާނީ.\nސެޕްޓެމްބަރު 17, 2019 14:25\nކުދިންނަށް އެންޒަރު ފެނުމުގެ ފުރުޞަތެއްނެތް. އެހެން ނޫނަސް އިސްލާމުންނޭ ކިޔައިގެން އިސްލާމްދީން ޕްރެކްޓިސްކުރަނީ ކޮންބައެއް؟؟؟؟\nސެޕްޓެމްބަރު 17, 2019 10:01\nއެހެން ދީންތަކުގެ މީހުންނަށް އިހްތިރާމް ކުރުންވެސް އިސްލާމްދީނުގައި އޮވޭ، އެމީހުން އަޅުކަން ކުރާ ތަންތަން ވެސް އަމާންތަނެއްކަމުގައި ބަލަގަނެފައި އެބަހުރި ކަން އެބަ އެނގޭ، އެހެން ވީމަ މާ ބޮޑު މައްސަލައަކަށް މިކަން ވަނީ، މިކަން ހުއްޓުވަން ގަދަކަމުން އުޅުމުން، އިންސާނުންނަށް ބުއްދި ދެއްވައިފައި ހުންނަނީ އެސަބަބާހުރެ. އަމާން ކޮށް އެޅެވޭނީވެސް އެންމެއް އެއްކޮށް އުޅެން ދަސްކޮށްގެން، އަހަރުމެން އެމީހުންގެ ޤައުމަށް ގޮސް ނަމާދުވެސް ނުކުރަންވީތަ ދެން، ޤަބޫލުކުރިޔަސް ނުކުރިޔަސް ހާޤީޤަތަކީ 100 ޕަސަންޓް އިސްލާމް ދިވެހިރާއްޖެއަށް ލިބިފައިވަނީ ނަމެއްގައި.\nސެޕްޓެމްބަރު 17, 2019 13:43\nއަލްމާގެ ސިކުނޑީގައި ވަނީ ކުރަތްޕެއް އަވަލާފާ. މިރާއްޖޭގައި މީހަމަބޮޑުމައްސަލައެއް. އެމީހުން އެމީހުން އުޅޭ ކޮޓަރީގައި ކުރިއަސް މައްސަލައެއްނެތް. އެމީހުން އަޅުކަންކުރާ ތަންތަނެއް މިރާއްޖެއަކު ނެތް. އާންމުތަންތަނުގައި އެމީހުންގެ ދީނީ ކަންތައްތަކެއް މިރާއްޖެއަކު ނުބޭއްވޭނެ. އެއީ ގާނޫނީ ގޮތުންވެސް މަނާވާނެކަމެއް.\nމަންޖެ 17 ދެޕްޓެމްބަރ 2019\nސެޕްޓެމްބަރު 17, 2019 14:10\nއަލްމާ މީއޭގެ މީހެއް ކަމަށް ފާކުރެވޭ\nސެޕްޓެމްބަރު 17, 2019 10:12\nހަރުކަށި ސަރުކާރު ކޮބާ\nސެޕްޓެމްބަރު 17, 2019 10:14\nތި ވަރު އޯކޭ\nސެޕްޓެމްބަރު 17, 2019 10:17\nޓީޗަރަކަށް ވާނެ ދިވެހިންވެސް ތިރަށްރަށުގައި ނެތީތޯ. ވަޒީފާނެއް އެތަށް ދިވެހިން ތިރަށްރަށުގައި ނެތީތޯ. ސަރުކާރުން އެބަޖެހޭ ތިރަށްރަށު މީހުން ތަމަރީނުކޮށް ދިވެހިންނަށް ވަޒީފާ ހޯދައިދޭން. 50 އަހަރުވެގެން ދިޔައިރުވެސް 10 ވަަރަކަޓީޗަރުން ތަމްނީނު ނުކުރެވުނީމަ ސަރުކާރުތަކުގެ ހިންގުންތެރިކަމާއި ދުރުވިސްނުން ވަރަށް ރަގަޅަށް ސާފުވޭ. ކޮންމެ ރަށަކަށްވެސް އެރަށެންގެ މީހުންތަމްރީނުކުރެވިދާނެ.\nސެޕްޓެމްބަރު 17, 2019 10:21\nއެބައެއް އިޅޭ އިމުގައި އެބައެއްގެ ދީން ޕްރެއްޓިސްކުރުމަކީ އިސްލާމްދީން މަނާކޮށްފައިއޮތްކަމެއްނޫން. އެކަމަކު ފާޅުވެގެން ސިރުކެއްނުކުރެވޭނެ ތައުހީދުގެބިމުގައި. ހީވާގޮތުގައި މިބައިމީހުން މިކަންކުރަނީ އެމީހުއްއުޅޭ ހަތަރުފާރުތެރޭ.\nއަ ނގަބެ ވިތް ޔަާއްކަޅޭ\nއަޅެ ހާދަހާ ދެރައެެެޭ ޝަަމްސިިިިިީރާ މެން ވެއްޖެއެއްނުމިކަހަލަ ކަންތަށް ގަާތުންބަލާފިޔަވަޅު އަޅަން.އިބްރަާހިމްތަށް ވެސް ހައްގުފާޅުކުރަންވާނެއްނު.ތީތި ކަޑައޭ އެހެންމިީހުންނަށް ފުރަށްސާރަ ކުރާއިރު ތިމާމެންގެ ރަށުގައި ހިގާ މިކަހަލަ ލާދީނީ ކަންތައް ހުއްޓުވަން ވާނެ .ކޮބާ ތިރަށުގެ ވަތަނީ މީހުން .އިބްރާހިމް އުމަރުގެދުރުސުލްއަހްލަަަާގު މަރުވީތަ/\nސެޕްޓެމްބަރު 17, 2019 10:25\nފު ރަތަމަ ގެޓްޓުގެދަ ރ. ދެން ދީނީ އެއްވުން. އިންޑިއާގެ އަތްދަށުން މިގައުމު ސަލާމަތް ވާނީ ކޮންދުވަހަކުންބާ.\nސެޕްޓެމްބަރު 17, 2019 10:35\nއޯނަމް އެއީ ތިޔަބުނާދީން މީހުން ފާހަގަ ކުރާ އެއްޗެއްނޫން\nބުދުތަކާއި އެކަމަށް ބޭނުންކުރާ ސާމާނާ ނުލާ އެވެރިން އަދި މާކޮޅެއް އަޅާލާ އެވެރިންގެ ދީނީ ކަމެއް ކުރުމުން މައްސަލައެއް ނޫންކަމަށް ދެކިގެން ތިބުމަކީ ނަޒަރު އަންދާސް ކުރުމެވެ. މީ މިބާވަތުގެ ކަންކަން ފެށުމުގެ ފުރަތަމަ އަލާމާތެވެ. ދިވެހިރާއްޖޭގައި އިސްލާމްދީން ނޫން އެހެން ދީނެއް ޕްރެކްޓިސް ނުކުރެވޭނެއެވެ. ރައްޔިތުންނޭވެ ވިސްނާށެވެ.\nސެޕްޓެމްބަރު 17, 2019 10:37\nތެޅިތެޅި ތިބެންޖެހޭނީ އިންޑިޔާ އަކާ ދެނެއް ނުކުޅެވޭނެ.\nސެޕްޓެމްބަރު 17, 2019 11:01\nމައްސަލަ ފެންނާނީ އާޙިރަތަށް ދިޔާމަ.. އެދުވަހުން ސުވާލެ ނުކުރެވޭ މައްސަލަ ކޮބައިތޯ މައްސަލަ އަމިއްލަޔަށް ހުންނާނެ އާއްސަގާތުގަ..\nސެޕްޓެމްބަރު 17, 2019 11:03\nރާއްޖޭގައި މީގެ ކުރިން ނުކުރާކަންކަން ކުރަނީ މިރާއްޖޭގައި ތިބި އިންޑީޔާގެ އިސްރޯގެ އެޖެންޓްގެ ރޭވުމުގެ މަތީން ކުޅުދުއްފުށީގައިވެސް އިސްރޯގެ އެޖެންޓުން ތިބޭ ޓީޗަރުންނަށް އެންބަސީން ފަންޑު ކުރަނީ އެޖެންޓްގެ ގޮތުަގައި ޓީޗަރުން ޑޮކްޓަރުން ނަރުހުން ފާމަސިސްޓުންވެސް އުޅޭ މިއީ ހަގީގަތް ބަލާ ހޯދާ މީހުންނަށް އިގޭނީ މިއީ ވަރަށް ވާހަކަ\nސެޕްޓެމްބަރު 17, 2019 11:14\nއިންޑިޔާގެ ކަމެއް މި ސިޓީގަ ކުރުމުން މައްސަލަޔަކީ ކޮބާ! މިއީވެސް އިންޑިޔާގެ ގާނޫނު ހިގާ ސަރަހައްދެއް، ހޮންކިންގް އިންނަ އުސޫލުން ކުޑަކޮށް މިނިވަން ވެގެން ތިއްބަސް މިއީ އިންޑިޔާގެ ބައެއް!\nސެޕްޓެމްބަރު 17, 2019 11:24\nފުލުހުން އެ ސުކޫލައް ދިޔައީ ހުސްއަރިބައި އަންހެނެއް ހުރިތޯ ބަލަން. އެކުދިން ހުސްއަރިބައި އަންހެނެއް ނެތޭބުނީމަ ފުލުހުން އަނބުރާލާފަ ދިޔައީ.\nސެޕްޓެމްބަރު 17, 2019 11:29\nތިއޮތީ މަލެއް އަޅާފަ އެވެ. ހީވާގޮތުން އެއީ ސަގާފީ ކަމެކެވެ. ތިއީ އަދި އެވަރުގެ ކަމެއް ނޫނެވެ. ތިވަރުގެ ކަންކަމާ ހިފަންޏާ، އަހަރުމެން އެހެން ޤައުމު ތަކަށް ގޮސް ނަމާދު ކުރިޔަސް އެމީހުން ވެސް މައްސަލަ ޖައްސާނެ އެވެ.\nސެޕްޓެމްބަރު 17, 2019 13:48\nމައްސަލަ ޖެއްސޭކަށް ނޯންނާނެ. މިސްކިތެއްނެތް ގައުމެއް މިހާރު ވަރަށް މަދުވާނެ. މިރާއްޖެއަކުނެތް ފައްޅިތަކާ ބުދުޚާނާ ތަކެއް. ތިކަހަކަ މީހުންނަކީ ތީ މުނާފިގުން .\nސެޕްޓެމްބަރު 17, 2019 15:10\nމީ ސަތޭކަ ޕަސެންޓްވމުސްލިމްވގައުމެކޭމ\nސެޕްޓެމްބަރު 17, 2019 11:33\nސެޕްޓެމްބަރު 17, 2019 12:24\nޢިންޑިއާ އަށް ގައުމު ވިއްކައިގެންވެސް ޒަކަރިއްޔާ މަންސޒުރުމެން އަދިވެސް ބަލަނީ ވަޒީފާގެ މަގާމު ދިފާއުކުރެވޭތޯ ކީއްކުރާނީ\nއަޑުއިވޭގޮތުން ތިމީހުން ތިތަން ކުއްޔަށްނެގީ ކެއުމަކަށޭކިޔާފަ\nސެޕްޓެމްބަރު 17, 2019 12:34\n* ސްކޫލް ވެސް އެމީހުންގެ ހާއްޔަކަށް ހަދާން ފެށީތަ!\n* ދީނީ ހަރުކަށި މީހުންތަ އެއީވެސް !\n* އެއީދޯ ބޭނުންވެގެން ތިއުޅޭގޮތަކީ!\n* އަބަދުވެސް ޅަދަރިންގެ ފިކުރާކުުުުުުޅުން ކަމަކީ!\n* ދެން ކޮންްމެ އަހަރަކު ތިދުވަސް ފާހަގަ ކުރަން ގެރިވެސް ގެންނާނެ!\n* މިތިބިި، އިލްމުވެރިންވެސް އެތިބީ، އަނގަ ބަންދުުުުުކޮއްފަ!\n* ކުޑަކުއްޖެއްގެ އުފަންދުވަސް ފާހަގަ ކޮއްފީޔާ\nއަނގަ ލަފާނުލާ ތަޅުވާނެ!\n* މިކަން މަނާކުރަން ނުކެރުނެންނު އަދި އެވެސް އެމީހުންގެ ކަލާންގެ ދުވަހެއް ފާހަގަ ކުރީމަވެސް!\n* މީދޯއެބުނާދީނީ ހަރުކަށި މީހުން ސާރިއަޅާފަ! މިހެން ހެދުން ނާޅާތީ ދޯ އަންނި ސްކޫލް ކުދިންކުރިމަތީ ބުރުގާއޭ ހެދު މޭ މިކިޔަނީ!\nސެޕްޓެމްބަރު 17, 2019 13:10\nމި މައްސަލަ ކަމާބެހޭފަރާތުން ބަލަން ޖެހޭނެ،ދީނީ ދަރުހެއްވެސް ނުދެވޭ މިނިސްޓުރީއާއި ކައުނސިލު ގެ ހުއްދައެއް ނެތ.މިއީ ސީރިޔަސް މައްސަލައެއް،ބޭކާރު ވާހަކަދައްކާނެ ކަމެއްނެތް.މި މައްސަލަ ހަމަ މިހާރު ބަލާށޭ ސަރުކާރަށް ހަރުއަޑުން މިގޮވަނީ\nސެޕްޓެމްބަރު 17, 2019 13:15\nއަހަރަމެންނަށް ނަމާދު ނުކުރެވޭ ގައުމަކަށް އަހަރެމެން ނުދާނެ. ނަމަވެސް މިތަނަށް އަންނަ ޓީޗަރުންނާއި ނަރުހުން މިރާއްޖެ އަންނަނީ އެމީހުންގެ ދީނަށް ނޫޅެވޭނެހެން. އެމީހުން އަންނާތީވެސް ޝުކުރު ކޮށްބަލަ. އެމީހުންގެދީނަށް އެމީހުންނަަށް އުޅެވެންވާނެ. ޑަބަލް ސްޓޭންޑަޑްސް އޮވެގެން ނުވާނެ. އަހަރެމެންވެސް އެމީހުންވެސް މިއީ އިންސާނުން\nހދ. ނޮޅިވަރަމު ރައްޔިތެއް\nސެޕްޓެމްބަރު 17, 2019 13:46\nބަޔަކު ސިރިއްޔާތުގަ ދީނީހަފުލާއެއް ބާއްވައިގެން ބޮޑުކަމަކައް ވެގެން އުޅޭތި ހައިރާންވެއްޖެ! އެކަލާންގެ ހަރާމް ކުރެއްވި ބަނގުރަލާ އޫރުމަސްވިކަ ފަޅުރައްތައް ކުއްޔަދީގެން ލީބޭ ކުލިންނާ އަދި އެތަކެތި ވިކައިގެން ނަގާޓެކުސް ފައިސާއިން ދިރިއުޅުމުގެ ބޭނުތައް ފުއްދާއިރު ކަރުވަކެކޭވެސް ހިތައްނާރާ!! ތިކަން ބޮަޑުކަމަ ކައް ވަނީ އިސްލާމްދީނުގެ ކޮންއުސޫލަކުންތޯ؟؟؟ މުންކަރާތްތައް ނަހީކުރާށޭ ކިއާއަޑުއަހަން އެހެންވެ ކަންބޮޑުވާނަމަ ކީއްވެތޯ ބަނގުރަލާ އޫރުމަސްވިކައިން ރިޒުގުހޯދަން ކަންބޮނުވަނީ؟ އަޅުގަނޑު ހިތަންއަރާ އެކަލާންގެ ހެއްދެވި ކޮންމެ މަހުލޫގައް ރިޒުގުދެއްވާނެކަން ކަނޑައެގެން އަންގަވާފަވާއިރު، އެކަލާންގެ (ވަހީބަސްފުޅައް ފުރިހަމަޔައް އިތުބާރު ކުރާނަމަ) މިފަދަ ހާރާމް އެއެއްޗެތި ވިއްކައިގެން ދިރިއުޅުމުގެ ބޭނުންތައް ފުދަން ކެރޭނެ ބާއޭ؟؟؟؟؟؟؟ މާދީންވެރިކަމައް ހެދިގެން މިތާ ކޮމެއްޓުކުރާ މީހުންގެ ތެރެއިން އެކަކުވެސް މިސުވާލުތަކައް އޮއްޓަރުރި ޖަވާބެއްދީބަލަ!!!!\nސެޕްޓެމްބަރު 17, 2019 13:53\nކުޅުދުއްފުށީގައި އެހެން ދީންތައް ޕްރެކްޓިސް ކުރުމަށް މަގު ނުހުޅުވާ އިންޑިޔަަާ އަކީ ބައިވަރު ދީންތަށް އޮންނަތަނެއް. އެތަނުގައިމުސްލިމުންވެސް އުޅެޭ އެކަމަކު ރަާއްޖޭގައި އިސްލާމް ދީން ފިޔަވާ އެހެން ދިިީނަކަށް ޖަަަަާގަ ދީގެންނުވަާނެ މިއީ ބޮޑު ޝިރުކެއް ގެފުރަތަމަ ފިޔަވަޅު ސްކޫލުގެ މެނޭޖްމެންޓުން އެވެރިންނަށް އޯގަާތެރި ކަމާއެކު ވިސްނަދީ ނަސޭހަތް ތެރިވޭ .ލޯތްބާއި އޯގާތެރިކަމަަާއެކު އިސްލާމިިީ ދައުވަތު ފެތުރުމަށް ލިބިފައޮތް ރަނުގެ ފުރުސަތެއް ގެ ބެޭނުން ހިފާ.\nސެޕްޓެމްބަރު 17, 2019 13:59\nސެޕްޓެމްބަރު 17, 2019 14:53\nބޮޑު ތިލަދުންމަތީ މީހުން ތިކަން ހައްލު ކުރާނެ.\nމިތަނުގަ މާ ދީނީވެގެން މިއުޅޭ މީހުންގެ ހާލަތު ބަލާލާިމަ އެނގޭނީ.\nސެޕްޓެމްބަރު 17, 2019 15:12\nޢެއީ ސަގާފީ ކަމެއް. ޢަހަރުމެން އެހެން ގައުމުތަކުގަ އަހަރުމެން ބޭނުން ދުވަހެއް ފާހަގަކުރެވޭ. ޢެކަމަކު އެމީހުން މިރަށުގަ ސަގާފީ ދުވަހެއްވެސް ފާހަގަ ނުކުރެވޭ. ޢިންޓޮކަރެންސް ޓު ދަ މެކްސް!\nސެޕްޓެމްބަރު 17, 2019 15:14\nމިތަނުގަ މި ކޮމެންޓުކުރާ ބައިގަނޑު އަދި ހިއެއްނުވޭ އިންޑިއާއަށް ދިޔަހެނެއް. ޏުއެނގި ދެވިނަސް ފައްޅިއެއް ފެނިއްޖިއްޔާ އަނެއްދުވަހު ފުލައިޓުން އަންނާތި\nސެޕްޓެމްބަރު 17, 2019 15:15\nތިހުރިހާ ޓީޗަރުން ތިރަށުން ބޭރުކުރޭ...


SunOnline: Raees Nasheed hehdhevee dhogu, Chinage dhareenege adhadhakee 1.52 billion dollar: China ge safeeru\nނަޝީދު ހެއްދެވީ ދޮގު، ޗައިނާގެ ދަރަނީގެ އަދަދަކީ 1.52 ބިލިއަން ޑޮލަރު: ސަފީރު\nމުހައްމަދު އައުޒަމް 06 Jul 2019, 19:12\nރައީސް ނަޝީދު އަދި ޗައިނާގެ ސަފީރު---\nރާއްޖެއިން ޗައިނާއަށް ދަރައިފައިވާ ދަރަނީގެ އަދަދާ ބެހޭގޮތުން ރައީސް މުހައްމަދު ނަޝީދު ދެއްކެވި ވާހަތައް ޗައިނާގެ ސަފީރު ޒޭންގް ލިޒްހޮންގް ދޮގުކުރައްވައިފި އެވެ.\nއިންޑިއާގެ ތިންކް ޓޭންކްގެ އެނުއަލް ކޮންފަރެންސްގައި ވާހަކަފުޅު ދައްކަވަމުން ނަޝީދު ވަނީ ރާއްޖޭގައި ޗައިނާގެ ކުންފުނިތަކުން ހިންގި އަދި ހިންގަމުންދާ މަޝްރޫއުތަކަށް ނަގާފައިވާ ލޯނުތަކަށް ދިވެހި ސަރުކާރުން 3.4 ބިލިއަން ޑޮލަރު ދައްކަން ޖެހިފައިވާ ކަމަށް ވިދާޅުވެފަ އެވެ.\nރައީސް ނަޝީދުގެ ވާހަކަތަކަށް ރައްދު ދެއްވައި ޗައިނާ ސަފީރު ޒޭންގް މިއަދު ކުރެއްވި ޓްވީޓެއްގައި ވިދާޅުވީ ރައީސް ނަޝީދުގެ ސާބިތު ނުހިފޭ ވާހަކަތައް އެއްސެވީ ކުއްލި ހައިރާން ކަމާއެކުގައި ކަމަށެވެ.\nޒޭންގް އިތުރަށް ވިދާޅުވީ ޗައިނާއިން ރާއްޖޭގެ ކޮންމެ ސަރުކާރަކާ އެކުގައިވެސް މަސައްކަތްކޮށްފައިވަނީ ރަހުމަތްތެރިކަމާއެކު ދެ ގައުމަށްވެސް ފައިދާހުރި ގޮތަށް ކަމަށެވެ.\nޗައިނާގެ އެމްބަސީއެއް ރާއްޖޭގައި އެންމެ ފުރަތަމަ ހުޅުވީވެސް ރައީސް ނަޝީދުގެ ވެރިކަމުގަ އެވެ.\n" އަޅުގަނޑަށް ހީވަނީ ރައީސް ނަޝިދަކީ ކަންތައްތައް ނޭނގޭ މީހެއް. ނޫނީ އެހެން ކޮންމެވެސް އޮޅުމެއް އެބައުޅޭ." ޒޭންގް ވިދާޅުވި އެވެ.\nރައީސް ނަޝީދަށް ރައްދު ދެއްވައި ޒޭންގް ވަނީ އެމްއެމްއޭގެ ތަފާސް ހިސާބުތަކާ ހަވާލާދީ، ރާއްޖެއިން ޗައިނާގެ އެކި ކުންފުނިތަކަށް ދައްކަން ޖެހިފައިވާ ފައިސާގެ ތަފްސީލްވެސް ހާމަކުރައްވައިފައެވެ.\nއާންމުކޮށް ޗައިނާއަށް ބަހުގެ ހަމަލާތައް ދެމުންގެންދަވާ ރައީސް ނަޝީދު މީގެ ކުރިން ވިދާޅުވީ ޗައިނާއިން މި ސަަރަހައްދުގެ ގައުމުތަކުގައި ބޮޑެތި ލޯނުތައް އަޅުވައި ދަރުވާލުމުގެ ސިޔާސަތުތަކެއް ގެންގުޅޭ ކަމަށެވެ.\nޗައިނާއިން މި ސަރަހައްދުގެ ގައުމުތައް ދަރުވާލުމަށް މަސައްކަތްކުރާ ކަމަށް ވަރަށް ގިނަ މާހިރުން ވިދާޅުވެ އެވެ. އެގައުމުތަކުގެ ތެރޭގައި ސްރީލަންކާވެސް ހިމެނެ އެވެ.\nދާދި ފަހުން ސްރީލަންކާގެ ކުރީގެ ރައީސް މަހިންދުރަ ރާޖަޕަކްސަގެ ދަރިފުޅު ނަމާލް ރާޖަޕަކްސަ "ސަން" އަށް ދެއްވި އިންޓަވިއުއެއްގައި ވިދާޅުވީ ޗައިނާއިން ސްރީލަންކާ ދީފައިވާ ލޯނުތަކުގެ އަދަދު އޮޅުވާލައިގެން ހަތިޔާރެއްގެ ގޮތުގައިވެސް އެގައުމުގެ އިދިކޮޅު ފަރާތްތަކުންވެސް ބޭނުން ކުރަމުންދާ ކަމަށެވެ. އެހެންނަމަވެސް ސްރީލަންކާއިން އެކި ގައުމުތަކަށް ދައްކަންޖެހޭ ޖުމްލަ ދަރަނީގެ ތެރެއިން ޗައިނާއަށް ދައްކަންޖެހޭ ދަރިނީގެ ޕަސެންޓް ވަރަށް ކުޑަކަމަށް އޭނާ ވިދާޅުވި އެވެ.\nޗައިނާގެ ސަފީރު ލިޒްހޮންގްވެސް ވިދާޅުވީ ރާއްޖޭގެ ޖުމްލަ ދަރަނި (ފޮރިން ޑެބްޓް) އުޅެނީ 49.6 ބިލިއަން ރުފިޔާ ކަމަށާއި އޭގެ ތެރެއިން ޗައިނާގެ ދަރަނި އުޅެނީ 1.5 ބިލިއަން ޑޮލަރުގަ އެވެ.\nޗައިނާގެ ބޮޑު ދަރަންޏަށް އިޝާރާތް ކުރައްވައި ރައީސް ނަޝީދު ވަނީ އަންނަ އަހަރުން ފެށިގެން ޗައިނާއަށް ދަރަނި ދައްކަން ބަޖެޓްގެ 15 ޕަސެންޓް ކަނޑައަޅަންޖެހޭ ކަމަށްވެސް ވިދާޅުވެފައެވެ.\nއާ ސަރުކާރުން ވެރިކަމާ ހަވާލުވެ ވަނީ އިންޑިއާއިން 800 މިލިއަން ޑޮލަރުގެ ކްރެޑިޓް ފެސިލިޓީއެއްވެސް ރާއްޖެއަށް ވަނީ ހޯދައިފަ އެވެ. މިއީވެސް ފަހުން ދައްކަން ޖެހޭ ފައިސާއެވެ. ނަމަވެސް އެ ބޮޑު ދަރަނީގެ ވާހަކައާ ބެހޭގޮތުން ރައީސް ނަޝީދު މިހާތަނަށްވެސް އެއްޗެއް ވިދާޅެއް ނުވެ އެވެ.